Mestské zastupiteľstvo v Košiciach

Z á p i s n i c a
z XX. rokovania Mestského zastupiteľstva v Košiciach konaného v dňoch 
30. a 31. 10. 2008

Prítomní: podľa prezenčných listín

	Rokovanie mestského zastupiteľstva otvoril a viedol Ing. František Knapík, primátor mesta Košice. V úvode rokovania bolo prítomných 36 poslancov, čo je z 50 poslancov mestského zastupiteľstva nadpolovičná väčšina a bolo uznášania schopné. 

K programu rokovania

p. Knapík, primátor mesta Košice – Program rokovania bol zadefinovaný v pozvánke. 
Doplnil ho o materiál pod číslom 17/1 Návrh na podanie žiadosti o priznanie nenávratného finančného príspevku z operačného programu Zdravotníctvo na zabezpečenie projektu rekonštrukcie a modernizácie zdravotníckej infraštruktúry v Zdravotníckom stredisku na Cottbuskej 13 v MČ Košice – KVP.
Z programu rokovania stiahol materiál pod číslom 13 – Návrh na doplnenie 
§ 25 Štatútu mesta Košice.
Navrhol zaradiť do programu rokovania bod 41/1 Personálne otázky – Zmeny v dozorných radách spoločností, ktoré sú zriadené mestom, alebo mesto má v nich svoju účasť.
Upozornil, že na stôl bola  poslancom dodaná príloha k materiálu č. 15. Je to plán a metodika riadenia projektu Integrovaného dopravného systému mesta Košice. Materiál je doručený v písomnej podobe preto, aby sa elektronicky nešíril, nakoľko sa jedná o odborný materiál s autorstvom, preto sú dôvody na jeho ochranu.
Upozornil, že k materiálu č. 10 Organizačné usporiadanie MMK je dodaná aktualizovaná dôvodová správa.
	Vyzval poslancov, aby doplnili predložený program rokovania.

p. Čečko, námestník primátora mesta Košice – Doplnil rokovanie MZ o body: 
17/2 – Príprava a spracovanie žiadosti o finančný príspevok pod názvom Podpora rozvoja cestovného ruchu v regióne prostredníctvom cezhraničnej spolupráce. 
41/2 – Personálne otázky v majetkovej komisii pri MZ.

p. Buraš, poslanec MZ  - Doplnil program rokovania o bod 41/3 – Návrh na zaradenie
	neposlanca do komisie regionálneho rozvoja a CR.

p. Matoušek, poslanec MZ – Predniesol procedurálny návrh. Nakoľko je veľa 
doplňujúcich materiálov na schválenie, požiadal, aby ich poslanci dostali v písomnej forme, aby vedeli ktoré body a v akom poradí budú nasledovať. Tento návrh je na základe skúsenosti z minulosti, kedy poslanci nepoznali celý obsah rokovania.

p. Vargovčák, námestník primátora mesta Košice – Navrhol zaradiť do programu dva 
body:
17/3 – Príprava a spracovanie žiadosti o finančný príspevok z programu 
cezhraničnej spolupráce Maďarská republika – Slovenská republika, projekt na protipovodňovú ochranu.
0   –    Informácia o vzniku Rady seniorov.

p. Petrvalský, poslanec MZ – Do bloku, ktorý sa dotýka komisie školstva, športu 
a mládeže pridal ďalšie 3 body:
	21/1 – Návrh na úpravu rozpočtu mesta Košice na rok 2008.
21/2 – Návrh na dotácie podľa Koncepcie politiky mesta Košice vo vzťahu 
            k deťom a mládeži.
	21/3 – Návrh na dotácie  podľa VZN mesta Košice č. 76 na vzdelávanie 
           výchovu a rozvoj telesnej kultúry.

p. Weiszer, poslanec MZ -  Doplnil program o bod 
	41/4 – Doplnok odmeňovacieho poriadku poslancov a návrh na schválenie platu
	           uvoľneného poslanca.

p. Mutafov, poslanec MZ – Všetko sa dá ospravedlniť, no v zmysle zákona o obecnom 
zriadení 30 minútová lehota je na to, aby sa mestské zastupiteľstvo začalo. Potom treba stanoviť nový termín. Keď sa začiatok rokovania stanoví na 8.00 hod. nemalo by sa začínať bez  nejakého vážneho zdôvodnenia o 8.30 hod.. Treba to brať ako diskusnú pripomienku.
V tomto programe mu chýbajú tri zásadné veci.
1.	Rád by dostal informatívnu správu o stave v DPMK, lebo stav tam nie je vyhovujúci. 
2.	Spýtal sa, či návrh primátora mesta na zaradenie bodu 41/1 – Personálne otázky dozorných rád, obsahuje aj túto problematiku. Ak nie, tak požiadal, aby poslanci dostali informatívnu správu, ako sa vyvíja stav v Dopravnom podniku. Je to najväčší podnik mesta Košice a poslanci nedostávajú informácie v dostatočnej miere a ten stav nie je dobrý. Navrhol zaradiť tento bod do programu, ak sú pripravení kvalifikovaní ľudia, ktorí by túto odpoveď dali.
3.	Chýba mu v programe plnenie priorít, pretože je októbrové zastupiteľstvo a na budúce zastupiteľstvo poslanci potrebujú stanoviť východiská rozpočtu a materiál tu nie je. 
Je možné, aby na tieto svoje otázky dostal kvalifikovanú odpoveď? Ak nie, tak to bude inokedy, ale tieto veci mu v programe chýbajú.

p. Knapík, primátor mesta Košice – Súhlasí s tým, že ak je rokovanie zvolané na 8.00 hod.,
tak to má byť o 8,00 hod., aj rokovací poriadok upravuje čo a ako. Je však pravdou, že nejaký čas trávil s ľuďmi, ktorí zastupujú cyklistickú úniu a ktorí vyjadrili istú nespokojnosť so stavom cyklochodníkov, takže sa zdržal a po ceste ešte riešil niektoré otázky súvisiace s rokovaním, tak to zdržanie bolo jeho vinou. 
Čo sa týka stavu v Dopravnom podniku, tento bod nie je zaradený do programu rokovania, ale o situácii, krokoch a opatreniach, ktoré podnikol a ktoré boli urobené, bude informovať vo svojej správe. 
Čo sa týka priorít, tie sa budú schvaľovať na decembrovom zastupiteľstve, keď sa bude rokovať o problematike rozpočtu, v ktorom by priority mali byť zohľadnené a to, čo sa týka tohto roku, sa bude uzatvárať pri vyhodnotení hospodárskeho roka 2008.

p. Dittrich, poslanec MZ – Navrhol stiahnuť z programu rokovania bod č. 7 -  Návrh 
na zmenu VZN mesta Košice  č. 65 s tým, že bude rozpracovaný a predložený na decembrové zastupiteľstvo. 

p. Dolná, poslankyňa MZ – Navrhla zaradiť do programu bod č. 40/1 – Odpredaj 
pozemku MČ Košice – Krásna o výmere 229 m2.

p. Bereš, poslanec MZ – Predniesol procedurálny návrh. V zmysle § 39 rokovacieho 
	poriadku o určení dĺžky rečníckeho času navrhol uzniesť sa na 3 minútach.

p. Knapík, primátor mesta Košice – Uzavrel možnosť doplniť program a dal najprv 
hlasovať o procedurálnom návrhu, aby na XX. rokovaní MZ bol rečnícky čas 
3 minúty a potom o ďalších návrhoch.

Hlasovanie č. 1: za 37+ 1 p. Boritáš, proti 2, zdržali sa 4, nehlasoval -.

p. Knapík, primátor mesta Košice – Konštatoval, že návrh bol schválený.

Hlasovanie č. 2 o zaradení bodu 17/1 Žiadosť o priznanie nenávratného finančného príspevku z operačného príspevku Zdravotníctvo pre modernizáciu Zdravotníckeho strediska Cottbuská 3 v MČ Košice – KVP na základe návrhu primátora mesta:
za 43, proti 1, zdržal sa -, nehlasoval -.

p. Knapík, primátor mesta Košice – Konštatoval, že návrh bol prijatý.

Hlasovanie č. 3 o zaradení bodu 41/1 – Zmeny v dozorných radách na základe návrhu primátora mesta:
za  40, proti 1, zdržali sa 2, nehlasoval -.

p. Knapík, primátor mesta Košice – Konštatoval, že návrh bol prijatý.
O stiahnutí bodu 13 – Zmeny Štatútu mesta Košice nedal hlasovať, lebo využil právo predkladateľa materiálu.

Hlasovanie č. 4 o návrhu p. Čečka zaradiť bod 17/2 – Žiadosť o finančný príspevok pod názvom Podpora cestovného ruchu v regióne v rámci programu cezhraničnej spolupráce Maďarskej republiky a Slovenskej republiky na roky 2007-2013:
za 43, proti 1, zdržal sa  -, nehlasoval -.

p. Knapík, primátor mesta Košice – Konštatoval, že návrh bol prijatý.

Hlasovanie č. 5 o návrhu p. Čečka zaradiť bod 41/2 – Doplnenie členov majetkovej komisie:
za 44, proti -, zdržal sa -, nehlasoval -.

p. Knapík, primátor mesta Košice – Konštatoval, že návrh bol prijatý.

Hlasovanie č. 6 o návrhu p. Buraša zaradiť bod 41/3 – Zaradenie člena neposlanca do komisie regionálneho rozvoja a CR:
za 44, proti -, zdržal sa -, nehlasoval -.

p. Knapík, primátor mesta Košice – Konštatoval, že návrh bol prijatý.

Hlasovanie č. 7 o návrhu p. Vargovčáka zaradiť bod 17/3 – Žiadosť o finančný príspevok z programu cezhraničnej spolupráce Maďarská republika, prioritná os 2, oblasť podpory spoločných aktivít na podporu ochrany prírodného prostredia, opatrenie 211 vodné a odpadové hospodárstvo a obnoviteľné zdroje energie. Je to projekt na protipovodňovú ochranu s názvom Spoločne – vzájomne: 
za 43, proti 1, zdržal sa -, nehlasoval -.

p. Knapík, primátor mesta Košice – Konštatoval, že návrh bol prijatý.

Hlasovanie č. 8 o zaradení návrhu p. Vargovčáka  bod 0 – Informácia o vzniku Rady seniorov:
za 44, proti -, zdržal sa -, nehlasoval -.

p. Knapík, primátor mesta Košice – Konštatoval, že návrh bol prijatý.

Hlasovanie č. 9 o návrhu p. Petrvalského na zaradenie bodu 21/1 – Úprava rozpočtu mesta Košice na rok 2008 pre oblasť školstva:
za 43, proti 1, zdržal sa -, nehlasoval -.

p. Knapík, primátor mesta Košice – Konštatoval, že návrh bol prijatý.

Hlasovanie č. 10 o návrhu p. Petrvalského na zaradenie bodu 21/2 -  Návrh dotácie v súlade s politikou pre podporu detí a mládeže:
za 42, proti 1, zdržal sa 1, nehlasoval -.

p. Knapík, primátor mesta Košice – Konštatoval, že návrh bol prijatý.

Hlasovanie č. 11 o návrhu p. Petrvalského na zaradenie bodu 21/3 – Návrh dotácie v súlade s VZN mesta Košice č. 76:
za 42, proti 1, zdržal sa 1, nehlasoval -.

p. Knapík, primátor mesta Košice – Konštatoval, že návrh bol prijatý.
Hlasovanie č. 12 o návrhu p. Weisera na zaradenie bodu 41/4 – Prerokovanie zmeny a doplnkov Odmeňovacieho poriadku poslancov MZ a stanovenie platu uvoľnenému poslancovi:
za 40, proti 1, zdržali sa 2, nehlasoval -.

p. Knapík, primátor mesta Košice – Konštatoval, že návrh bol prijatý.
Poslanec p. Mutafov požadoval informácie, neboli to návrhy na doplnenie programu.

Hlasovanie č. 13 o návrhu p. Dittricha na stiahnutie bodu 7 – Návrh na zmenu a doplnky VZN mesta Košice č. 65 o úhradách za poskytovanie sociálnych služieb v pôsobnosti územnej samosprávy mesta:
za 39, proti -, zdržali sa 5, nehlasoval -. 

p. Knapík, primátor mesta Košice – Konštatoval, že návrh na stiahnutie materiálu bol 
prijatý.     

Hlasovanie č. 14 o návrhu p. Dolnej zaradiť bod 40/1 – Odpredaj pozemku MČ Košice – Krásna v k.ú. Krásna: 
za 40, proti 1, zdržali sa 2, nehlasoval 1.

p. Knapík, primátor mesta Košice – Konštatoval, že návrh bol prijatý.

Hlasovanie č. 15 – záverečné hlasovanie o návrhu programu mestského zastupiteľstva ako celku, vrátane schválených zmien:
za 43, proti -, zdržal sa 1, nehlasoval -.

p. Knapík, primátor mesta Košice – Konštatoval návrh bol prijatý a mestské 
zastupiteľstvo sa bude riadiť takto schváleným programom. 

––-     ––-     ––-

Overovatelia zápisnice:
Ing. Michal Müller
Ing. Ľuboš Pajtáš

––-     ––-     ––-

Návrhová komisia:
			NEKA				-
			KDH			     p. Dittrich, p. Cengel
			SDKÚ-DS, SMK		p. Hrabovský
			Spoločný klub			-

Hlasovanie č. 16 o zložení návrhovej komisie:
za  42, proti 1, zdržal sa -, nehlasoval 1.

p. Knapík, primátor mesta Košice – Konštatoval, že návrhová komisia bude pracovať 
v zložení: p. Dittrich, p. Cengel, p. Hrabovský.
Vyzval členov návrhovej komisie, aby zaujali miesta vo vyhradenom 12. rade. Ostatných poslancov požiadal, aby svoje návrhy k jednotlivým bodom programu rokovania predkladali písomne návrhovej komisii po ústnej informácii prítomných poslancov.

––-     ––-     ––-

0. Informácia o vzniku Rady seniorov mesta Košice

p. Vargovčák, námestník primátora mesta Košice – Zhruba pred pol rokom došlo 
ku kreovaniu Rady seniorov. Je to organizácia, ktorá by mala zastrešovať väčšinu seniorských organizácií na území mesta a slúžiť ako akási platforma pre poradenskú činnosť v oblasti seniorov pre mesto Košice. Zástupcovia Rady seniorov požiadali o vystúpenie pred mestským zastupiteľstvom, aby prítomných stručne informovali o pripravovaných aktivitách. 
Predniesol procedurálny návrh, aby sa hlasovalo o možnosti vystúpenia zástupcu Rady seniorov. 

Hlasovanie č. 1 o návrhu p. Vargovčáka, aby vystúpil zástupca Rady seniorov v Košiciach:
za 39, proti -, zdržal sa -, nehlasovali 5.

p. Zita Bubenková, za Radu seniorov -  Predovšetkým sa poďakovala za možnosť 
prehovoriť na mestskom zastupiteľstve. Vo svojom vystúpení chcela predstaviť novo vzniknutú Radu seniorov v Košiciach, ktorá bola ustanovená a zvolená  v máji 2008, jej poslanie a ciele.
Ako je všeobecne známe, v Košiciach žije viac ako 40 tisíc seniorov a tento počet bude v nasledujúcich rokoch výrazne narastať. Je to nezanedbateľný počet občanov Košíc, ale vzhľadom na účasť vo voľbách aj významný a vplyvný počet voličov hlavne v komunálnych voľbách. Seniori nie sú zvlášť politicky organizovaní a ich záujmy nemá kto na politickej scéne zastupovať. Jedinými organizáciami, ktoré združujú a organizujú seniorov, sú kluby dôchodcov, ustanovené a podporované mestskými časťami a občianske združenia seniorov teritoriálneho charakteru. Tieto organizácie sa venujú prevážne klubovej činnosti seniorov a sú závislé od podpory ich zakladateľov a sponzorov. Jedinou celoslovenskou organizáciou združujúcou seniorov je Jednota dôchodcov na Slovensku, ktorá však má v Košiciach nízke zastúpenie a prakticky nevykonáva žiadnu činnosť na úrovni regionálnej politiky.
Pretože situácia v zabezpečovaní potrieb seniorov je neuspokojujúca, čo vyplýva z rôznych analýz a to hlavne v oblastiach podpory nízko príjmových skupín, dlhých čakacích lehotách na umiestnenie v domovoch dôchodcov a geriatrických zariadeniach, v kvalite opatrovateľských služieb a v iných podporných aktivitách, vznikla z podnetu niektorých klubov dôchodcov a občianskeho združenia Jeseň života iniciatíva, na základe ktorej si kluby dôchodcov a občianske združenia na území mesta Košice ustanovili a zvolili Radu seniorov v Košiciach, ktorej hlavným poslaním je vyjadrovať a tlmočiť názory a stanoviská seniorov a zastupovať ich záujmy vo vzťahu k jednotlivým orgánom krajskej, mestskej a miestnej samosprávy, štátnej správy a k organizáciám zabezpečujúcim jednotlivé oblasti týkajúce sa života seniorov v Košiciach a zabezpečujúce ich životné záujmy. Táto rada nie je ani politickou organizáciou, ani právnym subjektom v zmysle občianskeho zákonníka. Je to koordinačný výbor, subjekt, ktorý v zastúpení seniorov mesta Košice bude plniť koordinačnú, vyjednávaciu, konzultačnú, informačnú, zjednocujúcu a poradnú funkciu. Táto iniciatíva bola realizovaná po konzultáciách s vedením mesta a vďaka jeho pochopeniu a pomoci hlavne zo strany námestníka primátora 
p. Vargovčáka vznikla Rada seniorov v Košiciach. Táto má ambíciu zapojiť sa do aktivít mesta hlavne v oblasti tvorby a plnenia sociálnych a rozvojových programov, zabezpečujúcich potreby seniorov a aktivít, ktoré zapoja seniorov do aktívneho spoločenského, kultúrneho a športového diania v meste.
Všetkým ide o prosperitu a spokojný život občanov Košíc. Seniori sú skupinou  ľudí, ktorí čas svojho aktívneho života, kedy  sa podieľali na tvorbe celospoločenských hodnôt, majú prevážne za sebou a mnohí podľa individuálnych dispozícií potrebujú od spoločnosti pomoc, aby plnohodnotne žili aj v tomto štádiu svojho života.
Preto sa obrátila na prítomných, aby ako poslanci a hlavne ako významný článok samosprávy, ktorý rozhoduje o úrovní a životných podmienkach v meste, svojou činnosťou prispeli k zabezpečeniu  dôstojného života seniorov. Táto problematika sa týka všetkých, veď každý sa raz stane seniorom. V roku 2013 by Košice mali získať titul Európske hlavné mesto kultúry.  Kultúrna spoločnosť nie je daná počtom a rozsahom kultúrnych podujatí, ale hlavne životným štýlom a úrovňou života a práve starostlivosť o starých a tých, ktorí potrebujú cudziu pomoc, je jej zrkadlom.
V súčasnosti je v pripomienkovom konaní Program hospodárskeho a sociálneho rozvoja mesta Košice na roky 2008 až 2015, ako aj z neho vyplývajúci Akčný plán. Upriamila pozornosť prítomných na niekoľko závažných pripomienok k tomuto programu. 
Konštatujú, že situačná analýza nedostatočne kvantifikuje potreby sociálnej starostlivosti o seniorov. Vôbec nie je analyzovaná potreba hospicov a penziónov. To, že sociálne služby zabezpečuje viacero subjektov ako Košický samosprávny kraj, mesto Košice. mestské časti a mimovládne organizácie spôsobuje, že nie je celkový prehľad o ich kapacitách a potrebách. Program hospodárskeho a sociálneho rozvoja mesta Košice zotrváva na doterajších trendoch a podľa nich zásadne a dostatočne nerieši základné potreby seniorov. Nerieši ani veci, ktoré popisuje v analýze. Nie je program na riešenie nízkych príjmov seniorov pracovnou aktivitou, krátkodobým zamestnaním s okamžitou výplatou miezd, získavaním cenovo prístupných tovarov a služieb, zliav, dostupných možností bývania organizovaným systémom výmeny bytov za maloizbové, prípadne alternatívnym internátnym ubytovaním a podobne. 
Podľa nich zásadne nerieši nedostatočnú kapacitu pobytových zariadení, ktorú pokladá za dostatočnú. Naopak,  navrhuje ich náhradu inými formami služieb, ako sú krátkodobé zariadenia, opatrovateľská služba a zvyšovanie ich úrovne v rámci projektu Domov je doma. Nerieši podľa nich kritickú situáciu dlhodobo chorých seniorov odkázaných na cudziu pomoc. Jediné služby hospicu zabezpečuje Geriatrický ústav sv. Lukáša. V rámci bezpečnosti obyvateľov nevníma seniorov, ktorí sú často lákavým objektom pre napadnutie, okrádanie a podvody ako ohrozenú skupinu obyvateľov. Nie je program spolupráce s KSK hlavne pri využívaní pobytových zariadení. Navrhuje vyšší podiel mimovládnych organizácií v oblasti sociálnej starostlivosti s finančnou podporou mesta, ale bez záruk v prípade ich krachu. Akčný plán rozvoja mesta Košice, ktorý ma konkretizovať jednotlivé programové ciele na konkrétne úlohy však rieši iba opatrovateľskú službu, monitorovací systém seniorov v domácnostiach, malú rekonštrukciu domova dôchodcov a zariadenia sociálnych služieb pre seniorov s psychickými chorobami. Na tieto programy plánuje finančné prostriedky v roku 2009 vo výške 3,5 mil. Sk, v roku 2010 vo výške 6,1 mil. Sk a v roku 2011 vo výške 1,88 mil. Sk, čo samo hovorí o kvalite a rozsahu tohto programu. V akčnom pláne nie sú zahrnuté ani riešenia problémov, ktoré sú uvedené v analýze a programe rozvoja mesta Košice. Program vôbec neuvažuje s projektmi, na realizáciu ktorých by sa dali využiť prostriedky z fondov Európskej únie a ani neuvažuje s ich prípravou, čím sa stratí táto možnosť.
Na základe uvedených skutočností požiadala, aby do tohto programu a akčného plánu boli pre sociálne zabezpečenie seniorov doplnené hlavné opatrenia na zvýšenie kapacity pobytových zariadení typu domovov dôchodcov, penziónov a hospicov. Ako najjednoduchšie riešenie sa im javí v spolupráci s KSK rozšíriť domov dôchodcov na Skladnej ulici v Košiciach a to využitím a prebudovaním budovy kasární kpt. Jaroša, ktorá sa nachádza naproti domovu dôchodcov cez ulicu a ich prepojením. V súčasnom období je toto najreálnejší projekt a návrh. Táto budova je v súčasnosti v správe Ministerstva obrany SR.
Sú toho názoru, že je nevyhnutné pripraviť projekt výstavby sociálneho zariadenia, kde bude umiestnený penzión, domov dôchodcov, hospic, strediská pre zdravotnú starostlivosť, liečenie, rehabilitáciu a regeneráciu, stravovacie služby a zariadenie pre spoločenské vyžitie. Takto vybudovaný komplex by výrazne prispel k riešeniu tejto kritickej situácie v starostlivosti o seniorov mesta Košice hlavne v budúcnosti. Pre tento účel by sa dali využiť ostatné budovy kasární kpt. Jaroša, s ktorými sa v iných programoch ešte neuvažuje, prípadne nájsť iné situačné riešenie. Taktiež je potrebné a urgentné riešiť starostlivosť o dlhodobo nemocných seniorov, kde sa im javí možnosť využiť budovu vedľa Geriatrického ústavu, ktorá bola pôvodne na tento účel plánovaná, prípadne využiť zrušené lôžkové kapacity v nemocniciach na základe dohody mesta s týmito zariadeniami.
V oblasti služieb by uvítali ústretovosť pri zavedení niektorých zliav pre dôchodcov, ako je napr. zníženie vekovej hranice na 65 až 67 pri bezplatnom cestovnom v hromadnej doprave DPMK, rozšírenie možnosti stravovania seniorov dotovanými stravenkami, dotácie na lieky, možnosť získania zľavnených vstupeniek na športové a kultúrne podujatia.
Jedinou šancou zrealizovať tieto návrhy je zakotviť tieto námety v Programe hospodárskeho a sociálneho rozvoja, inak z eurofondov nebudú dotácie. Ambíciou tohto vystúpenia bolo upozorniť na situáciu v zabezpečení potrieb seniorov tak, ako sa javí z ich pohľadu a získať podporu mestského zastupiteľstva pri ich riešení. Taktiež dúfajú, že útvary Magistrátu mesta Košice tieto ich pripomienky konštruktívne zapracujú do uvedeného programu.

p. Knapík, primátor mesta Košice – Poďakoval za predstavenie programu Rady seniorov.
p. Dittrich, poslanec MZ – Faktická poznámka. Očakával, že to bude predstavenie 
Rady seniorov, ktorá vznikla. Otvorene sa priznal, že sa cíti ako v pomocnej škole. Pani predsedníčka Rady seniorov bola na sociálnej komisii, kde si rozobrali ich požiadavky, vysvetlili, že tieto požiadavky nesúvisia s Programom hospodárskeho a sociálneho rozvoja, pretože tento udáva iba smery riešení v jednotlivých oblastiach a ich požiadavky budú zapracované do odvetvovej koncepcie. Tá odvetvová koncepcia bude hovoriť o koncepcii rozvoja sociálnych služieb v meste Košice, keďže od 1. januára 2008 má platiť zákon o službách. 
Nepovažuje tento príspevok za dobrý a priznal sa, že ho nepríjemne prekvapil.

p. Vargovčák, námestník primátora mesta Košice -  Poďakoval za vystúpenie 
predsedníčky Rady seniorov p. Zite Bubenkovej. Všetko sa dá upraviť, hrany sa dajú obrúsiť, ale je rád, že takáto platforma v Košiciach vznikla, že konečno poslanci mesta a predstavitelia vedenia mesta majú partnera v skupine seniorov, s ktorým môžu komunikovať.

p. Halenár, poslanec MZ – Dve veci. Najprv k technickej stránke. Dúfa, že strážcovia 
čistoty behu tohto rokovania budú prítomní, keď sa bude strážiť dĺžka rečníckeho času.
Druhá pripomienka – nielen dôchodcovia a seniori žijú v tomto meste. Vyhrážka, že je to 40 tisíc voličov na toto fórum nepatrí, pretože omnoho viac je iných voličov, ktorí nie sú v tomto veku a poslanci by mali ako zástupcovia mesta vytvárať podmienky pre všetkých jeho občanov. A keď momentálne nie sú vytvorené dobré podmienky pre starších ľudí, to je veľmi dobrá téma pre tých, ktorí sa mali doteraz touto vecou zaoberať a bolo by dobré aj ukázať, že čo bolo mienené a čo nebolo urobené a prečo, poprípade ktorí ľudia bránili tomu, aby veci, ktoré sa mali urobiť, neboli urobené. Žiaľ, nič z toho tu neodznelo, počuli tu len kopu slov, ktoré možno pre niekoho niečo znamenajú, on však stratil 9 minút času.

p. Mutafov, poslanec MZ – Faktická poznámka. Poďakoval v prvom rade 
p. Vargovčákovi, že posunul tento materiál na rokovanie mestského zastupiteľstva, lebo si myslí, že z normálneho ľudského a etického hľadiska je to absolútne normálny a legitímny bod, ktorý má mestské zastupiteľstvo prerokovať. Požiadal ctených poslancov, aby sa nedegradovali takými primitívnymi výrokmi, lebo je to nehodné.

p. Jutka, poslanec MZ – Nadviazal na predrečníka, ktorý povedal, že je to nehodné, 
aby sa degradovali takýmito výrokmi,  tiež podporil stanovisko námestníka primátora mesta Košice a je rád, že vznikla Rada seniorov, takže mesto môže komunikovať na patričnej úrovni s kompetentnými orgánmi mesta a môže riešiť aj otázku seniorov. Je to dobré a treba to v každom prípade podporiť. 

p. Čižmáriková, poslankyňa MZ – Stotožnila sa s názormi posledných dvoch 
predrečníkov. Naopak, zaráža ju arogancia poslanca Halenára, že stratil 9 minút svojho času. Pripomenula mu, že jediná protekcia, ktorá sa nedá zariadiť je to, aby človek nestarol, takže aj jeho to čaká.
Osobne sa viackrát presvedčila, že miesto toho, aby pozornejšie počúvali, sa viacerí z poslancov voľajako takto postavili, ako keby ich priam otravovalo, že tu museli počúvať určité argumenty, na ktoré mali myslieť aj oni a už skôr. Prekvapili ju mnohé veľmi rozumné nápady, s ktorými prišla pani predsedníčka a myslí si, žeby sa mali nad nimi vážne zamyslieť a pomôcť ľuďom. Mali by sa dostať do dokumentov mesta, pretože je to určitý proces, ktorý nie každý, okrem poslancov, ovláda. Údaj o počte seniorov v meste nevnímala ako vyhrážku, bol to konštatovaný štatistický fakt, ktorý sa používa vždy, keď sa narába s nejakými materiálmi a vychádza sa z toho, koľko je ľudí v danej vekovej kategórii. 
Možno to kolega poslanec myslel tak, že sú to ľudia, ktorí chodia voliť, ale blížia sa volebné roky a prvé miesto kde budú chodiť občania, ktorí budú kandidovať do samospráv, budú kluby dôchodcov. Vtedy by si mali aj dôchodcovia spomenúť na to, ako im kto pomohol, kto ako reagoval a kto sa bude ukazovať.

p. Buraš, poslanec MZ – Faktická poznámka. Myslí, že pomaly sa už dostávajú do 
volebného obdobia, keď to takto počúva, no chcel by povedať jednu závažnú vec. Na budúci rok sa zavedie euro. Práve dôchodcovia budú tou skupinou, ktorá so zavedením novej meny bude mať najväčšie problémy. A je dobre, že je tu orgán, s ktorým vedenie mesta môže komunikovať a dôchodcovia sa majú kde obrátiť so svojimi pálčivými problémami, ktoré im táto zmena prinesie. 

p. Betuš, poslanec MZ – MČ Košice Sídlisko – Ťahanovce je najmladšou mestskou 
časťou, nielen svojim vznikom, ale aj štruktúrou obyvateľstva, no aj tak je tam už 800 dôchodcov. Víta túto aktivitu, lebo aj metodicky treba riadiť kluby dôchodcov v jednotlivých mestských častiach a je rád, že je tu „prikrývka“ nad celým mestom v tejto oblasti, lebo oni sú niekedy doslova bezradní, chýbajú im informácie, právne rady. Združenie má svoje opodstatnenie a myslí si, že v mestských častiach by sa mali vytvoriť podmienky na to, aby mali činnosť čo najlepšie pripravenú a vykonávanú.

p. Bereš, poslanec MZ -  Faktická poznámka. Nemá nič k obsahovej stránke, ale sú 
tu niektorí poslanci, ktorí jeho osobne za toto volebné obdobie okradli o pár hodín času.

p. Knapík, primátor mesta Košice -  Uzavrel rozpravu a dal slovo návrhovej komisii.

p. Cengel, poslanec MZ – Prečítal návrh na uznesenie. 
Mestské zastupiteľstvo v Košiciach podľa § 56 ods. 2 Rokovacieho poriadku mestského zastupiteľstva berie na vedomie informáciu o vzniku Rady seniorov.

Hlasovanie č. 18: za 43, proti 1, zdržal sa -, nehlasovali 2.

p. Knapík, primátor mesta Košice – Konštatoval, že uznesenie bolo prijaté. 
Poďakoval členom Rady seniorov za vystúpenie a na záver im zaželal veľa úspechov, dobré zdravie a postupné napĺňanie cieľov, ktoré si vytýčili a za ktoré sa oplatí zabojovať.
1. Informácia o plnení úloh vyplývajúcich z uznesení mestského zastupiteľstva

p. Knapík, primátor mesta Košice – Informácia je za obdobie od XVIII. rokovania 
mestského zastupiteľstva a doložený je prehľad o odpredajoch nehnuteľného a hnuteľného majetku mesta.

V rozprave vystúpili:

p. Mutafov, poslanec MZ – Vzhľadom na to, že mestské zastupiteľstvo schválilo presun
dopravných prostriedkov – autobusov z lokality pri Cassosporte, do iných priestorov, vyvstávajú isté problémy z hľadiska sťahovania týchto autobusov do iných priestorov. Spýtal sa, v akom stave je príprava presťahovania autobusov do iných lokalít, hlavne do DPMK, lebo sú s tým spojené isté objektívne problémy. Nedávno sa v novinách objavila správa, ktorá nepriamo súvisí s týmto problémom a je to problém futbalového klubu, no to bude riešiť v oblasti dopytov.
V akom reálnom čase, resp. v akom stave je príprava sťahovania?

p. Gamcová, poslankyňa MZ – Mala otázku v súvislosti s nesplnenými úlohami, tak ako
vždy, čo sa týka VZN o miestnom poplatku za komunálne odpady a dosť ju prekvapuje, že ďalší predpokladaný termín predloženia výsledkov auditu, ktorý s tým dosť úzko súvisí, je marec 2009. 
Pred sebou má protest prokurátora zo 4.8.2008, ktorý napadol predmetné VZN mesta Košice o miestnom poplatku a deklaroval, že nie je v súlade so zákonom. Ďalší protest prokurátora podala ona, taktiež s kladným výsledkom. Prokurátor potvrdil nesúlad so zákonom. 
Dosť sa čuduje, prečo toto mesto nie je schopné v zákonnej lehote 60 dní predložiť tomuto zastupiteľstvu návrh na novelizáciu VZN. S tým súvisia poplatky, ktoré občania tohto mesta ďalej platia v nesúlade so zákonom.

p. Halenár, poslanec MZ – Tak ako poslankyňa p. Gamcová upriamil pozornosť kolegov
na str. 5, uznesenie MZ č. 359 bod 1 a bod 3. Otázka pre bod 1 znie: Aké kroky a v akých termínoch boli doteraz urobené? Požiadal o okamžitú odpoveď vzhľadom na to, že ľudia, ktorí na tom pracovali, sú prítomní na rokovaní. K bodu 3 sa spýtal, aké podmienky zadalo mesto Katedre Strojníckej fakulty TU a či dalo mesto svoju predstavu, ako má vyzerať želaný stav.
Ďalej na str. 8 číta o úlohe z januára 2006, dnes je október 2008, čo predstavuje neplnenie 2,5 roka. V texte je uvedené: Je spracovaný návrh priestorového riešenia a finančného vyjadrenia pre to, aby sa ÚHA premiestnilo do nejakých priestorov. Je tu spomínaný priestor knižnice, ale uznesenie MZ č. 968 z januára 2006 ukladá presťahovať ÚHA a útvar SKK do priestorov na Tr. SNP 48. Tým chcel ukázať, že pre úradníkov mesta rozhodnutie poslancov nič neznamená. Neplnia ho 2,5 roka a keď sa ho rozhodnú plniť, tak ho splnia podľa svojho. 
Jeho návrh na uznesenie je taký, aby riaditeľ Magistrátu mesta Košice bol povinný doplniť všetky čísla uznesení do kontroly so stavom a to od začiatku volebného obdobia decembra 2006. Ide mu o to, že na minulom zasadaní poslancov prišli na to, že jedna veľmi vážna úloha z roku 2005, ktorá nebola splnená, skrátka vypadla zo sledovania úloh. Tomu sa môže predísť, ak bude súvislý rad úloh za sebou aj s tým, ako vyzerajú, aký je ich stav.

p. Mutafov, poslanec MZ – Faktická poznámka. K sťahovaniu ÚHA – tá otázka o možnosti 
rokovať o možnom predaji budovy, ktorá je veľa Miestneho úradu MČ Košice – Západ je aktuálna. Rozprával sa s majiteľom tejto budovy a je na primátorovi mesta, na vedení mesta, aby vstúpili do rokovania. To jednanie o alternatívnych možnostiach sťahovania je pripravené.

p. Bereš, poslanec MZ – Dvakrát si materiál prešiel a chýba mu jedno uznesenie ohľadom 
           presťahovania Senior domu a odpredaja predmetnej budovy. Poprosil o nejakú informáciu.

p. Knapík, primátor mesta Košice – Vyzval jednotlivých pracovníkov, aby zodpovedali na
            vznesené otázky.

p. Tkáč, generálny riaditeľ DPMK -  Informácia o sťahovaní v zmysle uznesenia 
mestského zastupiteľstva Dopravný podnik vykonal potrebné kroky od projektovej  dokumentácie až po územné rozhodnutie. V súčasnosti je ukončený výber projektanta, je predložený projekt. Urobili kroky potrebné k samotnej stavebnej realizácii. Vypratali potrebné priestory na Bardejovskej ulici, požiadali o stavebné povolenie na búracie práce pre budovy a stavby, ktoré sú na predmetnom území. Tak isto sú účastní pri konaniach s SPP ohľadom premiestnenia plničky na plyn a koordinujú činnosti jednotlivých projektantov, aby predmetné územie spĺňalo v zmysle možností také funkcie, ktoré sú potrebné, aby sa mohlo premiestniť čo najviac dopravných prostriedkov.  Časť dopravných prostriedkov je premiestnená aj do areálu na Hornádskej ulici. Ďalšie práce postupujú v zmysle harmonogramu, ktorý je stanovený a verí, že ho nič nenaruší.

p. Knapík, primátor mesta Košice – K otázkam, ktoré vzniesli poslanci p. Gamcová 
a p. Halenár týkajúcich sa VZN o odpadoch a odstránenia stavu, ktorý napadol prokurátor, vyzval vedúcu oddelenia správy daní a poplatkov a vedúceho oddelenia výstavby a životného prostredia, do ktorého po vecnej stránke táto kompetencia patrí.

p. Bogačevičová, vedúca oddelenia správy daní a poplatkov MMK – Je pravdou, že mesto
Košice dostalo spomínaný protest prokurátora, preto na základe tohto protestu požiadali obchodného partnera mesta Košice firmu Kosit, aby predložili náklady na zber a zneškodňovanie odpadov a aby spracovali sadzbu na tento poplatok. S ohľadom na to, že tieto údaje dostali až v minulom týždni, tak ešte pred tým požiadali prokurátora o predĺženie termínu. Teraz sa pripravuje zmena VZN do decembrového zastupiteľstva. 

p. Knapík, primátor mesta Košice -  Požiadal, aby sa pripravil aj zástupca riaditeľa MMK
Ing. Dlhý k otázke ekonomického auditu v súvislosti s celou problematikou koncepcie nakladania s odpadmi aj z pozície mesta v spoločnosti Kosit a riaditeľa Správy majetku mesta Košice k otázke presťahovania Senior domu.

p. Sabol, vedúci oddelenia výstavby a ŽP MMK -  Doplnil JUDr. Bogačevičovú, že na 
zmene a doplnení VZN mesta Košice sa pracuje, takže bude predložené 
v termíne tak, aby platilo od nového roka.

p. Dlhý, zástupca riaditeľa MMK – K otázke auditu procesov spoločnosti Kosit bola 
vykonaná právna analýza. Závery, ktoré boli z tejto analýzy jednoducho odkazovali na to, že pre ďalšie kvalitné rozhodnutie mesta v otázke ďalšej spolupráce s touto spoločnosťou je nevyhnutné uskutočniť ekonomický audit.  Vzhľadom na to, že predmet toho ekonomického auditu je taký rozsiahly, že sa bude robiť obstarávanie dodávateľa tejto služby. Pripravujú sa súťažné podklady a potom budú aj verejne známe tieto výsledky. Predpoklad je naozaj marec 2009.

p. Gamcová, poslankyňa MZ – Faktická poznámka. Reagovala na vystúpenie 
p. Bogačevičovej. Ako k tomu prídu občania – seniori, ktorých si pred chvíľou skoro s potleskom vypočuli, aby platili sadzby, ktoré sú v rozpore so zákonom? Nech toto pani vedúca vysvetlí.

p. Halenár, poslanec MZ – Faktická poznámka. V tom istom bode položil konkrétne otázky.
Pokiaľ ľudia, ktorých sa týkajú nemajú tie otázky, nech sa kontaktujú, ale žiada na ne odpoveď.

p. Bogačevičová, vedúca oddelenia správy miestnych daní a poplatkov MMK – VZN 
mesta Košice č. 100 bolo prijaté v minulom roku mestským zastupiteľstvom, čiže je platné a sadzba dane je ročná. Tak či tak by nedošlo k jej zmene v priebehu roka. Ide o poplatok, ktorý sa v priebehu roka nemení.

p. Herman, riaditeľ Správy majetku mesta Košice – Senior dom sa stále nachádza na ul. 
Čsl. armády 21. Všetky návrhy a ponuky na presťahovanie boli odmietnuté. Správa majetku vzhľadom k tomu, že skončila výpovedná lehota musela veci postúpiť právnikom. Momentálny stav je taký, že je podaná žaloba na súdne vypratanie. Vzhľadom k tomu, že sú tam aj nejaké technické problémy v suterénnej časti, ktoré si pred pár dňami boli pozrieť, musia ich riešiť. 
Správa majetku ďalšie priestory prestala hľadať, pretože všetky ich ponuky boli odmietnuté. Myslí si, že je povinnosťou aj Senior domu toto uznesenie  mestského zastupiteľstva rešpektovať.

p. Knapík, primátor mesta Košice – Uzavrel rozpravu k tomuto bodu a dal slovo návrhovej
komisii. Doplnil, že otázky, na ktoré nebolo zodpovedané, môžu byť vysvetlené písomne. Na čo sa v tejto chváli dala dať rýchla odpoveď, tak to bolo poslancom poskytnuté.

p. Cengel, poslanec MZ – Návrhová komisia dostala jeden doplňujúci návrh od poslanca
p. Halenára a to taký, že žiada doplniť bod c) v znení:
Mestské zastupiteľstvo v Košiciach podľa § 56 ods. 2 Rokovacieho poriadku mestského zastupiteľstva  C. žiada riaditeľa Magistrátu mesta Košice vytvoriť v bode kontrola plnenia uznesení kompletný rad uznesení, ako nasledovali za sebou od decembra 2006, aj so stanovením ich plnenia. Termín: 17.12.2008, zodpovedný riaditeľ MMK.

Hlasovanie č. 19: za 16, proti 2, zdržali sa 23, nehlasovali .

p. Knapík, primátor mesta Košice – Konštatoval n, že návrh na uznesenie nebol schválený.

p. Cengel, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 56 ods. 2 Rokovacieho poriadku mestského zastupiteľstva  berie na vedomie informáciu  o plnení úloh vyplývajúcich z  uznesení MZ od  XVIII. rokovania MZ  a prehľad o odpredaji  nehnuteľného a hnuteľného majetku mesta.
Schvaľuje predĺženie termínu plnenia uznesení mestského zastupiteľstva na:
- jún 2009 v  časti  uzn.  MZ  č. 378  bod 2c) z XIII.  rokovania MZ  zo dňa 11.3.2008,
- september 2009 v uzn. MZ č. 24 z II. rokovania MZ zo dňa 22.2.2007.

Hlasovanie č. 20: za 38, proti 1, zdržali sa 3, nehlasovali 4.

p. Knapík, primátor mesta Košice – Konštatoval, že uznesenie bolo schválené.

p. Mutafov, poslanec MZ – Faktická poznámka. Pri hlasovaní č. 19 mal dojem, že sa 
hlasuje o záverečnom hlasovaní, preto hlasoval za. Ináč by sa zdržal pri tomto doplňujúcom  návrhu. Požiadal, aby to bolo upravené, ak je to možné.

p. Knapík, primátor mesta Košice – Podstatu to nemení, takže meniť sa to nemusí a ak 
by sa zaviedli takéto možnosti opráv, tak by to bolo komplikované.

––-     ––-     ––-

2. Informácia o činnosti primátora mesta Košice

p. Knapík, primátor mesta Košice – Informáciu o svojej činností podáva za obdobie od 
XVIII. rokovania mestského zastupiteľstva. Ktoré sa uskutočnilo v dňoch 28.8. a 11.9.2008
Obdobie týchto dvoch mesiacov bolo aj dramatické, aj dynamické, naplnené množstvom udalostí. Spomenul tie, ktoré sa podstatným spôsobom dotkli mesta a pri ktorých mal nejaký podiel. 
Začiatok školského roka absolvoval so všetkými členmi vedenia na školách, kde je zriaďovateľom mesto Košice. On sa zúčastnil otvorenia školského roka v Ťahanovciach, kde sa rekonštruovali priestory ZŠ, kde po dohode s mestskou časťou bola presťahovaná materská škola.
V ten istý deň spolu s predstaviteľmi hokejového klubu U.S.Steel a mesta predstavili na tlačovej konferencii verejnosti informáciu, že došlo k dohode a spoločnosť U.S.Steel podporí projekt tréningovej haly dokonca s tým, že preberie na seba zodpovednosť aj z hľadiska riadenia tohto projektu a aj finančnú podporu. Do budúcna je to pre mesto, hokej, kultúru i šampionát hokeja, ktorý je plánovaný na rok 2011, dôležitá správa, že tento objekt bude pripravený na toto dôležité podujatie.
Zaznamenalo sa zaujímavé kultúrne podujatie, ktoré písalo už svoj II. ročník v meste Košice. Bol to Festival divadiel strednej Európy, kde na viacerých miestach a na verejných priestranstvách prebiehali predstavenia, ktoré prezentovali európsku divadelnú scénu. Otvorené to bolo pre širokú verejnosť a ohlas bol veľmi dobrý hlavne od tých, ktorí sa bežne na kultúrne predstavenia nedostanú. 
Absolvoval jedno široké stretnutie, kde sa analyzoval aktuálny stav a hľadalo sa riešenie problémov, ktoré sú naakumulované na sídlisku Luník IX. Zástupcovia jednotlivých subjektov mestských aj mimomestských, ktoré tam pôsobia. Sa dohodli, že k tejto náročnej téme sa budú pravidelne vracať. Spracuje sa projekt, ktorý by integrovaným spôsobom mal pomôcť riešiť tieto problémy. 
V tomto týždni aktuálne, aj za účasti zástupcov mesta krízového riadenia CO s ľudí, ktorí majú povinnosti v oblasti povodňových situácii, zorganizoval stretnutie so zástupcami štátneho podniku Slovenský vodohospodársky podnik, povodie Bodrogu, Hornádu a Bodvy, tak isto aj so zástupca odštepného závodu Košice, kde riešili otázku, ktorá môže spôsobiť v budúcnosti ohrozenie vzhľadom na poškodenie stavu Čermeľského potoka. Problém bol zdokumentovaný a zmapovaný. Teraz sa hľadá spôsob na spoluúčasť všetkých zúčastnených v tomto uzle, kde sa križujú viaceré koridory, ktoré majú svoj význam a svoje opodstatnenie.
V prvom týždni septembra sa na Hlavnej ulici uskutočnilo záverečné kultúrne podujatie – galakoncert Interface 2008, ktorý mal pozvať verejnosť a všetkých, ktorí v projekte v súťaži o titul Európske hlavné mesto kultúry boli zaangažovaní. Bolo to zaujímavé podujatie, aj keď možno nenaplnilo predstavy všetkých zúčastnených, ale bolo to niečo, čo vnieslo iný pohľad na Košice, na ich históriu i na súčasné dianie. 
V nasledujúcich dňoch aj s členmi projektového tímu sa zúčastnil záverečného kola, ktoré súviselo s hodnotením medzinárodnej komisie pre projekt Európske hlavné mesto kultúry. Myslí si, že vklad mesta a snaha uspieť bola naozaj veľmi silná. Snažili sa, aby mesto v projekte uspelo a presvedčilo hodnotiacu komisiu, čo sa aj nakoniec podarilo a 9.9.2008, kedy bolo o tom rozhodnuté sa Košice mohli tešiť z úspechu, z práce, ktorá bola pri príprave projektu odvedená. Teraz je potrebné veľmi zodpovedne pripravovať sa na budúce obdobie, na rok, ktorý je pred mestom ako istý horizont, ku ktorému sa treba dopracovať. Tie 4 roky a jeden štvrťrok treba naozaj využiť na dobrú prípravu a na zorganizovanie všetkého tak, aby sa zámery v plnej šírke a s plnou zodpovednosťou naplnili. Verí, že ten projekt do budúcnosti prinesie, transformáciu kultúrneho života, oživenie turistického potenciálu nielen v samotnom meste, ale aj v regióne.
V tom istom týždni mal možnosť uvítať poľský vlak Jána Pavla II., ktorý prezentuje jeho pôsobenie, ale aj vzťah k Poľsku, Slovensku, ale aj vzťah k duchovnej kultúre vo svete. 
13. septembra v sobotu sa otvárali v Košiciach Slávnosti vína, vyhodnocovala sa aj súťaž v rámci tohto projektu. Širokej verejnosti bola ponúknutá prezentácia vín z rôznych oblastí. Vzhľadom na počasie bolo to podujatie trochu obmedzené, ale v priestoroch Dolnej brány sa veľmi živo degustovalo. Verí, že toto podujatie bude pokračovať a v Košiciach sa vybuduje dlhodobá tradícia vína.
V polovici septembra, po tragickej udalosti, ktorá všetkých zastihla, keď sa lúčili s Košičanmi, ktorí zahynuli v Chorvátsku, prišla ďalšia smutná správa o dopravnej nehode, ktorá vyzerala veľmi dramaticky a týkala sa príslušníkov mestskej polície. Išlo o automobilovú haváriu, kedy do nich narazil mladý vodič. Bol ich navštíviť v nemocnici a je rád, že môže konštatovať, že ich stav je stabilizovaný a vyvíja sa celkom dobre.
V treťom septembrovom týždni sa zúčastnil medzinárodnej konferencie primátorov v Jeruzaleme na pozvanie primátora tohto mesta. Stretol sa tam s viacerými predstaviteľmi miest Európy. Mal aj krátke rokovanie s primátorom Jeruzalema, kde prebrali možnosti spolupráce. Ukazujú sa celkom zaujímavé oblasti, ktoré môžu viesť k efektívnej spolupráci. Je to kultúra, šport a oblasť, ktorú má Jeruzalem dobre rozpracovanú, starostlivosť o seniorov.
V druhej polovici septembra mali už od marca avizované spoločné taktické cvičenie na košickom letisku pod názvom Letisko 2008. Preverili sa tam akútne možnosti všetkých krízových situácií, ktoré môžu nastať a jednotlivé zložky si prakticky odskúšali svoje pôsobenia a svoje úlohy, ktoré majú zabezpečovať. Rovnako v tomto týždni sa uskutočnil 4. ekumenický koncert sakrálnych spevov, ktorý bol zastrešený predstaviteľmi dvoch parlamentov Národnej rady  Slovenska a Národnej rady Maďarskej republiky za účasti ich významných predstaviteľov politických a spoločenských organizácií. Koncert sa konal v roku medzikultúrneho dialógu, ktorý vyhlásila pre tento rok Európska komisia. V týchto dňoch sa rovnako organizovali rôzne podujatia, ktoré súviseli so 60-tým výročím vzniku a pôsobenia lekárskej fakulty v rámci zväzku s Univerzitou Pavla Jozefa Šafárika v Košiciach. Rovnako mal možnosť zablahoželať predstaviteľom tejto významnej fakulty k výsledkom aj k ich ďalšiemu pôsobeniu. 
Na historickej radnici sa stretol s významným ústavným činiteľom Ruskej federácie, predsedom Ústavného súdu Valerijom Zorkinom. Sídlo tohto ústavného súdu je v Sankt Peterburgu, ktoré je zároveň partnerským mestom Košíc.
Na prelome septembra a októbra došlo k zmenám v pozícii riaditeľa Magistrátu mesta Košice. Do funkcie riaditeľa bol uvedený Ing. Kolárčik. Rozlúčili sa s dovtedajším riaditeľom RNDr. Sabolom a za účasti všetkých vedúcich pracovníkov magistrátu začali písať novú  kapitolu s novým personálnym obsadením. 
Hneď na druhý deň mal možnosť s novým riaditeľom Magistrátu mesta navštívili Prešov, kde spolu s prešovským primátorom potvrdili záujem spolupracovať v zmysle memoranda, ktoré bolo v júni podpísané obidvoma primátormi na projekte Európske hlavné mesto kultúry pre rok 2013.
Prvý októbrový týždeň sa niesol v znamení Maratónu. Mal možnosť prijať zástupcov maratónskych klubov významných tímov, ktoré do Košíc zavítali na 84. ročník s tým, že súčasťou bolo aj zaujímavé stretnutie s 3-násobným víťazom košického maratónu, nestorom, ktorý dodnes žije v Prahe Dr. Kantorkom. 
Začiatkom októbra spolu so španielskym veľvyslancom na Slovensku sa zúčastnili španielskych dní v Košiciach, kde hlavným garantom bolo španielske veľvyslanectvo a organizátorom bilingválne gymnázium – Park mládeže, ktoré vzdeláva deti v španielskom jazyku a zoznamuje ich aj so španielskou kultúrou. Arcidiecézna charita spolu s mestom a ďalšími partnermi zorganizovali v októbri veľmi zaujímavý projekt pod názvom Odkopnime predsudky a Futbal spája, do ktorého zaangažovali internacionálu futbalistov zo stredných škôl. Uskutočnil sa turnaj, ktorý na podnet charity dal do kopy tímy, ktoré boli zložené aj z bezdomovcov, o ktorých sa charita stará, aby okúsili aj iné aktivity, ktoré by ich pritiahli do prostredia, ktoré by im poskytlo aj inú perspektívu. Verí, že to bola zaujímavá motivácia a pre týchto mužov to môže byť iskra, aby sa snažili svoje životné podmienky zlepšovať a pracovať na tom. 
V polovici októbra vyhodnotili takmer ročnú súťaž o najlepšiu kaviareň roka 2008. Ocenenie získal  Hotel bar Bassano. Cieľom tohto podujatia je motivovať prevádzkovateľov služieb k tomu, aby poskytovali čo najlepšie služby. Vrelo všetkým odporučil návštevu práve tohto zariadenia, kde sa pri dobrej káve dá príjemne stráviť čas rokovania, či oddychu.
Po zmene na pozícii predstaviteľa francúzskej aliancie v Košiciach mal možnosť rokovať s riaditeľom francúzskej aliancie v Košiciach s p. Róthom, ktorý je súčasne aj  kultúrnym atašé Francúzskej republiky. Nevyhli sa ani téme projektu Európskeho mesta kultúry a spolupráce s francúzskym mesta Marseille. Obidve strany prezentovali záujem spolupracovať v záujme oživenia slovensko-francúzskej kultúry.
Spolu s veľvyslankyňou Nórskeho kráľovstva sa zúčastnil na otvorení celoštátnej konferencie, ktorá bola smerovaná k regionálnej samospráve a zaoberala sa témou rozvoja regiónu. Podujatie malo zaujímavý priebeh. Boli odprezentované skúsenosti aj nórskych samospráv, slovenských samospráv, ako aj samospráv Čiech a Maďarska. 
V polovici októbra na úrovni projektového tímu EHMK sa uskutočnili zmeny. Umeleckou riaditeľkou a šéfkou, ktorá bude mať na starosti problematiku prípravy projektu  EHMK, sa stala Zora Javrová. Myslí si, že túto osobnosť nemusí špeciálne predstavovať. Prejavila sa už počas prípravných prác pri tomto projekte. Na niektorom z ďalších mestských zastupiteľstiev bude prezentovať kroky súvisiace s týmto projektom.
V treťom októbrovom týždni sa v Miškolci zúčastnil podujatia, ktoré bolo zamerané na podpis dvoch projektov týkajúcich sa spolupráce samospráv. Projekt sa týka oblasti krízových situácií ako sú povodne, ktoré môžu rovnako ohroziť Košice aj Miškolc a tak isto využitia skúseností v širšom pracovnom tíme na koordináciu záchranných prác. Súčasťou tejto návštevy bolo aj otvorenie výstavy Euroexpo 2008 v Miškolci s tým, že recipročne by sa podobné podujatie zorganizovalo aj v Košiciach v budúcom roku. Malo by byť zamerané aj na podporu cestovného ruchu, podnikateľských aktivít. 
V minulom týždni sa stretol s jej veličenstvom Alžbetou II. Pozvanie mu umožnilo pobudnúť pár chvíľ s touto významnou osobnosťou.
Minulý týždeň bol významný aj rozlúčkou s osobnosťou, ktorá na istú dobu stála na čele mesta s pánom Jánom Trebuľom. Rady bývalých primátorov sa trochu zúžili. Odišla osobnosť, ktorá sa výraznou mierou podieľala na rozvoji mesta i regiónu.
Košice sa stávajú súčasťou projektu veľkého a dlhodobého projektu Eko-top film 2008, ktorý už píše svoj 35. ročník a v Bratislave odovzdával mestskú Cenu primátora pre jednu kategóriu, ktorá bola hodnotiacou porotou vybratá. V polovici novembra sa prehliadka zaujímavých filmov uskutoční aj v Košiciach a je to možnosť pre všetkých, ktorí v oblasti enviromentu pôsobia, zoznámiť sa so zaujímavými pohľadmi a dokumentmi, ktoré túto problematiku mapujú a upozorňujú na nedostatky v životnom prostredí v samotných mestách. 
V pondelok sa s viacerými poslancami zúčastnil seminára, ktorý bol zameraný na programový dokument Politika a stratégia rozvoja mesta. Je to aktualizácia Programu hospodárskeho a sociálneho rozvoja. 
V utorok toho týždňa mal možnosť si pripomenúť pri pamätníku M. R. Štefánika a T. G. Mysaryka 90. výročie spoločného štátu Čechov a Slovákov. 
Poinformoval poslancov o liste, ktorý mu bol včera doručený zo susedného mesta Prešov, ktorého časť je adresovaná mestskému zastupiteľstvu. Mestské zastupiteľstvo v Prešove na svojom 23. riadnom zasadnutí, ktoré sa uskutočnilo25.9.2008 prijalo uznesenie, v ktorom vyjadrilo mestu Košice gratuláciu k úspechu v projekte Európske hlavné mesto kultúry 2013, ako aj očakávanie, že spolupráca obidvoch miest na tomto projekte bude pokračovať a prinesie pozitívne prístupy pre obe mestá a regióny.
Informáciu, ktorá súvisela s účasťou mesta i jeho účasťou pri zabezpečovacích prácach, ktoré súviseli s tragickou nehodou autobusu v Chorvátsku poskytol písomne na mimoriadnom rokovaní mestského zastupiteľstva, ktoré sa uskutočnilo začiatkom októbra, preto túto tému už podrobnejšie nerozvíjal.
Pár slov venoval problematike Dopravného podniku. Je tu vysoká miera nespokojnosti cestujúcej verejnosti so stavom linkového vedenia. Uskutočnilo sa niekoľko rokovaní na úrovni starostov, kde boli tlmočené výhrady. Zúčastnil sa rokovaní v Dopravnom podniku s vodičmi, dispečermi, zástupcami stredného manažmentu, aj predstaviteľmi vedenia tejto spoločnosti. Vypočul si aj poznatky nezávislých odborníkov k tejto problematike. Informoval, že dňa 21.10. po zosumarizovaní celej problematiky a analýze možných riešení, oslovil generálneho riaditeľa osobitným listom, kde ho požiadal, aby tieto problémy boli veľmi rýchlo riešené, aby spolupracoval aj s odborníkmi z externého prostredia a vytvoril priaznivé podmienky pre to, aby k 14.12.2008 bol pripravený nový linkový systém vedenia, aby sa využili dobré skúsenosti a filozofia, ktorá tu bola zabehnutá z doterajšieho linkového vedenia a hlavne dlhé linky, ktoré tu boli zavedené, s využitím a aplikovaním poznatkov, ktoré pri novom systéme boli evidované. Požiadal ho, aby vytvoril všetky podmienky, ako personálne, tak technické na to, aby táto úloha bola včas zvládnutá a aby aj informovanie a príprava verejnosti na nové linkové vedenie, ktoré určite nebude nové, ale dozná zmien oproti tomu, čo bolo pred augustom 2008, aby bolo splnené a zabezpečené. Súčasne ho požiadal, aby ho o výsledku prác pravidelne týždenne informoval ta, aby v prípade, že nastanú nejaké nepredvídané problémy, vedeli nájsť rýchlo adekvátne riešenie, aby táto úloha bola splnená a aby dôvera verejnosti k hromadnej doprave bola obnovená a aby verejnosť v čo najširšej miere hromadnú dopravu využívala.
Problematika nebola riešená len na tejto úrovni zmeny systému linkového vedenia. Myslí si, že problém, ktorý sa tu skumuloval, má viacero rovín, počnúc nedostatočným množstvom prepravných kapacít a prejazdnosti niektorých dopravných uzlov, až po dopady, ktoré tu boli prezentované v auguste a súviseli s odchodmi niektorých šoférov z Dopravného podniku. Všetky tieto príčiny, ktoré viedli ku komplikovanému stavu v mestskej doprave boli veľmi podrobne analyzované. Prijali sa kroky, ktoré viedli k rýchlemu zlepšeniu dopravnej situácie v Košiciach v priebehu októbra. Čiastočne tomu pomohlo aj otvorenie  profilu križovatky Prešovská – Sečovská, kde sa hlavne pri príchode v rannej špičke do mesta zo Sečoviec, alebo zo strany sídliska Dargovských hrdinov sa už nevytvárajú takéto kolóny. Prijali sa opatrenia na presmerovanie liniek, ktoré smerujú z Ťahanoviec cez komplikovaný uzol na Mieri, alebo pri Tescu tak, aby sa prepravné časy dopravných liniek skrátili. Rovnako rýchlo sa upravili a odstránili zastávky na znamenie, resp. znamenie na nástup, ktoré dezinformovali cestujúcu verejnosť a spôsobovali nejasnosť pre vodičov  i cestujúcich. Pracuje sa na možnosti, aby na Magnezitárskej ulici boli dočasne vytvorené tri jazdné pruhy so snahou posilniť hlavne špičku a príchod do mesta. Od novembra by mala pribudnúť jedna dlhšia linka, ktorá by mala spájať mestskú časť Dargovských hrdinov s centom mesta a mestskou časťou KVP tak, aby tie najkomplikovanejšie prepravné trasy a najviac vyťažené, boli v ranných špičkách posilnené.
Pracujú na dlhodobých riešeniach, ktoré by kombináciou systémov malo postaviť optimálny model, ktorý by sa mal 14. decembra spustiť. Je to čas, kedy sa menia dopravné poriadky autobusovej i železničnej dopravy. Urobili sa kroky, ktoré smerujú k stabilizovaniu pracovných pomerov vodičov MHD. Rovnako sa zanalyzovali a zobrali sa do úvahy aj pripomienky jednotlivých mestských častí, to znamená starostov a ďalších, ktorí sa zúčastnili týchto rokovaní s predstaviteľmi Dopravného podniku v Košiciach a výsledky, ktoré jednotlivé kroky prinesú sa budú pravidelne analyzovať a vyhodnocovať jednak medzi verejnosťou a aj z úrovne Dopravného podniku, aby indikátory, ktoré sú dôležité pre sledovanie kvality mestskej dopravy, jej využívania a koordinovania istých zmien, aby boli neustále monitorované, aby špecialisti, ktorí by mali mať tieto veci pod kontrolou, vedeli navrhovať želateľné zmeny, aby spokojnosť bola podľa možností čo najväčšia. 
Medzi dlhodobé zmeny patrí snaha obnoviť vozový park. Toto je veľmi slabé a kritické miesto, ktoré môže v budúcnosti spôsobovať starosti a nevypravenosť liniek podľa požadovaných objemov. Aj týmto smerom sú rozbehnuté kroky, aby sa tieto otázky podľa možnosti čo najrýchlejšie a najefektívnejšie vyriešili.
Očakáva, že v priebehu novembra budú už podklady a analýzy na to, aby sa zhodnotil pripravovaný nový grafikon a verejnosť bude priebežne informovaná, aby sa na to vedeli pripraviť.
Ak budú pripravené organizačné zmeny a kroky, ktoré budú súvisieť so zmenou podmienok fungovania tejto spoločnosti, tak bude zvolané valné zhromaždenie, ktoré by sa venovalo špeciálne problematike Dopravného podniku a dopravy 
v Košiciach venovalo.
Minulý týždeň mu bola doručená aj petícia občanov mesta, kde žiadajú urýchlené riešenie situácie, ktorá je v mestskej hromadnej doprave nepriaznivá. O podniknutých krokoch bude petičný výbor informovaný. Priebežne sa zástupcovia mesta budú týmto otázkam a problémom venovať a ak bude potrebné, tak sa budú riešiť aj na úrovni mestského zastupiteľstva.

V rozprave vystúpili:

p. Mutafov, poslanec MZ – Ocenil prístup primátora mesta k riešeniu momentálnej situácie,
ktorá bola a do istej miery v Dopravnom podniku ešte pretrváva. Aj ako člen petičného výboru by bol rád, keby niektoré veci mohli prejednať, pretože si myslí, že zatiaľ sa riešili iba niektoré čiastkové problémy, ktoré súvisia s Dopravným podnikom. 
Nedalo mu nepovedať, že pracovník Dopravného podniku p. Kužma predložil v lete svoj variant riešenia vtedy námestníkovi primátora pre túto oblasť p. Fillipkovi, bol vtedy za to dokonca potrestaný. To sú nehoráznosti, keď odborník, ktorý v danej chvíli toto robí, bol vtedy odsunutý na bok. On už vtedy mal pravdu vo veciach, no nebol vypočutý. Myslí si, že je to z toho dôvodu, že je tam veľmi veľa neodborníkov, ktorí sú síce vo vedení a riadia mestský podnik za 1 miliardu, ale nemajú tam čo robiť. 
Vyzval primátora mesta, aby sa zvážila možnosť zvolania valného zhromaždenia v najbližšej dobe a zhodnotili plusy a mínusy práce tohto podniku a týchto manažérov.                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                       

p. Halenár, poslanec MZ – Navrhol, aby si primátor mesta užíval menej pekného prostredia
kaviarní a viac sa venoval odpadom. Viac odpadov a odpadkov. Nech sa skúsi z prostredia kaviarní preniesť trošku k smetným bedniam. Poslanci koncom roka 2007 schválili mestský zákon, ktorým nariadili občanom platiť 960,- Sk na hlavu a rok. Počúva teraz o tom, že prokurátor napadol tento mestský zákon. Stalo sa tak 4.8.2008, to znamená, že odvtedy prešli 3 mesiace a on sa dnes dozvedá, že tak neskoro boli dodané doklady, nevie ani od akej firmy, že mesto nestačilo povedať, že či to napadnutie prokurátora súhlasí, alebo nie. To je tak nezodpovedný prístup voči občanom, že dúfa, že sa ich  čím viac dozvie o tomto postoji. Preto opätovne vyzval primátora, aby sa skúsil preniesť z toho pekného prostredia kaviarní ku odpadkovým nádobám a kontajnerom. 
A keď sa primátor Košíc zhováral s primátorom Prešova, mal tam zabehnúť ku kontajnerom a pozrieť sa, ako to vyzerá. Podľa informácií ľudia v Prešove nemusia platiť viac za odpad oproti Košičanom, platia tam 650,- Sk za osobu a minimálne ich skúsenosti z toho, ako to tam beží by mohli Košiciam pomôcť.

p. Knapík, primátor mesta Košice – Poďakoval za odporúčania.

p. Mutafov, poslanec MZ – Faktická poznámka. Oslovil poslanca Halenára. Povedal mu len
toľko, že primátor mesta sa zúčastnil návštevy kaviarne na základe pozvania jednej organizácie, ktorá vyhodnocuje ich kvalitu a tejto akcie, ktorá bola v poobedňajších hodinách sa zúčastnil aj on. Primátor mesta si plnil svoje spoločenské poslanie a bol tam ako predstaviteľ mesta. Netreba urážať kolegov preto, že majú iný názor. 
Druhá vec je problematika kontajnerov a odpadu. Súhlasil, je to problém, no treba sa vyhnúť nedôstojným a urážlivým témam.

p. Jutka, poslanec MZ – Chcel povedať p. Halenárovi to isté, čo povedal p. Mutafov.
Je to dehonestácia a degradácia predstaviteľov samosprávy, ale aj samotných poslancov. Na mieste p. Halenára by vážil slová smerujúce k predstaviteľom samosprávy a poslancom, lebo si myslí, že už to prekračuje nejaké medze. 
Vyjadril sa aj k Dopravnému podniku mesta Košice. Situácia v Dopravnom podniku, je dosť vážna. Je pravdou, že predstavitelia Dopravného podniku sa opakovane zúčastňovali rokovaní na mestských častiach a zberali informácie a poznatky, sumarizovali ich. Na mestskej časti Západ bol p. Kužma spolu s generálnym riaditeľom. Osobne je toho názoru, že sa majú využiť poznatky nového vedenia, no treba akceptovať aj poznatky zo starého linkového vedenia a najlepší je kombinovaný systém, ktorý by mohol byť najoptimálnejší. Všetci dobre vedeli, že staré linkové vedenie je z dlhodobého hľadiska neudržateľné. No neosvedčilo sa ani nové linkové vedenie. Nájsť tu strednú zlatú cestu by bol úspech. 
Perlička: Po stretnutí na mestskej časti Západ, kde tiež boli vznesené pripomienky zo strany dotknutých subjektov, o dva dni telefonovali zástupcovia škôl a informovali, že sa promptne zlepšili niektoré kritizované spojenia so sídliskami  Ťahanovce a Dargovských hrdinov. To svedčí o záujme Dopravného podniku zlepšiť linkové vedenie. Oceňuje aj prístup mesta, že sa venuje tomuto problému a je rád, že je určený aj časový horizont, od kedy by nový systém mal začať fungovať.

p. Halenár, poslanec MZ – Poslanec Jutka hovoril o tom, že nejaká hranica bola prekročená.
Ak myslel na to,  že primátor mesta vo výpočte svojej činnosti za dva mesiace neurobil nič v zmysle krokov pre toto VZN o odpadoch, tak si myslí, že čiastočne má p. Jutka pravdu. Jedná sa mu totiž o to, že on tiež hlasoval za toto VZN a jeho miera citlivosti pretiekla, pretože ak tento magistrát nevie za tri mesiace  rozhodnúť, či mestské zastupiteľstvo zákonom prinútilo občanov platiť veľa, to znamená, že poslanci urobili zlé rozhodnutie, to je prekročenie kritického prahu jeho vnímania, ako on chápe demokraciu a samosprávu.

p. Knapík, primátor mesta Košice – V jeho výpočte činnosti sa do 15-20 minút nedá zhustiť
všetko, čo počas dvoch mesiacov robil. Ak to nespomenul, neznamená to, že sa tejto problematike nevenoval. 

p. Cengel, poslanec MZ – Faktická poznámka.  Upozornil poslancov, že je 10.30 hod.
a zatiaľ sú pri druhom bode, ktorý sa volá Informácia primátora o činnosti a nevolá sa ani Kosit, ani Dopravný podnik mesta Košice.

p. Knapík, primátor mesta Košice – Uzavrel rozpravu a dal slovo návrhovej komisii.

p. Hrabovský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. y) Štatútu mesta Košice berie na vedomie ústnu informáciu primátora mesta o svojej činnosti  od  XVIII. rokovania MZ.

Hlasovanie č. 21: za 42, proti 1, zdržal sa -, nehlasovali 3.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

3. Správa o činnosti hlavného kontrolóra mesta Košice

p. Hojer, hlavný kontrolór mesta Košice – V rámci tohto bodu predložil dve správy 
o ukončených kontrolách a to správu o výsledku kontroly hospodárenia, vybraných nákladových a výnosných položiek v Tepelnom hospodárstve s.r.o. Košice za obdobie  rokov 2006 – 2007 a správu o výsledku kontroly použitia finančných prostriedkov na projekt Európske hlavné mesto kultúry 2013 na MMK za obdobie roka 2007.
V hodnotenom období prebehla ešte jedna kontrola a to kontrola použitia kapitálových výdavkov na vybraných školách. No pre vážne zdravotné problémy vedúceho kontrolnej skupiny nemohla byť ukončená a nie sú spracované záverečné materiály. Podľa jeho zdravotného stavu sa zdá, že sa už naspäť do práce nevráti, takže budú musieť z jeho poznámok zrekonštruovať výsledky. Správu o tejto kontrole predloží na ďalšom rokovaní mestského zastupiteľstva.

V rozprave vystúpili:

p. Halenár, poslanec MZ – Ku kontrole EHMK – k tomu čo predložil hlavný kontrolór, 
doplnil aj svoje vlastné informácie o tom, ako to bežalo s peniazmi. Nechal si poslať všetky faktúry za rok 2007, ktoré činili niečo cez 8 mil. Sk a z ich znenia sa pokúsil, keďže mal k dispozícii aj toho, kto faktúru vystavil, aj predmet činnosti, na základe ktorej bola faktúra vystavená, dať ich do nejakej tabuľky. Prišiel na celkom zaujímavé čísla, ktoré možno budú niekoho zaujímať. Na tlač, internet, reklamu a média šlo spolu 1,5 mil. Sk. Služobné cesty a kontakty stáli cez 700 tis. Sk. Zabezpečovanie akcií pre EHMK, to znamená podporné činnosti, aby mohli prebehnúť akcie pre ľudí boli za 1,2 mil. Sk. Konzultácie vo výške 1,8 mil. Sk. Konkrétne akcie pre ľudí, ktoré už mohli priamo vidieť boli vo výške 1,5 mil. Sk a mzdy a odvody činili 1,8 mil. Sk. 
Celé to vidí ako mimoriadne znepokojujúce míňanie peňazí mesta, hlavne v stave, keď sa riaditelia základných škôl sťažujú, že nemajú 100, či 200 tis. Sk na pokrytie energií a mesto dáva na konzultačné práce 1,8 mil. Sk. Toto by žiadal vysvetliť. Keďže vo faktúrach za konzultácie videl mená ako František Balún a p. Blaškovičová, oslovil práve ich s konkrétnymi otázkami cez konkrétnu pridelenú e-poštu, že či sú to oni. Neodpovedali mu. Mohli by sa teraz vyjadriť, či to boli oni. Pri mene Balún je konzultácia za 90 tis. Sk a pri mene Blaškovičová je konzultácia za 60 tis. Sk.

p. Petrenka, poslanec MZ – V materiáli je aj prehľad príkazných zmlúv za poskytnutie 
služieb pre EHMK 2013. V prehľade je uvedených 22 príkazných zmlúv. Zaujímalo by ho, z akých dôvodov 17 zmlúv bolo uzavretých po termíne zadania prác na konkrétnych zmluvách. 

p. Knapík, primátor mesta Košice – Uzavrel rozpravu a požiadal dovtedajšieho vedúceho
projektového tímu, ktorý tieto práce organizoval a riadil, aby sa pokúsil zodpovedať na otázky.

p. Kolárčik, riaditeľ MMK – Celý projekt je v objeme 3,3 mld. Sk a tieto náklady na 
	prípravné práce ani zďaleka nedosiahli 0,5 %. Tento projekt bol vypracovaný na vysokej medzinárodnej úrovni. Ocenila to nakoniec aj hodnotiaca komisia, ktorá prehlásila, že v 20-ročnej histórii tejto súťaže je to jeden z najlepších projektov.
K príkazným zmluvám – V roku 2007 boli založené expertné skupiny v počte 10, ale denne sa do tohto projektu zapájalo takmer 50 ľudí. Projekt bol svojim rozsahom široký a nebolo to len o kultúre. Na čele expertných skupín boli koordinátori, medzi inými aj p. Balún a p. Blaškovičová, kde nebolo žiadnych pochýb o ich kvalifikácii a zručnosti v oblasti divadla a v oblasti hudby.
Pripomenul, že zákon o obecnom zriadení nevylučuje uzavretie takýchto zmlúv. Tam sa hovorí jedine o rozpore funkcie poslanca s funkciou starostu a o rozpore so zamestnaneckým pomerom pre obec, v ktorej bol zvolený, resp. daný poslanec nemôže byť v štatutárnych orgánoch rozpočtovej, alebo príspevkovej organizácie. Toto bolo v súlade so zákonom. Počet príkazných zmlúv bol vysoký, lebo tento projekt bolo potrebné pripraviť vo veľmi krátkom čase, kontrahovať ľudí a zvládať ho aj administratívne. Nakoniec sa to celé zvládlo a postup bol potvrdený tým, že medzinárodná výberová komisia potvrdila kvalitu tohto projektu. 

p. Petrenka, poslanec MZ – Faktická poznámka. Jeho otázka znela, z akých dôvodov boli	zmluvy uzatvorené po termínoch, kedy boli práce realizované.

p. Halenár, poslanec MZ – Faktická poznámka. Zabudol všetky tie čísla spočítať, ale 
	z tých 8 mil. Sk za rok 2007 6,5 mil. Sk išlo na rôzne prípravné práce a 1,5 mil. Sk na konkrétne akcie pre konkrétnych ľudí. Keď to spojí s prípravnými akciami, ktoré museli prebehnúť, tak je to niečo cez 2,5 mil. Sk, čo je oproti osem miliónovému rozpočtu naozaj nehorázne plytvanie finančnými prostriedkami hlavne, keď sú potrebné všade, kde sa okolo seba pozrie. Predpokladá, že za rok 2008 to nebude inak. Je na poslancoch, keď sa budú hádať o 100 alebo 200 tisíc korunách v ďalších bodoch, aby sa pokúsili dať dokopy čísla, ktoré prechádzajú pomedzi prsty nepovšimnute ako tieto veľké čísla a tie malé čísla, napr. nejaký bod, ktorý na Pereši rieši vyhodenie nejakých jaslí.

p. Knapík, primátor mesta Košice – Zdôraznil, že prostriedky, ktoré boli vynaložené
	na konkrétne akcie, to bol podiel mesta. Samotné kultúrne podujatia sa organizovali tak, že sa významnou mierou podieľal aj vonkajší sektor, boli partneri, ktorí podporili tieto podujatia a ak by sa táto bilancia urobila maximálne presne a všetko sa zúčtovalo, tak minimálne dve tretiny prostriedkov prichádzali z prostredia mimo mestského rozpočtu. Jedna tretina bol vklad mesta a zbytok to, čo sa získalo na podporné podujatia. 

p. Balún, poslanec MZ – Faktická poznámka. Reagoval na poznámku p. Halenára. 
Ubezpečil ho, že ak by to bolo bývalo v rozpore s právom, tak určite by sa nebol odhodlal k podpisu tejto zmluvy. Na základe právneho stanoviska to urobil a je rád, že sa mohol zúčastniť na takomto projekte a pripravovať ho, pretože jednak má veľkú budúcnosť a predpokladá, že aj v súčasnej hektickej finančnej a ekonomickej situácii sa mu bude dariť. Môže potvrdiť aj zvýšený záujem zahraničných partnerov, miest zo zahraničia o spoluprácu s mestom, ktoré bolo vybrané ako mesto kultúry.

p. Blaškovičová, poslankyňa MZ – Keďže bola vyzvaná, odpovedala: Pánu Halenárovi 
	odpovedala písomne, mal by si to nájsť vo svojej pošte a viac k tomu nechce nič 	hovoriť, lebo nevidí dôvod sa obhajovať.

p. Knapík, primátor mesta Košice – Uzavrel tento bod a dal slovo návrhovej komisii.

p. Hrabovský, poslanec MZ – Prečítal pôvodný návrh na uznesenie. 
	Mestské zastupiteľstvo v Košiciach podľa § 6 ods. 2 písm. aa) Štatútu mesta 	Košice berie na vedomie: 
1. Správu o činnosti hlavného kontrolóra mesta Košice od XVIII. rokovania MZ.
2. Správu o výsledku kontroly hospodárenia a vybraných nákladových a výnosných položiek v Tepelnom hospodárstve s.r.o. Košice za obdobie  rokov 2006 – 2007.
3. Správu o výsledku kontroly použitia finančných prostriedkov na projekt Európske hlavné mesto kultúry 2013 na MMK za obdobie roka 2007.

Hlasovanie č. 22: za 36, proti 1, zdržali sa 5, nehlasovali 4.

p. Knapík, primátor mesta Košice – Konštatoval, že uznesenie bolo schválené.
Zároveň požiadal poslancov, aby otázky a pripomienky prednášali v čase, keď je otvorená rozprava.

––-     ––-     ––-

4. Správa náčelníka Mestskej polície Košice o činnosti MsP 

p. Dvorožňák, náčelník mestskej polície – K predloženej správe nemá žiadne doplnenie. 
Poinformoval prítomných o dopravnej nehode, ktorá sa stala v septembri dvom príslušníkom mestskej polície. Policajt, ktorý mal zlomenú stehennú kosť po operácii bol daný do domácej liečby. Jeho stav je stabilizovaný a zlepšuje sa. Druhý policajt je na tom trochu horšie. Po dopravnej nehode mal ochrnuté dolné končatiny, po operácii sa to začalo zlepšovať. V súčasnej dobe už nohami pohybuje, bude prevezený do rehabilitačného centra do Kováčovej, kde bude asi až do Vianoc. 
Upozornil na chybu na str. č. 9. Pri príjmoch z parkovacej služby došlo k preklepu. Uvedené je obdobie od 1.8. do 30.7.. správne je do 30.9.2007, keď je porovnávané súčasné obdobie s týmto obdobím. 

V rozprave vystúpili:

p. Betuš, poslanec MZ – V prvom rade ocenil prácu príslušníkov mestskej polície na 
cvičení CO na letisku. Podľa jeho názoru, tam veľmi dobre splnili svoju úlohu na letisku. Podľa jeho názoru, tam veľmi dobre splnili svoju úlohu. Ich činnosť bola koordinovaná.
Ocenil činnosť príslušníkov mestskej polície v jeho mestskej časti Sídlisko Ťahanovce, kde vykonali kontrolu lokality na Demetri. Situácia je tam veľmi nelichotivá, no tieto veci bude riešiť inde. Chcel by tiež oceniť prácu príslušníkov mestskej polície hlavne v tom, že vykonávajú pravidelné kontroly popíjajúcej mládeže vo večerných hodinách. Teraz sa skôr stmieva a stav nie je dobrý. Včera bol na stretnutí s občanmi na Helsinskej ulici č. 1 a kritika týchto občanov je veľká, títo mladiství sa združujú v okolí malých obchodíkov, kde si kupujú alkoholické nápoje, preto by bol rád, keby sa kontrolná činnosť mestskej polície sústredila hlavne na tieto priestory, pretože nie je problém stretnúť 15-16 ročných mladých ľudí v podnapitom stave.
Treba ďalej oceniť riešenie dopravnej situácie a to hlavne na prechodoch pre detí do základných škôl, materských škôl, ako aj prednášky v týchto zariadeniach. 
Stanica mestskej polície a novozriadené  obvodné oddelenie policajného zboru začína svoju činnosť koordinovať a ukazuje sa to hlavne vo výsledkoch v boji s vandalmi a v pouličnej kriminalite. Ocenil túto prácu. Bude sa tešiť, keď tieto výsledky potierania vandalstva a pouličnej kriminality budú čo najvyššie.

p. Rychnavský, poslanec MZ – Požiadal náčelníka mestskej polície, aby mestská polícia
viedla zoznamy mestského majetku vo všetkých mestských častiach a venovala tomuto majetku, keďže je zriadená aj na jeho ochranu, zvýšenú pozornosť hliadkovaním okolo týchto objektov.  Upriamil pozornosť na objekt Poštová 14, kde sa na dvore, ktorý je verejne prístupný, popíjajú hlavne mladiství vo večerných hodinách alkoholické nápoje a robia výtržnosti. Treba sa však venovať aj ďalším objektov v centre mesta a na sídliskách.	

p. Knapík, primátor mesta Košice – Toto treba vysvetliť. Ak by sa mestská polícia
sústreďovala na mestský majetok, nebude mať čas plniť si úlohy dané zákonom. Ona musí ochraňovať majetok bez ohľadu na vlastníctvo, či je to súkromné, verejné, alebo podnikové, či štátne. Mesto nemôže žiadať mestskú políciu, aby prioritne strážila mestský majetok. Toto si treba s náčelníkom mestskej polície vykonzultovať, ale aby to nebolo sústredenie sa na mestský majetok. Mestská polícia musí plniť úlohy pre občanov mesta.

p. Kočiš, poslanec MZ – Dal námet náčelníkovi mestskej polície aj v súvislosti s tým, 
že bol oslovený mamičkami detí, ktoré prechádzajú križovatkou SNP, Ružinská, Laborecká a permanentne tu dochádza k porušovaniu dopravných predpisov, aby v súčinnosti so štátnou políciou vykonali nejakú preventívnu kontrolnú akciu na tejto križovatke. Za pravdu mu dáva aj to, že práve na tejto križovatke sa stála už spomínaná dopravná nehoda mestským policajtom, o ktorej hovoril náčelník mestskej polície. Jednak sa na tejto svetelnej križovatke otáčajú motorové vozidlá, čo je v rozpore s dopravnými predpismi a čo je horšie, pravidelne tam autá chodia na červenú. Nie že dochádzajú, ale idú na tvrdo na červenú.

p. Gamcová, poslankyňa MZ – Nechce hovoriť o iných činnostiach mestskej polície, 
ale len o bezpečnosti, ktorá by mala byť jednou z jej hlavných priorít. Bohužiaľ má dve veľmi negatívne skúsenosti s mestskou políciou. Jednu, keď ju zavolala na Dominikánske námestie, kde ju ohrozoval jeden pán. 25 minút nebola mestská polícia schopná zareagovať na tento jej podnet, dokonca príslušník, ktorý zdvihol telefón ani nevedel lokalizovať Dominikánske námestie. Za 25 minút zavolala znovu a opýtala sa, čo sa deje, kde je mestská polícia, tá samozrejme neprišla. Na Alžbetinej ulici, ktorá je vzdialená možno 2 minúty cesty, stáli dvaja mestskí policajti so založenými rukami. To jej jedna negatívna skúsenosť, ale oveľa  horšia sa udiala pred dvoma týždňami. V trolejbuse č. 72 o 15.30 hod.  traja výtržníci, z toho jeden trestaný, začali rozbíjať zariadenie v trolejbuse a surovo napadli o ohrozili na zdraví dvoch maloletých chlapcov, z ktorých jeden bol jej syn. Riaditeľ DPMK ju ihneď kontaktoval, no musí povedať, že mestská polícia nekonala vôbec. Pán šofér ani nezastal, dal síce na dispečing pokyn, ale nič sa neudialo. A jej syn sa dlhodobo lieči z vážneho zranenia a ona na základe toho musí povedať, že stratila dôveru v mestskú políciu a v jej zmysel v tomto meste. Myslí si, že keby sa čokoľvek vážne stalo a občan by zavolal na dispečing, tak by to bolo úplne zbytočné. Mestská polícia nie je schopná promptne reagovať. Policajný zbor, ktorý dostal jej podnet, poslal okamžite 6 policajných hliadok, ktoré v priebehu pár minút chytili týchto troch výtržníkov a jeden z nich je už vo väzbe. To je všetko, čo chcela povedať. Myslí si, že sa treba vážne zamyslieť nad tým, či hlavný zmysel mestskej polície je  v odťahovaní vozidiel a riešení príjmov z parkovania.

p. Jeník, poslanec MZ – Materiál je stručný, jasný a veľmi dobrý. Oceňuje prácu mestskej
polície a ku kapitole 8 – úlohy pre nasledujúce obdobie v odseku 2 sú niektoré úlohy týkajúce sa vandalizmu a hnutia mládeže, ktorá sa veľmi nevhodne správa predovšetkým pred niektorými školami treba doplniť, že treba kontrolovať aj motorové vozidlá, ktoré sú tam nevhodne zaparkované, hoci je tam zákaz vstupu. Toto už interpeloval na marcovom zastupiteľstve. Keď sa vtedy urobili kontroly, na chvíľu zavládol určitý systém a poriadok, no znovu sa to zvrhlo a z toho dôvodu by bolo potrebné, aby sa mestská polícia častejšie ukázala v týchto priestoroch. Ide hlavne o základnú školu na Družicovej, kde vznikajú aj škody a okrem toho na Obvodnom oddelení na Jazere majú vyvesenú úlohu, že dohľad pred touto školou je stály.

p. Knapík, primátor mesta Košice -  Uzavrel rozpravu a vyzval náčelníka mestskej polície,
aby odpovedal na otázky.

p. Dvorožňák, náčelník mestskej polície – Kritiku poslankyne p. Gamcovej by nerád pred
všetkými rozpitvával. Hneď bol informovaný o tom prvom prípade. Považuje názor pani poslankyne skôr za subjektívny. Tie časové rozpätia nie sú pravdivé, to prehlásil záväzne a zodpovedne. Nie je pravdou, že operačný dôstojník nevie, kde je Dominikánske námestie, alebo kde je Alžbetina ulica. Bol by rád, keby v týchto veciach prišla za ním a on jej to vie zdokladovať a vysvetliť. A ak bol nejaký problém, nevie, prečo nereagovala hneď. Čo on má informácie priamo z miesta, tak to bolo niečo úplne iné, než o čom pani poslankyňa teraz hovorila.

p. Gamcová, poslankyňa MZ – Faktická poznámka. Na základe skúseností s pánom 
náčelníkom celú vec si zdokumentovala a to čo hovorí má aj zaznamenané v mobile  a trvá na tom, čo povedala.
	
p. Knapík, primátor mesta Košice -  Bude žiadať, aby náčelník mestskej polície pripravil
dokumentáciu a pozrú sa na to, či to čo mohla mestská polícia urobiť bolo v reáli, alebo to bolo zlyhanie.

p. Halenár, poslanec MZ – Faktická poznámka. Zaujalo ho, čo povedal náčelník mestskej
polície komunista Dvorožňák. Spochybnil pani poslankyňu. Ak mal náčelník iné informácie, tak on verí tomu, čo povedala poslankyňa pani Gamcová a verí tomu, že náčelník mestskej polície má zlé informácie. To by mohlo dať pohľad primátorovi mesta na to, v akej kvalite sú informácie o incidentoch, pretože, keď už o tom začne hovoriť poslanec mestského zastupiteľstva, že sa ho to týka osobne, tak si predstaviť to množstvo občanov, ktorí ani nemajú možnosť to tu prísť povedať. 

p. Knapík, primátor mesta Košice – Určite to nepodceňuje a bude sa tomu venovať aj s tým
aspektom, ktorý naznačil p. Halenár.
Uzavrel rozpravu a dal slovo návrhovej komisii. 

p. Hrabovský, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. aa) Štatútu mesta Košice berie na vedomie správu náčelníka Mestskej polície Košice o činnosti MsP Košice od XVIII. rokovania MZ konaného dňa 28. 8. 2008.

Hlasovanie č. 23: za 38, proti 1, zdržali sa 2, nehlasovali 5.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

5. Správa o odpovediach na interpelácie a dopyty 

V rozprave vystúpili:

p. Petrvalský, poslanec MZ – Nie je spokojný s odpoveďou ohľadne rigolov. 
V odpovedi sa konštatuje, že tieto rigoly a vpusty toho času nie sú zmluvne zverené do správy Správe mestskej zelene, nakoľko sú zahrnuté do sadových úprav a nie je možné vyčísliť ich hodnotu. Veď on chcel práve toto riešiť, aby niekto vyčíslil tú hodnotu, aby tie rigoly zveril a aby niekto udržiaval ich funkčnosť, lebo pri dažďoch sa sídlisko zmyje z kopca. Rigoly sú totiž nefunkčné a vodu neodvádzajú. Požiadal, aby niekto vyčíslil hodnotu týchto rigolov a zveril ich konečne Správe mestskej zelene, aby sa mohla o ne starať.

p. Knapík, primátor mesta Košice – Osobne tiež nebol spokojný s touto odpoveďou. 
Nezdá sa mu to ako celkom optimálne riešenie, takže sa tomu aj naďalej bude venovať pozornosť, aby sa podľa možností zjednala rýchlo náprava.

p. Jenčová, poslankyňa MZ – Ide jej o výkup pozemkov na Slaneckej ceste a s touto témou
súvisela aj interpelácia. V odpovedi sa uvádza: Keďže v rozpočte mesta Košice na rok 2008 neboli schválené finančné prostriedky na výkup pozemkov, tento sa nerealizoval.  Poprosila preto, aby pri príprave rozpočtu na rok 2009 táto požiadavka bola zaradená do návrhu,  aby sa s výkupom pozemkov mohlo čo najskôr začať.

p. Mutafov, poslanec MZ – V súvislosti s jeho dopytom č. 136/8 sa spýtal, v akom stave je
súdny spor s firmou OutCleim. Stačí ústna informácia.

p. Knapík, primátor mesta Košice – Najnovšie informácie odznejú dnes. Spoločnosť
ohlásila tlačovú besedu, kde chce informovať účastníkov o vývoji situácie, samozrejme zo svojho pohľadu. Potom budú múdrejší a právnici budú na to reagovať.

p. Rychnavský, poslanec MZ -  Jedná sa o križovatku Ružinská – Tr. SNP. 11.9.2007 dal
interpeláciu ohľadom opravy kanalizačných vpustov na tejto križovatke z jednej aj druhej strany. Dostal odpoveď, že sa to bude riešiť v roku 2008. Preto sa 11.3.2008 znovu pýtal, kedy to bude zaradené do opráv a dostal informáciu, že v termíne do 31.8.2008 tieto vpusty budú zrekonštruované.  Doteraz sa na tom nič neudialo. Situácia je tam vážna, lebo pri daždi tam vznikajú veľké mláky, autá ostrekujú chodcov, ktorí čakajú na prechod cez túto križovatku.

p.Gamcová, poslankyňa MZ –  Požiadala o upresnenie odpovede na jej interpeláciu
ohľadom nedoplatkov za komunálny odpad. Súčasťou jej interpelácie, ktorú písomne odovzdala, boli požadované osobitne za Luník IX. Túto informáciu nedostala. Má kópiu zo svojich interpelácií, takže to zrejme niekomu vypadlo. Požiadala o doplnenie.
Ďalšia vec, ktorá ju zaujala, je to, že pred nedávnom dostala na interpeláciu ohľadom služobnej cesty do Talianska odpoveď, že poslancom boli vyplatené diéty a vreckové, no žiadna služobná správa z cesty neexistuje. Je to podnet na sťažnosť pre pána riaditeľa, aby preveril, ako mohli byť vyplatené odmeny bez správy zo služobnej cesty, čo je porušenie zákona o cestovných náhradách. 
Ďalšia otázka sa týka odpovede, kde jej primátor mesta odpovedal vo veci akcionára vo valnom zhromaždení DPMK. Podľa štatútu, ktorý vymedzuje tieto kompetencie je toto poverenie viazané výlučne na námestníka primátora, čo považuje za neznalosť predpisov.

p. Halenár, poslanec MZ – Rokovací poriadok o interpeláciách hovorí, že poslanec môže
predniesť interpeláciu aj ústne. 1.9.2008 poslal primátorovi mesta elektronickou poštou na adresu primátor@kosice.sk interpeláciu a začiatkom októbra urgenciu. Spýtal sa, že kto vyhodnocuje a kto je zodpovedný za príjem pošty v prípade primátora mesta, pretože tomu človeku by chcel navrhnúť, aby do tej časti počítačovej siete aspoň čo sa týka elektronickej pošty pre primátora, dal automat s informáciou „vaša e-pošta bola prijatá a bola postúpená ďalej“. Bolo by to veľmi príjemné pre ľudí, ktorí komunikujú s primátorom, aby dostali potvrdenie, že niekto ich prijal, pretože, keď to naposledy žiadal od magistrátu, lebo poslanci majú kontaktnú adresu magistrát@kosice.sk, tak mu bývalý riaditeľ Magistrátu mesta odpovedal, že aby si to potvrdenie nastavil sám. Považuje to za neobyčajnú drzosť voči občanom tohto mesta, ktorí si niečo majú nastaviť, ale úrad – magistrát, nemá nastavovať nič. Nemá dávať žiadne služby. 

p. Knapík, primátor mesta Košice – Spýtal sa, o čom bola predmetná interpelácia.

p. Halenár, poslanec MZ – Išlo o poradu primátora.

p. Knapík, primátor mesta Košice – Vie o čo ide, včera podpisoval odpoveď, takže list
odchádza. P. Halenárovi sa ospravedlní asistentka, ktorá urobila chybu, že vec nevybavila. Čo sa týka nastavenia, bude o tom uvažovať a nevidí problém v aplikácii takého systému. 

p. Kočiš, poslanec MZ – V súvislosti s odpoveďou, k dopytu ohľadom pohybu na voľnej
ploche pred budovou magistrátu, kde mu bolo zdôvodnené, že sa jedná o rozptylovú plochu a jej užívaním dochádza k poškodzovaniu, preto je tam zákaz, nemôže s tým celkom súhlasiť. Minimálne cyklisti užívajú bicykle a tie majú gumovú obruč na kolese, ktorá mierni nárazy pri terénnych nerovnostiach, obzvlášť pri horských bicykloch. Potom podľa takéhoto tvrdenia minimálne pri užívaní verejného priestranstva na celej Hlavnej ulice cyklistami, korčuliarmi, by muselo dochádzať k poškodzovaniu. Preto ešte raz požiadal, aby sa jeho požiadavka prehodnotila a našlo sa riešenie, ako užívať túto plochu.
 
p. Jeník, poslanec MZ – K odpovedi na interpeláciu 133/08 okolo rekonštrukcie Slaneckej
cesty. Môže poskytnúť kópie odpovedí z rokov 2005, 2006, 2007, v niektorom roku aj 2-krát s tým, že vždy je tam prísľub, že toľko a toľko finančných prostriedkov bolo na výkup pozemkov Slaneckej cesty. Kto sa pozrie od 14.00 do 17.00 hod. na stav Slaneckej cesty tak zistí, že skutočne tieto finančné prostriedky sú tam potrebné, naviac si myslí, že sa tam dajú veci riešiť  aj zámenou pozemkov s firmou Bala, resp. s bývalým Mäsopriemyslom. 
Doložil, že veľmi aktívne podporil obchvat Kavečanskej cesty do ZOO. Je dobre, že táto vec sa aspoň čiastočne rieši. Preto apeloval na mesto i mestské zastupiteľstvo, aby zvážilo stav tejto cesty a aby sa konečne začal riešiť výkup a realizácia jej rozšírenia.

p. Knapík, primátor mesta Košice – Niektoré opatrenia, ktoré tam boli urobené podľa 
dopadov a krátkych stanovísk, ktoré mal možnosť zaregistrovať, boli prijaté vcelku pozitívne. V zálohe sú ešte riešenia, ktoré by bolo možné aplikovať relatívne rýchlo bez nejakých nákladov. Preskúma sa to a ak to bude možné z dopravného hľadiska a bezpečnosti, tak sa to bude realizovať.

p. Kočiš, poslanec MZ – Faktická poznámka. Ešte jedna poznámka. V odpovediach 
na interpelácie sa písalo, že bufet v tejto budove bude daný do užívania do konca októbra. Stane sa tak do 31.10. čo je zajtra, alebo je už určený náhradný termín?

p. Herman, riaditeľ Správy majetku mesta Košice – Musí preveriť, či uvedený termín je
reálny. 

p. Knapík, primátor mesta Košice – Tlmočil nespokojnosť, lebo poslanci by určite uvítali,
keby už bol bufet otvorený.

p. Herman, riaditeľ Správy majetku mesta Košice – Súhlasí, no nie je prevádzkovateľom 
       tohto bufetu. Robia všetko pre to, aby sa zámer realizoval.

p. Knapík, primátor mesta Košice – Väčšia iniciatíva by bola ocenená. Požiadal 
o informáciu ešte počas rokovania mestského zastupiteľstva. 
Uzavrel tento bod a dal slovo návrhovej komisii.

p. Hrabovský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa príslušných ustanovení Štatútu mesta Košice a § 64 ods. 3 Rokovacieho poriadku mestského zastupiteľstva berie na vedomie správu o odpovediach na interpelácie a dopyty poslancov mestského zastupiteľstva, ktoré boli prednesené na pokračovaní XVIII. rokovania MZ v Košiciach  dňa 11.9.2008.

Hlasovanie č. 24: za 37, proti 1. zdržali sa 2, nehlasovali 6.

p. Knapík, primátor mesta Košice -  Konštatoval, že uznesenie bolo prijaté.

––-     ––-     ––-

6. VZN mesta Košice o erbe a vlajke mestskej časti Košice – Sídlisko KVP

p. Knapík, primátor mesta Košice – Materiál je pripravený v písomnej podobe,
prešiel komisiami, mestskou radou s odporúčaním prerokovať ho a schváliť. Nakoľko sa do rozpravy nikto neprihlásil, dal slovo návrhovej komisii.

p. Hrabovský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. a) Štatútu mesta Košice  schvaľuje  Všeobecne záväzné nariadenie mesta Košice o erbe a vlajke mestskej časti Košice – Sídlisko KVP podľa predloženého návrhu. 

Hlasovanie č. 25: za 41, proti -, zdržal sa -, nehlasovali 5.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

7. Zmena Všeobecne záväzného nariadenia mesta Košice č. 65 o úhradách 
    za poskytovanie sociálnych služieb v pôsobnosti územnej samosprávy mesta    
    (nariadenie o úhradách za sociálne služby)

Tento materiál bol pri schvaľovaní programu stiahnutý z rokovania.

––-     ––-     ––-

8. Zmeny a doplnky VZN mesta Košice č. 71  o miestnych daniach

p. Knapík, primátor mesta Košice – Materiál je predložený s dôvodovou správou.
Tiež prešla komisiami, mestskou radou s pripomienkami a odporúčaním prerokovať ho v mestskom zastupiteľstve.
Nakoľko sa do rozpravy nikto neprihlásil, dal slovo návrhovej komisii. 

p. Hrabovský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. a) Štatútu mesta Košice schvaľuje zmeny a doplnky Všeobecne záväzného nariadenia mesta Košice č. 71 o miestnych daniach podľa predloženého návrhu. 

Hlasovanie č. 26: za 38, proti 1, zdržali sa 2, nehlasovali 5.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

9. Zmeny a doplnky ÚPN HSA Košice, lokalita Barca, Za železnicou

p. Knapík, primátor mesta Košice – Materiál je v písomnej podobe tak isto prerokovaný
v poradných orgánoch.
Nakoľko sa do rozpravy nikto neprihlásil, dal slovo návrhovej komisii.

p. Hrabovský, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 31 stavebného zákona a podľa príslušných ustanovení Štatútu mesta Košice schvaľuje
1. zmeny a doplnky územného plánu hospodársko – sídelnej aglomerácie Košice   v lokalite Barca - Za železnicou v zmysle spracovaných grafických príloh,
2. doplnok ku všeobecne záväznému nariadeniu mesta Košice č. 39/1998, ktorým sa vyhlasuje záväzná časť územného plánu hospodársko – sídelnej aglomerácie Košice.
Berie na vedomie stanovisko nadriadeného orgánu územného plánovania.
Žiada primátora mesta Košice zabezpečiť uloženie zmeny územného plánu hospodársko – sídelnej aglomerácie Košice na Útvare hlavného architekta mesta Košice, na Miestnom úrade mestskej časti Košice - Barca, na Stavebnom úrade mesta Košice a na Krajskom stavebnom úrade v Košiciach.

Hlasovanie č. 27: za 42, proti 1, zdržal sa -, nehlasovali 3.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-

10. Organizačný poriadok Magistrátu mesta Košice

p. Knapík, primátor mesta Košice – V tomto bode je predložený návrh organizačného 
usporiadania Magistrátu mesta Košice. Už bolo predložených niekoľko návrhov a myslí si, že tento by mal byť úplne kompatibilný a zosúladený ako so všeobecným generálnym zákonom o obecnom zriadení, tak so zákonom o meste Košice. Je doplnený o analýzu, ktorá predchádzala posúdeniu kompetencií a vzťahov jednotlivých orgánov. Súčasťou materiálu je aj štruktúra orgánov mesta, ich vzťahov, väzieb a jednotlivých riadiacich a organizačných, alebo zriaďovacích prvkov, ktoré do systému organizácie mesta vstupujú. Materiál má v ďalších prílohách pracovné náplne pre jednotlivé organizačné útvary a referáty Magistrátu mesta. Bolo snahou pripraviť poriadok a systém organizácie úradu tak, aby sa v prvom rade posilnila koncepčná línia. V tomto aj budúcom období bude veľmi potrebné, aby sa pripravili a prerokovávali materiály, ktoré v súlade s programovým dokumentom Program hospodárskeho a sociálneho rozvoja mesta budú rozpracovávať podrobnejšie jednotlivé oblasti, ktoré sú z hľadiska tých štyroch okruhov dôležité a garantujú istý posun v rozvoji mesta. Mesto musí zabezpečovať aj úlohy, ktoré mu zo zákona vyplývajú, t.j. aj administratívny výkon prenesených i originálnych kompetencií a tak isto aj podporné útvary, ktoré tvoria samostatnú skladbu a zložku, aby celý systém mohol fungovať. Je snahou pripraviť materiál, ktorý vychádza z aktuálneho stavu poznania samosprávy, potrieb a úloh mesta, ktoré sú legislatívou zadefinované a nastaviť fungovanie a vzťahy tak, aby sa úrad zefektívnil, aby sa odstránili oblasti, kde je nejaká duplicita, čo bolo niekoľkokrát kritizované a priniesli zrýchlenie procesov a ich optimalizáciu pri rozhodovaní, čí tvorbe materiálov, alebo pri prenose informácií, ktoré medzi jednotlivými organizačnými útvarmi kolujú.
Mnohé z týchto vecí sú rozpracované. Organizačná štruktúra je podklad k tomu, aby sa dosiahla efektivita, rýchlosť a kvalita. Predpokladá, že ak je spoločný záujem dosahovať lepšie výkony, toto treba prerokovať, dostať do súladu a takýmto spôsobom to v budúcnosti nastaviť.
Predložená dôvodová správa bola aktualizovaná. Sú tam argumenty, z ktorých sa vychádzalo, ciele, ktoré sa majú dosiahnuť. Určite budú pripomienky, že administratíva je nastavená vysoko, že snahou by malo byť optimalizovať počty, prípadne znižovať. Nebránia  sa tomu, ale v každom prípade realita je taká, ako sa v textoch mnohokrát objavuje, že vývoj legislatívy na Slovensku smeruje k tomu, že úlohy na jednotlivých stupňoch samosprávy pribúdajú a ak sa majú naplniť, zabezpečiť a poskytnúť občanom, tak treba mať na to reálne vytvorené aj príslušné štruktúry. Nultý bod bola otázka seniorov, aj tomu sa samozrejme treba venovať, no samo od seba to nepôjde. Ak sa dajú úspory urobiť, tak sa o to pokúsia, ale ak sa tá šírka úloh má zabezpečiť kvalitne a zodpovedne, je potrebný k tomu aj patričný počet ľudských zdrojov.
Privítal Doc. JUDr. Sotolářa, ktorý sa problematike komunálneho práva a samosprávy dlhodobo venuje a je jedným z tých, ktorý materiál po analytickej a koncepčnej stránke pripravoval a je pripravený zodpovedať niektoré otázky a odôvodniť návrhy. Ako spracovateľovi materiálu mu dal slovo, aby objasnil podstatu procesu. 

p. Sotolář, spracovateľ materiálu – Snahou bolo doriešiť systém jednostupňového riadenia
na úrovni mesta, kde všetky oddelenia boli postavené vedľa seba, do línie, ktorá zodpovedá tým potrebám, ktoré sa opierajú jednak o programový  rozpočet, jednak o právne predpisy, ktoré už sú dnes schválené a o tie, ktoré sa pripravujú s účinnosťou od 1.1.2009. Predložený návrh člení vnútornú organizáciu a štruktúru tak, že sa vytvárajú jednak koncepčné oddelenia, jednak výkonné oddelenia a režim podporných oddelení. Tento spôsob sa zvolil preto, lebo si myslí, že tak bude efektívnejšie a hospodárnejšie zabezpečený výkon úloh a činností, t.j. tých kompetencií, ktoré stoja pred každou obcou a mestom, teda aj pred mestom Košice. 

V rozprave vystúpili:

p. Kočiš, poslanec MZ – Predniesol procedurálny návrh na vyhlásenie 10 minútovej
prestávky, nakoľko ju od začiatku rokovania ešte nemali a tiež aj z dôvodu, že pred chvíľou dostali k tejto téme ďalší materiál, tak aby mali chvíľku času na preštudovanie, aby sa vedeli správne rozhodnúť v tak dôležitej veci, ako je organizačný poriadok.

p. Knapík, primátor mesta Košice – Poprosil o trpezlivosť, lebo p. Sotolář zápasí 
s časom, ale rešpektoval návrh na vyhlásenie 10 minútovej prestávky a dal o ňom hlasovať.

Hlasovanie č. 28: za 25, proti 5,zdržali sa 11, nehlasovali 5.

p. Knapík, primátor mesta Košice – Ukončil prestávku a dal slovo ďalšiemu poslancovi
prihlásenému do diskusie. 

p. Matoušek, poslanec MZ – Nechcel diskutovať ako prvý, ale takto to vyšlo. Tento 
organizačný poriadok Magistrátu mesta sa prelína s organizačným usporiadaním orgánov mesta. Keďže sa prelína aj so štatútom mesta, uviedol niektoré nezrovnalosti, ktoré sú v tomto organizačnom poriadku a v Štatúte mesta. V jednotlivých postaveniach či primátora, či námestníkov, či úradu je jednoznačné dané zo Štatútu a odvodené zo zákona o meste Košice, kto čo a ako má robiť. Keď sa schváli tento organizačný poriadok tak ako je, dostane sa do rozporu s vykonávacou normou, teda so Štatútom mesta.
Uviedol niektoré zásadné pripomienky. Napríklad – úrad je právnickou osobou, nemá právnu subjektivitu a pritom sa riaditeľovi dáva oprávnenie konať vo veciach obchodných. Štatút pritom hovorí, že môže plniť v rozsahu poverenia len úlohy pracovno-právne, ak bude nimi primátorom poverený.
Podľa organizačného poriadku musí rozpočet obsahovať objem finančných prostriedkov určených na platové záležitosti  zamestnancov. Je tam uvedené slovo „musí“, pritom § 25 zákona hovorí, že je to poslancom vyhradené. On ako poslanec sa môže istým spôsobom rozhodnúť, či to bude akceptovať, alebo nebude. 
Mestské zastupiteľstvo určuje v súlade s rozpočtovými zákonmi najneskôr na I. zasadnutí – ako mu môže nejaký pracovno-právny poriadok určiť, kedy on má rozhodnúť a na ktorom zasadnutí o rozpočte. Je jasné dané, že keď rozpočet nie je schválený, platí 1/12 a dovtedy, pokiaľ sa neprijme. Z jeho pohľadu sú to  veci tak vážneho charakteru, niektoré sa prelínajú, niektoré si odporujú, niektoré sú rozšírené. Ďalej sú to námestníci primátora, ktorí zastupujú koordinovane s komisiami – Štatút hovorí, že zodpovedajú mestskému zastupiteľstvu a primátorovi. Je toho viac. 
Na záver upozornil, že tam nie je zahrnutá Rada starostov, ako nový orgán, nie sú tam mestské časti, hoci zákon jasne hovorí, že samosprávu mesta vykonávajú obyvatelia mesta orgánmi mesta a mestských častí. Preto si treba uvedomiť, že mestské časti sú súčasťou samosprávnych orgánov tohto mesta.

p. Petrvalský, poslanec MZ – K tomuto návrhu mal tiež niekoľko pripomienok. Už s tým, 
čo povedal p. Matoušek, plne súhlasí a je veľa ďalších vecí, kde to nie je v poriadku. Pán Sotolář je skutočne veľký odborník, cez to všetko pri tvorbe tohto dokumentu sa mu zdá, že bol tvorený od zeleného stola, málo bolo konzultované s vedúcimi oddelení, aby pochopil, akým systémom toto všetko na Magistráte mesta beží. Preto berie túto organizačnú schému ako ... Z právneho hľadiska je veľmi dobre vypracovaná, ako právnik si svoju prácu urobil dobre, ale z hľadiska praktického života má určité trhliny.
Jednu s nich sa pokúsi svojim návrhom na uznesenie zmierniť.
Mestské zastupiteľstvo v Košiciach podľa § 6 ods. 2 a § 15 ods. 2  Štatútu mesta Košice schvaľuje vytvorenie referátu športu a mládeže v rámci organizačnej štruktúry Magistrátu mesta Košice vo výkonom oddelení školstva presunom príslušných činností v oblasti športu a mládeže z navrhovaného referátu kultúry a športu. V rámci organizačnej štruktúry Magistrátu mesta Košice vo výkonnom oddelení služieb obyvateľstvu premenovanie navrhovaného referátu kultúry a športu na referát kultúry.
To znamená, že šport by sa mal vrátiť naspäť na oddelenie školstva, lebo koncepcie, ktoré boli vypracované z hľadiska športu pre mládež, všetky súvisia so školstvom. To znamená, že je veľmi zlé trhať šport od školstva a priraďovať ho k referátu kultúry, lebo kultúra so športom máločo súvisí. Kultúra potrebuje svoj vlastný referát.
Aj na štátnej úrovni je šport zasunutý pod ministerstvo školstva a zvlášť je ministerstvo kultúry. Takto funguje logika celej veci. Svoj návrh na uznesenie predložil návrhovej komisii.
Ináč, veľmi ho mrzí, že sa najprv predkladá organizačná schéma, pričom nie sú dohodnuté kompetencie. Najprv sa mal prijať Štatút mesta a až o tom organizačná schéma, ale to je len jeho pohľad na vec.

p. Matoušek, poslanec MZ – Faktická poznámka. Reagoval na predrečníka. Aj pre neho
je absolútnou prioritou Štatút mesta., ktorý presne určí postavenie a úlohy samosprávnych orgánov.
Upozornil na citáciu: Riaditeľ plní úlohy, ktoré sú primerané jeho postaveniu. To keď bude mestské zastupiteľstvo dávať úlohy, najprv subjektívne preštuduje, ktoré sú primerané jeho pracovnému zaradeniu? Neporozumel tomu.

p. Boritáš, poslanec MZ – Bol tu spomínaný Štatút. Po dohode a prísľube primátora mesta, 
bude Štatút predložený na decembrové mestské zastupiteľstvo. 
Tiež mal pripravený návrh na uznesenie v znení: 
Mestské zastupiteľstvo v Košiciach v súlade s platnými zákonmi a všeobecne záväznými právnymi predpismi ukladá riaditeľovi Magistrátu mesta, aby zabezpečil zníženie počtu zamestnancov Magistrátu mesta Košice do konca roka 2009 pri nezmenenom rozsahu kompetencií Magistrátu mesta Košice minimálne o 10 % oproti stavu platnému k 30.10.2008 t.j. v čase prijímania tohto uznesenia. Zodpovedný: riaditeľ MMK, termín: 31.12.2009. Na prvom rokovaní mestského zastupiteľstva Košice v II. polroku 2009 predložiť písomnú informáciu o aktuálnom stave zabezpečovania realizácie znižovania počtu zamestnancov MMK, o aktuálnom stave uvedenia nového organizačného usporiadania MMK do  praxe. Zodpovedný: riaditeľ MMK, termín: prvé rokovanie MZ v II. polroku 2009. Žiada primátora mesta Košice, aby umožnil  v spolupráci s riaditeľom MMK splnenie uznesení uvedených v predchádzajúcom bode. Zodpovedný: primátor mesta Košice, termín:31.12.2009.
Viac to nekomentoval, prípadné otázky zodpovie. Návrh odovzdal návrhovej komisii.

p. Rusnák, poslanec MZ a predseda Rady starostov – Rada starostov tento materiál
prerokovala na svojom rokovaní v utorok tento týždeň a aj vzhľadom na to, že vidia úzku súvislosť so Štatútom mesta, ktorého zmena a úprava by mala byť prerokovaná na decembrovom mestskom zastupiteľstve. Rada starostov  z celkom logických dôvodov prišla k záveru, že nebolo by vhodné prerokovať Organizačný poriadok mesta Košice, ale mal by sa prerokovať až po schválení novelizovaného Štatútu mesta. Keďže sa tento materiál dostal na rokovanie, predniesol jeden návrh na zmenu, resp. úpravu § 2, ods. 2 Organizačného poriadku Magistrátu mesta. Predniesol tento odstavec tak, ako by mal znieť: 
§ 2 ods. 2, písm. a) Úrad zabezpečuje v súlade s platnou právnou úpravou písomnú agendu orgánov mesta, orgánov mestského zastupiteľstva a Rady starostov a je podateľňou a výpravňou písomností mesta. 
Písm. b) Odborné podklady a iné písomnosti na rokovanie mestského zastupiteľstva, mestskej rady, Rady starostov a komisií.
Písm. c) v nezmenenom znení.
Písm. d) Výkon všeobecne záväzných nariadení mesta Košice, uznesení mestského zastupiteľstva, mestskej rady a Rady starostov, ako aj rozhodnutí primátora mesta. 
Prečo predniesol tento návrh. Z praktického hľadiska Rada starostov je orgán, ktorý vznikol novelou zákona 401. Nie je to žiadne záujmové združenie starostov, ktorí sa schádzajú preto, aby prebrali nejaké zaujímavosti z mestských častí. Z 90 % prerokováva materiály, ktorými sa zaoberá mestské zastupiteľstvo a v poslednom čase nastal problém s vyhotovovaním zápisnice z týchto rokovaní a uznesení. Tieto sú nakoniec tak isto dávané aj poslancom, preto predniesol tento návrh.

p. Hlinka, poslanec MZ – Z pohľadu legislatívno-právnej komisie mestského zastupiteľstva
povedal niekoľko poznámok k tomuto organizačnému poriadku.  Predovšetkým v tejto dnešnej situácii chýba analýza súčasného stavu, ktorá by vychádzala zo záverov kompetenčného a personálneho auditu, z ktorého by bolo známe, aké procesy sa chcú týmto novým organizačným usporiadaním docieliť, kam táto zmena smeruje a prečo to, čo doteraz je, je zlé a kam sa touto zmenou speje. Ak toto v dôvodovej správe nie je a je tam iba veľmi všeobecne a zaoblene uvedený výklad jednak právneho stavu, o ktorom nikto nepochybuje, že spracovateľ je plne odborne fundovaný, ale skôr tu chýbajú procesné postupy, ktoré nie sú vôbec naznačené, ani spomenuté. Je tu spomenutý jeden globálny cieľ a to zlepšiť a zefektívniť výkonnosť a činnosť celého úradu. Ale takto to povedať pre zastupiteľstvo už vzhľadom na to, že je to to, čo už dlhú dobu očakávali, tak to je veľmi slabý základ na to, aby to vedeli posunúť ďalej.
Ďalšou otázkou sú rozpočtované prostriedky a zabezpečenie fungovania platov zamestnancov mesta Košice. Akým spôsobom sa bude plánovať výška objemu finančných prostriedkov, ak nie je známy nejaký horizont počtu zamestnancov, ku ktorému sa chce magistrát priblížiť. Aj v aktualizovanej dôvodovej správe, ktorú dostali dnes pred pol hodinou na stôl, sa sucho konštatuje, že je tendencia počet zamestnancov  znižovať. To je všetko. Je to však absolútne nekonkrétne a neukázalo mu to, akým spôsobom sa financovanie mzdových prostriedkov bude uberať. Za chvíľu sa bude schvaľovať návrh rozpočtu na nasledujúci rok a ďalšie tri roky, pritom sa nevie, ako to bude fungovať.
Tento návrh organizačného poriadku neobsahuje v prílohe nejakú rámcovú náplň činností jednotlivých oddelení a referátov tak, ako by to malo byť. Keď sa pozrel do organizačného poriadku hlavného mesta Bratislavy, ktorý sa predkladal tohto roku, je to tam pekne uvedené na internete. Z týchto dôvodov predložil návrh na uznesenie, aby sa tento organizačný poriadok doplnil a dopracoval o veci, ktoré v úvode spomenul. 

p. Jenčová, poslankyňa MZ – Zúčastnila sa rokovania Rady starostov, kde bolo veľmi veľa
pripomienok k tomuto materiálu, aj k filozofii, preto Rada starostov prijala uznesenie stiahnuť tento materiál z rokovania a vrátiť sa k nemu po prijatí nového Štatútu mesta. Predseda Rady starostov pri schvaľovaní programu mal toto predniesť, resp. za Radu vystupuje aj zástupca, alebo ním poverený poslanec.  Keďže nebola poverená rozprávať za Radu starostov, nedovolila si tento materiál sťahovať z rokovania. Nejakým nedopatrením sa to dostalo na rokovanie, lebo sa Rada starostov nevyjadrila, preto sa k tomu vyjadruje ako poslankyňa. Pri hlasovaní o stiahnutí tohto materiálu sa 1 zdržal, 1 bol proti a všetci ostatní prítomní starostovia s týmto materiálom ako takým nesúhlasili. To len pres informáciu. 
Ju osobne tam niektoré veci prekvapujú. Keby si ona ako starostka dovolila predložiť takýto materiál na miestne zastupiteľstvo, určite by dve hodiny do nej kopali, dupali a nevie čo všetko a nakoniec by to zmietli zo stola.
Čo ju neskutočne prekvapuje: napr. rokovanie mestského zastupiteľstva nie je priestorom na diskusiu a vysvetľovanie podľa návrhu tohto organizačného poriadku. V zátvorke je povedané, že na to sú určené poradné a odborné útvary a aktívna činnosť v nich. Znamená to, že všetci by museli byť vo všetkých komisiách, odborných útvaroch a všade, keby sa chceli k danej problematike vyjadriť, pretože problematikou kultúry sa určite nezaoberá komisia regionálneho rozvoja. Toto ju úplne vyviedlo z miery. Ďalej: Podotýkame, že poslanci mestského zastupiteľstva nie sú oprávnení zasahovať do rozhodovacej a ostatnej činnosti odborných zamestnancov. Podľa toho to znamená, že sa ani nemôže spýtať odborného zamestnanca, či daný problém rieši, ako ho rieši. Rozumie tomu tak, že ako poslankyňa s nim nemôže komunikovať, resp. má komunikovať prostredníctvom pánov námestníkov. Asi nemajú dosť práce, keď sa im dáva toto, že poslanci so všetkým majú chodiť za námestníkmi. 
Námestníci podľa toho plnia len koordinačnú a rozdeľovaciu úlohu, zároveň plnia kontrolnú úlohu, avšak nezodpovedajú za odbornú úroveň a politickú stránku plnenia tých vecí, kde vystupujú ako koordinátori a regulátori.
Takých lapsusov je tu viac.

p. Kočiš, poslanec MZ – Dal do pozornosti, že v súvislosti s prerokovaním organizačného
poriadku sa nevie pripojiť na sieť. Je to zaujímavé. Požiadal organizačný referát, aby zabezpečil, aby sa mohol pripojiť na sieť. Ešte šťastie, že si urobil zálohu na kľúč.
V dôvodovej správe sa spracovateľ odvoláva na personálny audit. Spýtal sa, kto z poslancov nahliadol a kedy do personálneho auditu. Má sa rozhodovať na základe toho, čo nevidel? Pripomína mu to obdobie, keď občania odsúdili chartistov za Chartu  77. Nikto ju nečítal, ale autorov odsúdili. Vo vzťahu k organizačnému poriadku nevie pochopiť  minimálne jednu vec, prečo je Útvar hlavného architekta zaraďovaný pod riaditeľa Magistrátu mesta. Ako je zaručená odbornosť riaditeľa mesta z pohľadu územného plánovania? Prečo sa to neponechalo samostatne, keď takáto poloha Útvaru hlavného architekta sa dáva do pozornosti ostatným mestám a je snom ostatných miest, dosiahnuť túto úroveň. No tu v Košiciach sa robí krok späť. Nevie to pochopiť. Dokonca primátor Žiliny si dal na cieľ vo svojom volebnom programe vybudovať samostatný Útvar hlavného architekta. Poprosil, aby k tejto skutočnosti zareagoval súčasný riaditeľ ÚHA. Tiež by chcel počuť názor ostatných predsedov komisií, ktoré sú poradnými orgánmi mestského zastupiteľstva i primátora mesta. Podľa jeho vedomostí, všetci to zamietajú a nesúhlasia s takto predloženým materiálom. Je to však tu a poslanci majú rozhodnúť. Zdá sa mu to neseriózne voči súčasným i budúcim zamestnancom.

p. Halenár, poslanec MZ -  Najprv k mužovi menom Sotolář. To je človek, ktorý radil 
na KVP starostovi Rusnákovi a jeho zástupcovi Boritášovi, keď boli uznaní vinnými z porušenia zákona o sprístupnení informácií. Poradil im aj odvolať sa a obaja boli aj po dovolaní uznaní vinnými. To len aby primátor vedel, komu zadáva prácu a akým kvalitným ľuďom platí.
Čo sa týka samotného poriadku. Poriadok má upravovať formálne postavenie a vzťahy servisnej organizácie, občanov a poslancov. On sám necíti magistrát ako servisnú organizáciu ani občanov, ani poslancov, ale to je možno iba jeho pocit. Dodal, že tá servisná organizácia by mala fungovať nezávisle na tom, kto je v súčasnom manažmente meste a kto je v poslaneckom zbore. Nevie, nakoľko predložený poriadok vyrieši vážne problémy v kvalite práce ľudí na magistráte. Vážne problémy. Nevie, koľko ľudí bude vedieť zabezpečiť zákonné povinnosti, ktoré plynú mestu a koľko ľudí bude vedieť zabezpečiť požiadavky poslancov plynúcich z uznesení. A keďže magistrát nemá konkurenciu, asi nikto nedokáže určiť ten počet ľudí a množstvo peňazí, ktoré tu budú vedieť pokryť. Mohlo by to určiť jedine referendum občanov mesta, ktorí sa pri dostatku informácií a v predložených alternatívach referenda budú vedieť rozhodnúť, koľko peňazí sú oni sami ochotní dať na chod tohto servisného úradu. Takéto referendum by malo viacero pozitívnych bočných efektov pre skvalitnenie demokracie v tomto meste. 
Samotný predložený materiál nedáva žiadnu informáciu, čo sa zlepší oproti súčasnému stavu a kedy. Nedáva žiaden parameter, ktorý by poslanci vedeli v budúcnosti vyhodnotiť. Je to slabá ukážka práce primátora mesta, ktorý je predkladateľom materiálu. 

p. Knapík, primátor mesta Košice -  Ešte dobre, že nie je aj spracovateľ, to už by tu ani 
nesedel.

p. Müller, poslanec MZ – Faktická poznámka. Nemal v úmysle vystúpiť, no treba to brať
trochu nadľahčene. Reagoval na predrečníka. Môžu mať iné názory, nie je jeho nepriateľom, ale povedal mu niečo. Prednáša sa tu mnoho teoretických úvah, najlepšia je tá teória, ktorá sa potvrdí v praxi. Pán poslanec Halenár, referendum o tom, koľko ľudí má byť zamestnaných na úrade – nuž každý je občanom a každý má nejaké informácie, čo sa na úradoch robí, ale obyčajný občan a nechce tým nikoho znižovať a môže to byť aj vysokovzdelaný človek, ale ten kto na úrade nerobil, ktorý robí vo fabrike, nevie o čom to je.
A prečo sa osobne málo vyjadruje na rokovaniach mestského zastupiteľstva? Prečítal výrok Fridricha Nietcheho. Rok treba mlčať, aby sa človek odnaučil tárať a naučil sa hovoriť.

p. Boritáš, poslanec MZ – Faktická poznámka. Oslovil poslanca pána Halenára. Verejne ho
požiadal, aby neurážal jeho osobu a aby prestal s tým čo spomínal a klamlivými informáciami zavádzal toto zastupiteľstvo verejne. Ešte chvíľu počká, no sú prostriedky, aby pán Halenár toto už viac nerobil.

p. Buraš, poslanec MZ – Poslanec Kočiš mal otázku k predsedom komisii, preto reaguje.
Včera zasadala komisia regionálneho rozvoja a CR. Žiaľbohu nebola úplná, nebol tam dostatočný počet členov poslancov, ktorí boli do komisie delegovaní na to, aby bolo uznášania schopná. Prítomní členovia predložili svoj názor súvisiaci s predkladaným materiálom organizačného usporiadania Magistrátu mesta Košice, ktorý je asi v duchu prípravy v prvom rade Štatútu mesta následne súvisiaceho s organizačným usporiadaním Magistrátu mesta Košice doplneným o pripomienky, ktoré tu boli vznesené, nerád by ich opakoval.
Ešte jedna veta k predloženému materiálu. Je tam veľmi veľa potrebných vecí, organizačná zmena je potrebná, všetci o tom vedia, že sa na tom dlhšie pracuje. Trochu sa pozastavil nad niektorými vysvetlivkami, prečítal jednu, že od zamestnancov magistrátu mesta sa nevyžaduje odborná kreatívnosť, ale vyžaduje sa len vynikajúca znalosť svojich kompetencií. Myslí si, že dnešná doba smeruje k tomu, aby ľudia boli kreatívni, aby priniesli nielen oživenie, ale aj možnosti a trendy, ktoré sú v danej dobe aktuálne.

p. Petrvalský, poslanec MZ – Zasadala aj komisia školstva, športu a mládeže. 
Neprerokovali celý materiál, bol na nej schválený len ten návrh na uznesenie, ktorý už prečítal. 

p. Knapík, primátor mesta Košice – Otázky, ktoré majú odborný charakter a mali by byť
zodpovedané zo strany spracovateľa, asi nebude možné, lebo p. Sotolář musel odísť, mal vážne povinnosti, ale v priebehu rokovania, by sa mal vrátiť. Na niektoré veci sa však odpovedať dá. V každom prípade súhlasí s poslancami, že štruktúra fungovania magistrátu a jeho útvarov a náplň, ktorá bude zabezpečovaná cez výkon jednotlivých úloh a kompetencií, je úzko prepojená aj na Štatút mesta. Štatút je vnútorná norma, ktorú ukladá aj zákon tým, že veci, ktoré zákon neupravuje, upravia sa podrobne v štatúte. Štatút zatiaľ platí tak ako platí. To, že obidve veci súvisia nepopiera a v každom prípade práce na prerozdelení kompetencií, ktoré by mali byť vyvážené a podelené medzi mestskými časťami a mestom sa rozbehli. Ak by došlo k tomu, že zásadným spôsobom sa ten posun bude upravovať smerom k mestským častiam, znamená to, že bude treba vstúpiť do organizačného poriadku a úlohy a referáty, prípadne preobsadenie niektorých miest  bude treba zmeniť. Ak k takýmto veciam dôjde, tak takýto krok bude musieť byť urobený. V každom prípade treba povedať, že celý ten proces nie je jednoduchý a bude ich čakať náročná diskusia. Predpokladá, že v polovici novembra návrh bude a že z Radou starostov si sadnú a prejdú to. Ak dospejú k zhode, tak na decembrovom rokovaní môže byť v platnom organizačnom poriadku aj v schválenom štatúte jasno. To, že tento proces bude pokračovať a že sa bude ďalej diskutovať, o tom nepochybuje. Je rozdiskutovaných viacero vecí, kde naozaj na jednom, na dvoch sedeniach to nebudú vedieť vyriešiť a bude aj otázka nápočtov zdrojov, ktoré z titulu prerozdeľovania prostriedkov budú musieť byť takto upravené, aby kompetencie a úlohy, ktoré mestské časti budú zabezpečovať, boli pokryté. Má to naozaj veľa otázok. Tí poslanci a starostovia, ktorí už nejakú dobu pôsobia v samospráve, vedia, že v roku 2000 už boli urobené nejaké pokusy, potom to skončilo tak, že niektoré veci neboli mestskými časťami prevzaté, lebo neboli dotiahnuté všetky väzby a ani to z úrovne mesta nebolo možné splniť, tak ostali akoby vo vzduchoprázdne a potom sa to muselo suplovať a nahrádzať. Bol by nerád, keby sa spustil proces, ktorý nebude úplne dotiahnutý, uzavretý a zas ostane niekde vo vzduchoprázdne. Tu sa budú tváriť, že v štatúte sa to upravilo a mesto sa o veci starať nemusí a mestské časti povedia, že to tiež nemusia robiť, lebo im chýbajú niektoré náležitosti. Takže ak, tak potom naozaj s plnou zodpovednosťou a s tým, aby veci boli dotiahnuté do tej konečnej podoby, aby to bolo možné aj vykonávať aj so zodpovednosťou. 
Ďalšia vec, o ktorej chcel hovoriť, či proces by mal ísť súbežne, alebo či najprv mal byť štatút a potom organizačný poriadok, súvisí s tým, že otázka usporiadať v prvom rade magistrát, bola dlho veľmi intenzívne pertraktovaná. Mnohokrát bola tlmočená nespokojnosť s tým, ako je to tu usporiadané, že niektoré funkcie sú potlačené, resp. nie sú zabezpečené tak ako by mali byť. Predpokladá, že tento návrh dáva priestor a je dostatočným nástrojom na to, aby efektivita výkonnosť a rýchlosť na zabezpečenie rozhodovacích a riadiacich procesov a zrejme aj návrhov, ktoré prichádzajú a spracovávajú sa pre potreby mestského zastupiteľstva, mala zlepšiť. 
Zareagoval aj na pripomienku poslanca p. Halenára, že mesto nemá konkurenciu. Konkurenciu má. Samosprávy sú v každom meste  a mesto Košice je zapojené v projekte, ktorý beží už druhý rok. Je to Beachmarking slovenských miest, kde sa analyzujú vstupy a výstupy z podkladov, ktoré samosprávy dávajú dobrovoľne a z nich sa analyzuje nákladovosť a otázky, ktoré súvisia s plnením samosprávnych funkcií, s akou úrovňou, efektivitou a s akými nákladmi tieto veci zabezpečujú. Košice sú v tomto špecifické, že tie samosprávne orgány majú dvojstupňové. Je tu samospráva centrálneho mesta a mestských častí, podobne to má aj Bratislava, ale cez to všetko to porovnávanie sa dá uskutočniť a Košice nie sú na tom zlé. Nehovorí, že mesto je v každej oblasti vynikajúce, ale tie výsledky v porovnaní s inými mestami sú pomerne dobré. Sleduje sa aj to, ako bežia trendy v iných mestách a ako sa konkurenčné samosprávy, resp. partneri mesta v samosprávach vyvíjajú, čo organizujú, čo prinášajú a ako ten servis voči občanom a povinnosti plnia. Referendum o tom, čo p. Halenár naznačil, do úvahy neprichádza, lebo zákon vylučuje referendum o rozpočte.
K ďalším témam vyzval riaditeľa MMK a Ing. Dlhého, ktorý sa týmto veciam venovali.
Tento proces má svoje pravidlá, názory môžu byť rôzne a on akceptuje aj kritické pripomienky, ideálny nikto nie je, ale je to snaha dostať to tam, kde by si želali. No vždy sa to dá dotvoriť tak, aby to bolo podľa možností čo najperfektnejšie. 

p. Kolárčik, riaditeľ MMK – Predložil niekoľko argumentov, že táto organizačná štruktúra
naozaj významne zlepšuje predpoklady pre fungovanie moderného úradu. V dôvodovej správe bolo pomerne stručne napísané, že je to najmä lepšia koncentrácia funkčne príbuzných procesov a zavedení viacerých úrovní riadenia. V samotných vysvetlivkách za schémou je to rozpísané podrobnejšie. Koncentrácia funkčné príbuzných procesov – evidoval, že sami poslanci predkladali mnohokrát kritiku, že sa pripravuje pomerne málo nových rozvojových projektov vo vzťahu k štrukturálnym fondom a iným grantovým schémam. Momentálne to číslo podaných projektov je asi 500 mil. Sk, no práve tento nový organizačný model zavádza istú koncentráciu tých kreatívnych ľudí, ktorí budú rozmýšľať strategickým spôsobom nad celým chodom. To nevylučuje, že tí ďalší pracovníci, ktorí sú zadefinovaní ako keby výkonní, nebudú mať priestor na kreatívnu prácu. Tu je to kľúčovou vecou a to vytvára predpoklady na to, aby sa vytvárali nové rozvojové projekty. Čiže nie je to taká klasická úradnícka práca. Ak o2-3 roky by mali prísť do mesta 2-3 miliardy z takýchto podaných projektov, tak treba na to vytvoriť podmienky. Ďalej je to funkčná koncentrácia, ktorá je veľmi významná vo vzťahu k prijímanému Programu hospodárskeho a sociálneho rozvoja. Tie procesy sú veľmi zložité, aby sa podľa jedného dokumentu dokázalo riadiť také obrovské množstvo ľudí a taký obrovský celok, ako je mesto a toto je touto organizačnou schémou významne podporované.
Viaceré úrovne riadenia – Je manažérsky dokázané, že jeden manažér dokáže riadiť funkčne 5-8 ľudí, resp. portfólií  pod sebou, dokáže mať denno-denne v hlave túto sadu informácií a toto je priblíženie sa razantným spôsobom k tomu, aby vznikli tieto predpoklady. Doteraz tu boli aj také situácie, že riaditeľ mal pri stole ako keby 20 portfólií a tieto ani nedokázal udržať v hlave a bol z toho trochu chaos. Nový návrh veľmi významne napomáha efektivite a sprehľadneniu riadenia. Je to podľa najnovších manažérskych teórií.
K obsahovým náplniam – Poslanci ich nedostali hneď s materiálom, majú ich 3-4 dni pre informáciu, aby mohli nahliadnuť do toho. Je k dispozícii aj kompletný personálny audit. 
Nie je právnikom, ale stručne sa vyjadril aj k štatútu. Ak je organizačný poriadok v rozpore so Štatútom mesta, ale štatút je v rozpore so zákonom, ktorý je vyššou právnou normou. Tak teraz sa ma pripraviť organizačný poriadok, ktorý by bol v rozpore so zákonom, alebo v krátkom čase upraviť aj štatút? Správnejšie je to dať rýchlo do súladu so zákonom a najrýchlejšie ako sa dá dať to do súladu aj so štatútom.
Posledná vec- vzťah ÚHA. Bolo viacero diskusii o tom, či ÚHA má byť samostatný, alebo je ÚHA potrebné zaradiť pod magistrát. Právnici povedali, že súčasný stav je v rozpore s právnym stavom, na druhej strane keď Útvar hlavného architekta prechádza pod Magistrát mesta, tak je tu snaha vytvoriť istý status, isté postavenie samotného hlavného architekta tým, že v novej schéme je to načrtnuté tak, že ten vzťah je od riaditeľa vodorovný aj pre Archív mesta, aj pre Útvar hlavného architekta. Tam je snaha ísť na maximum statusu a predpokladom tejto významnej kreatívnej práce je vytvoriť priestor pre tento kolektív. 
Táto organizačná štruktúra vie z jeho pohľadu  o 20-30 % zlepšiť kvalitu úradu. To, čo je podstatné, je to, čo príde potom, to napĺňanie samotnými ľuďmi, dávanie príležitostí a stimulov, aby boli viac motivovaní, iniciatívni, kreatívni a vytvoriť všetky tieto atribúty, ktoré sú dole v dôvodovej správe. To je 70 %-ný faktor na podstatné zlepšenie výkonu magistrátu.

p. Knapík, primátor mesta Košice – Medzi tým prišiel aj JUDr. Sotolář, takže aj on
zodpovie na niektoré otázky.
Už v úvode povedal, že je to nástroj. Žiadne textové odrážky, šípky a riadiace väzby, alebo spätné väzby nevyriešia to, čo musí byť v ľuďoch, tých ktorí riadia a aj tých, ktorý výkon zabezpečujú. Zatiaľ je schválená organizačná štruktúra, ktorá je široko plošná, takmer horizontálna, ktorá má ako keby svoje riadiace nedostatky a vady. Bolo to tu prezentované a kritizované a prejavuje sa to tým, že možno medzi jednotlivými oddeleniami, alebo útvarmi nie je tá prepojenosť a spolupráca. Je predložený iný model, kde je prepojenie horizontálne aj vertikálne a má vytvoriť predpoklady pre vznik aj projektových tímov pre konkrétnu potrebu, vytvárať sieťové vzťahy tak, aby sa procesy dali optimálnejšie riadiť a organizovať. 
Čo sa týka ÚHA, priestor dostane aj riaditeľ, ale ak tento model bude platiť, tak sa bude aplikovať. Súčasný stav nie je právne čistý. Je iniciatíva aj zo strany Komory architektov, aj zo strany samosprávnych združení  ZMOSu a Únie miest, aby sa to dostalo do legislatívy, aby to každé mesto s istým limitom obyvateľov malo zadefinované a aby boli jasné kompetencie i jeho postavenie v štruktúre príslušnej samosprávy. 
Buď sa to nechá tak, ako to bolo, no ktokoľvek môže vytknúť, že to nie je úplne čistý stav.

p. Matoušek, poslanec MZ – Faktická poznámka. Dobre počúval riaditeľa magistrátu 
a pochopil to tak, že podľa neho, aj keď nie je právnikom, treba to odsúhlasiť, aj keď je to v rozpore so záväznými predpismi a zákonmi. Prehlásil, že ako človek, ktorý prisahal na to, že bude dodržiavať všetky pravidlá tohto štátu v tejto chvíli je v úplne zmätočnej polohe. Riaditeľ MMK prehlásil niečo, čo absolútne neprislúcha do úst riaditeľa tohto magistrátu. Ako si to dovolil zo svojho postu takto povedať. Kto bude niesť právne následky? Poradí teraz zamestnancom, že príjme sa síce organizačný poriadok, ale Štatút mesta a zákon o meste Košice sú vyššie právne normy a nech sa odvolajú a odporujú na súde. A mesto prehrá všetky právne spory. Kto ponesie za to zodpovednosť?

p. Knapík, primátor mesta Košice – Poďakoval za upozornenie.

p. Halenár, poslanec MZ – Faktická poznámka. Reagoval na vystúpenie riaditeľa Kolárčika.
Navrhol predstaviť si reálnu situáciu pred platnosťou organizačného poriadku. Je poslanec mesta, ktorý dostane kontaktnú adresu na magistrát a na túto smeruje konkrétne požiadavky občanov. Na tieto požiadavky občanov nie je odpovedané. Aj po urgencii ostáva niekoľko desiatok otázok občanov nezodpovedaných. Ako tento nový organizačný poriadok zmení túto situáciu?

p. Kočiš, poslanec MZ – Faktická poznámka. V súvislosti s Útvarom hlavného architekta sa
spýtal, na základe čoho nie je v súlade právne postavenie súčasného stavu Útvaru hlavného architekta. Možno je iný spôsob, ako sa dá dosiahnuť samostatnosť. Mohla by byť zriadená napríklad samostatná príspevková, alebo rozpočtová organizácia a tým by bola zaručená samostatnosť tejto organizácie. Napríklad.

p. Betuš, poslanec MZ – Faktická poznámka. Pozorne počúval argumentáciu, no predsa len
to asi nedobre pochopil. Spýtal sa, či Útvar hlavného architekta bude spadať pod riaditeľa Magistrátu mesta. Vníma sa to totiž ako škodlivý krok s následkom podriadenosti odborného riadenia prevažujúcej politickej línie. Myslí si, že Útvar hlavného architekta by mal byť absolútne nezávislý orgán. A mal by byť absolútne odborný. Pripojil sa k tomu, čo povedal kolega poslanec, že mal by to byť nezávislý subjekt, napríklad rozpočtová organizácia. Požiadal o vysvetlenie, nechá si poradiť.
Spýtal sa aj na riešenie dopravy. Košice hučia v celom štáte, ako to tu nefunguje. Myslí tým komplexne dopravu v Košiciach. Nebolo by dobré vrátiť sa k tomu, aby bol zriadený Útvar dopravného inžinierstva? Na tomto úseku dopravy by mali pracovať na slovo vzatí špecialisti, profesionáli, odborníci, ktorí by konečne tomuto mestu povedali, ako má vyzerať doprava.

p. Knapík, primátor mesta Košice – Sú to vážne slová, dobre mienené, o tom treba hovoriť.

p. Hlinka, poslanec MZ – Faktická poznámka. Nadviazal na to, čo bolo hovorené 
v odpovediach na otázky v tom zmysle, že keď sa v dôvodovej správe hovorí, že sa zníži celkový počet zamestnancov, tak bol by rád, keby to bolo uvedené konkrétnejšie. Je tu uvedený iba celkový počet zamestnancov 427, ale kedy a o koľko sa zníži, to nikto nevie. Ešte raz sa spýtal, že keď pôjde o zmenu a zánik pracovno-právnych vzťahov, z čoho sa bude vychádzať, keď tu bude treba na súde doložiť. 

p. Drahovský, hlavný architekt mesta Košice – O tejto organizačnej štruktúre, schéme 
a hlavne o otázkach začlenenia, alebo nezačlenenia Útvaru hlavného architekta sa rokuje už veľmi dlho. Osobne je iba odborníkom,  ale je veľmi nerád, keď má stále jednať o tom ako má jednať, miesto toho čo má robiť a skutočne sa venovať práci. Keď sa hovorilo o Programe hospodárskeho  a sociálneho rozvoja, tak sa hovorilo aj o územnom a priestorovom rozvoji mesta. Pokiaľ sa určitý rozvoj a tendencie, mestá vedia schváliť, či neschváliť po politickej línii, či organizačnej línii veľmi rýchlo. Územný rozvoj mesta je o fixovaní a to, čo sa raz postaví, je na veľmi dlhé obdobie. Preto postavenie Útvaru hlavného architekta, alebo útvaru, ktorý sa zaoberá priestorovým rozvojom by malo byť oprostené od rôznych tendencií a preto je dôležité, aby mal určitý nezávislý odborný štatút. Preto sú zatiaľ v organizačnej schéme, kde boli podriadení priamo primátorovi mesta v naviazaní na poslancov mestského zastupiteľstva. Osobne vníma polohu Útvaru hlavného architekta, ktorá bola predkladaná ako prvá, aby mal pozíciu oddelenia, že ide o zosúladenie skutočnosti s nejakou právnou normou. Je však dôležité rozhodnúť, či sa zosúladia fungujúce veci s právnou normou, alebo sa mesto bude snažiť právnu normu upraviť tak, aby veci fungovali aj naďalej v určitých odborných súvislostiach a skutočnostiach. Preto sa vypracovala verzia, kde sa Útvar hlavného architekta pozdvihol priamo k riaditeľovi MMK. Aj tak to vníma, že Útvar hlavného architekta by mal ostať nezávislým orgánom na magistráte, ale je potrebné, aby sa všetci usilovali o legislatívnu zmenu tohto postavenia, aby tak, ako to povedal p. Kočiš, spoločne s ostatnými primátormi vytvorili tlak na vytvorenie takejto legislatívnej normy. Košice majú takúto možnosť, pretože majú samostatný zákon o Košiciach. 
Myslí si, že ich postavenie je veľmi dôležité v nezávislej polohe tak, aby Útvar hlavného architekta zodpovedal priamo primátorovi mesta a poslancom mestského zastupiteľstva.

p. Knapík, primátor mesta Košice – O postavení Útvaru hlavného architekta sa veľa
diskutovalo. Z jeho strany sú garancie, že naozaj sa bude snažiť zabezpečiť, aby Útvar mal podľa možnosti to, čo by mal mať, aby to nebol orgán, ktorý je v riadiacej štruktúre podriadený len riaditeľovi, ale aby väzby určovali zodpovednosť primátorovi a mestskému zastupiteľstvo. Toto zabezpečené bude a o tom pochybnosti nemôžu byť. Ak sa proces tak nastaví a zaručia sa, že to tak bude, tak si myslí, že to môže byť dostatočná záruka preto, aby to takto aj fungovalo. Ak sa to podarí legislatívne presadiť, čo by sa dalo v tomto období aj reálne stihnúť, tak sa to zosúladí tak, ako to platná právna úprava umožní.
K tým odborným argumentom a k postaveniu toho, čo je možné a čo nie je možné, na to vyzval k odpovediam p. Dlhého a p. Sotolářa.
K Útvaru dopravného inžinierstva. Treba ho. Je to chybou primátora, ktorý bol primátorom v roku 1996, ktorý tento návrh predkladal a v 80-člennom zastupiteľstve toto neprešlo možno o 3-4 hlasy? Je to chyba primátora? Dnes sa vie, že to bola chyba, spoločná chyba volených orgánov, ktoré vtedy nedocenili význam takého pracoviska. Je ich tu niekoľko, ktorí sa na toto pamätajú. Dnes už všetci vedia, že tá potreba a nutnosť tu je. Možno vtedy primátor nedostatočne argumentoval, možno nebola pôda na zastupiteľstve dostatočne prepracovaná. Nerobia sa chyby len na strane volených funkcionárov, ale ani zastupiteľstvo nie je vždy nastavené tak, aby počúvalo čo treba s perspektívou desiatich rokov pripravil a treba vyčleniť aj prostriedky, lebo ľudia by to nerobili len z nadšenia. Bolo by ich treba zaplatiť. To len na dokreslenie toho, že ak sa dnes o niečom rozhoduje, tak to nie je len s výhľadom na najbližší týždeň, či mesiac. Treba sa pozerať na perspektívu, čo to prinesie do budúcna.

p. Sotolář, spracovateľ materiálu – Ospravedlnil sa, že nemohol byť na celej diskusii.
Na niektoré otázky zareagoval v rámci poznámok. Aj z diskusie vyplýva, že tou otázkou je potrebné sa zaoberať. To je prvý záver, ktorý je dôležitý a ten druhý záver, ktorý sa snažil predostrieť v tej pozícií v akej to je. Je treba začať hovoriť o tých veciach, ktoré sú dominantné. Po celom Slovensku, kde chodí, počúva, že koľko ľudí, koľko zamestnancov. To je určujúce a odznelo to aj tu vo viacerých vystúpeniach. On to postavil úplne inak. Samospráva je typická tým, že má množstvo úloh stanovených zákonom. Štát vytvoril systém právnych predpisov, ktoré ukladajú povinnosť, ktorej sa nedá zbaviť. Je to tzv. súhrn úloh a činností. Zmyslom celého tohto postavenia a celého prístupu, tak ako je predložený a organizačný poriadok je len jeden výstup, je to, aby sa to celé otočilo v tom zmysle, že najprv treba popísať, ktoré sú to tie povinné úlohy, ktoré mesto musí či chce, alebo nechce zabezpečovať. Sú to úlohy, ktoré vyplývajú z jednotlivých právnych predpisov a od toho sa bude potom odvíjať počet a aj profesná a odborná štruktúra zamestnancov. Toto je východisko, o ktorom treba uvažovať a v nadväznosti na to on dnes nevie odpovedať na otázky toho typu, koľko bude treba, či je ich dosť, alebo málo. Jeho zaujíma skôr opak. Potrebuje zosumarizovať kompetencie a tie už sú zosumarizované, lebo ďalšiu časť tvorí obsahová náplň činností v kontexte právnych predpisov a od toho sa odvíja celá tá štruktúra. Pokiaľ ide o postavenie jednotlivých útvarov, ako to zvýrazňoval v pôvodnom vstupe, ide o tú časť, kde bola snaha rozdeliť to na tie činnosti, ktoré prevažujú a to koncepčné úlohy na strane jednej a na strane druhej sú úlohy výkonné a potom tie podporné, ktoré slúžia celému aparátu, vrátane poslancov. Je to odborný, informačný servis. To je tá základná filozofia. 
Pokiaľ ide o Útvar hlavného architekta, bolo to diskutované na viacerých stretnutiach aj s Ing. Arch. Drahovským za prítomnosti primátora mesta, riaditeľa magistrátu a ďalších. On rozlišuje túto činnosť dvojakým spôsobom. Buď činnosť Útvaru hlavného architekta na úseku územného plánovania a stavebného poriadku sa začne ponímať ako výkon úloh a činností, to znamená kompetenciu obce a on nie v zlom, postavil to na úradníckom princípe. Znamená, že sú to úradníci, ktorí zákon poznajú a realizujú tie činnosti, ktoré z neho vyplývajú. Alebo to bude o územnom plánovaní, o rozvoji tohto mesta v tej pozícii, že sa začne hovoriť o postavení architekta a architektúry ako osobitnej činnosti podľa osobitného právneho režimu, ako výstup určitej tvorivej činnosti, tak ako to tu bolo spomínané, to znamená z toho pohľadu, či ide o priestorové a funkčné využitie buď územia mesta, alebo jeho časti. Treba si uvedomiť tento model. Zvýraznil. Že je zákonnou povinnosťou tohto mesta zabezpečovať ten úradnícky model. Zabezpečovať vyjadrenia, stanoviska, rozhodnutia, celý ten režim, ktorý vyplýva zo stavebného zákona a ďalších osobitných a vykonávacích predpisov na úseku územného plánovania a stavebného poriadku. Ak sa to posunie do pozície tvorivej duševnej činnosti, to znamená do pozície autorizovaných architektov, tak to je rovina úplne iná. Tento subjekt bude realizovať aj tie konkrétne schémy, konkrétne plánovacie a ostatné dokumentácie. Poznámka v slovám „absolútne nezávislý, absolútne odborný“. Musel povedať, že vo všetkých veciach územného plánovania rozhoduje v konečnom dôsledku toto zastupiteľstvo. Územný plán a jeho záväznú časť schvaľuje mestské zastupiteľstvo. Komisie dodávajú podklady a materiály k tomu, aby sa to riešilo tak, alebo onak za účastí mestských častí a podobne. Ak ho chce niekto presvedčiť, že mestské zastupiteľstvo je výlučné len odborným orgánom a nič viac, tak s tým zásadne nesúhlasí. Prešiel si analýzu, ktorá sa vzťahuje aj na územie Slovenska a tá nie je jednoduchá. Je tu zákon o meste Košice, je aj zákon o meste Bratislava. Dnes v legislatívnom procese v Národnej rade SR je novela zákona o meste Bratislava, kde sa vkladá samostatný paragraf.14 a), ktorý hovorí o útvare hlavného architekta. No tento paragraf z pohľadu statusového postavenia nerieši absolútne nič, ale bude zákon. Bol mu predložený aj druhý variant útvaru hlavného architekta, ako funguje v meste Martin, kde z toho vytvorili rozpočtovú organizáciu. Aj toto tu zaznelo. Čo bude obiť táto rozpočtová organizácia? Ako sa bude podieľať na plnení úloh a činností a ktorých na úseku mesta? Rozhodovať nemôže, vydávať rozhodnutia a stanoviska nebude. Vykonávať podnikateľskú činnosť nemôže, pretože je to rozpočtová organizácia a zo zákona je to vylúčené. Má tomu rozumieť tak, že toto bude akési združenie architektov na území mesta, ktorí budú tie výsledky tvorivej duševnej činnosti, tú dokumentáciu pripravovať? Priznáva, že nevie z čoho a či to budú spôsobilí robiť za ten plat, čo by dostali. Má informáciu z tohto mesta, že pokiaľ ide o realizáciu aktivít na úseku Útvaru hlavného architekta, prevažujúca činnosť sa zabezpečuje a realizuje externou formou práve na základe zmlúv s architektmi. Tieto sú tu posudzované, pripomienkované a nakoniec končia na stoloch poslancov. 
V konečnom dôsledku sa netreba snažiť posunúť to tam, kde sa to posunúť nemôže. Vyhlásil, že pokiaľ ide o postavenie rozpočtovej organizácie, tento model je nerealizovateľný a zostane aj tak, že všetky úlohy vyplývajúce zo zákona bude realizovať iný útvar, ktorý sa bude musieť na úrovni mesta znovu vytvoriť, pretože to nebude môcť realizovať  rozpočtová organizácia, bude to musieť robiť niekto tu, lebo stavebným úradom je mesto a nie rozpočtová organizácia. Všetky úkony a činnosti podľa zákona 50 musí vykonávať poverený zamestnanec mesta. V dnešnej pozícii to v tom navrhovanom variante to takto je. Je na poslancoch, aby zvážili, či chcú zotrvať výlučne u režimu úradníckeho, alebo chcú ísť aj k iným rovinám, k tým koncepčným. 
Dodal, že toto nie je jediný model na  úrovni tohto mesta. Tak isto sa to týka verejného obstarávania a referátu, ktorý tu je. Týka sa to tých činností, ktoré sú zabezpečované v pracovnom vzťahu a na báze osobitných podporných oprávnení. Treba tieto veci rozlišovať a zvážiť to štrukturované zaradenie. 
Odznela otázka, že sa postráda analýza súčasného stavu.  Analýza súčasného stavu je v tom rozsahu, ktorý je akceptovateľný. Dôvod prečo je stručná? Zbytočne by analyzoval predchádzajúce právne úpravy, ktorých bolo veľmi veľa. Potrebuje vychádzať zo súčasného modelu, zo súčasného stavu úloh a činností, ktoré mesto musí zabezpečovať či chce, alebo nie. Skôr sa treba pozerať dopredu, lebo pokiaľ ide o organizačnú štruktúru a schému, tu bude treba priebežne upravovať, už len vzhľadom na to čo vie, že sa pripravuje v legislatívnom procese v roku 2009. Prídu nové právne predpisy, ktoré uložia množstvo ďalších povinností, ďalších kompetencií obciam a mestám. Je otázka, či sa to dá urobiť lepšou organizáciou práce, to znamená prerozdelením, alebo bude treba z dôvodov efektívnosti a hospodárnosti hovoriť o transformácii, vytvorení nových oddelení, referátov, prípadne uvažovať o iných modeloch.
Pokiaľ ide o postavenie Rady starostov, k tomu bolo viac otázok. Voči tomu nenamieta, faktom bolo to, že tak ako bolo chápané, že všetko je vecou tohto orgánu, vrátane administratívy a preto to do štruktúry nezačlenili. Nemá námietky voči tomu, aby sa to tam dostalo. Je na mieste zvažovať, či to má byť pričlenené a kde to má byť pričlenené. V rámci efektívnej správy a riadenia to vie iste vyriešiť aj primátor mesta prostredníctvom už vytvorených oddelení a referátov. Túto pripomienku akceptuje.
Pokiaľ ide o otázky, ktoré sa viažu na postavenie Štatútu mesta Košice a otázok s tým spojených, je to jeden z kardinálnych bodov, ktoré treba v tejto súvislosti spomenúť. Keďže on má inú pozíciu, dovolil si povedať, že k Štatútu sa mestské zastupiteľstvo musí vrátiť pre množstvo, ak to má lichotivo povedať, tak  nedostatkov. Tu by urobil tri bodky. Je potrebné doriešiť tie situácie. Viaceré veci už nezodpovedajú právnej úprave, viaceré veci sú v hrubom rozpore s platnou právnou úpravou a bude treba o nich rokovať. Ale to už jemu z tohto postu neprislúcha. Nič to nemení na tom, že v tom štádiu, tak ako je materiál spracovaný a predložený, nezasahuje do vecí upravených Štatútom, ktoré by bolo potrebné zároveň v Štatúte meniť.

p. Jenčová, poslankyňa MZ – Faktická poznámka. Ako by sa p. Sotolář vysporiadal 
s otázkou a to bude hovoriť v hraničných číslach – stanovenie počtu zamestnancov je oprávnenou kompetenciou primátora. nemá námietok, Avšak toto je závislé aj od zákona 553 o odmeňovaní zamestnancov. Teraz je na to 100 mil. Sk, počet zamestnancov 400. Primátor mesta sa rozhodne, že tých zamestnancov bude 1500 a na mzdy v rozpočtu bude potrebovať 400 mil. Sk a takto ten rozpočet predloží. Poslanci povedia, že to je veľa, že to v žiadnom prípade nie a primátor bude reagovať, že títo zamestnanci majú právo na tento plat a bude apelovať na poslancov, aby tých 400 mil. Sk schválili, lebo jedno z druhým súvisí. Akým spôsobom sa má mesto i mestské zastupiteľstvo s touto otázkou vysporiadať, pretože to sa nedá od seba oddeliť.

p. Kočiš, poslanec MZ – Faktická poznámka. V žiadnom prípade nebude spochybňovať
odbornosť spracovateľa, ale aj tak si dovolil polemizovať nad tým, lebo sa pýtal na základe akých nezrovnalostí je súčasné postavenie Útvaru hlavného architekta protiprávne. Z odpovede mu vyšlo, že má za to ...a podľa výkladu... a tak ďalej. Dal do pozornosti aj to, že už právnici majú v symbole váhu v podobe misiek. V tomto prípade len na jednej strane misky niekto stojí a k jeho právnemu názoru a výkladu mu chýba oponentúra iného právnika.  Netreba to chápať tak, žeby chcel spochybňovať, ide mu o to, aby sa táto vec vyargumentovala  a tá miska váh sa vyrovnala. 
Nerozumie, čím sa zlepší postavenie ak sa Útvar hlavného architekta dá do koncepčnej zložky. Spýtal sa, či nedôjdu ku konfliktu záujmov, že strážiť čistotu územného plánu bude výkonná zložka, ktorú riadi riaditeľ Magistrátu mesta a oddelenie pod ktoré spadá. Veď riaditeľ Magistrátu mesta riadi aj stavebný úrad. Doteraz bol stavebný úrad samostatným orgánom a samostatnosť a nestrannosť by mala byť zabezpečená. Nebude tá nestrannosť narušená?

p. Knapík, primátor mesta Košice – Táto otázka už bola konzultovaná, preto sa už k tomu 
         nevyjadroval. 

p. Kupec, poslanec MZ – Faktická poznámka. Spýtal sa JUDr. Sotolářa, či taká vážna
kompetencia, ako špeciálny stavebný úrad pre miestne účelové komunikácie by tiež nemal byť postavený aspoň na úroveň referátu, tak ako je všeobecný stavebný úrad.

p. Halenár, poslanec MZ – Faktická pripomienka. Myslí, že v celkom inej rovine by
pochopili to, čo im tu hovorí p. Sotolář, keby v svojom podpornom texte k návrhu na organizačný poriadok sa vedel odpichnúť od nejakých konkrétnych čísel, chytil sa nejakého obdobia, kedy bol počet ľudí na magistráte akýmsi spôsobom stabilizovaný, to znamená vplyvom minimálneho nárastu právomocí a podobne a na základe toho by im vedel povedať, alebo ukázať na konkrétnostiach, že ako je ten vývoj neúprosný a ako je treba rešpektovať istý nárast pracovníkov. Žiaľ toto sa neudialo a jediné čo vidia je to, že pred pár rokmi bolo na magistráte 250 ľudí a o chvíľu ich bude 450.

p. Matoušek, poslanec MZ – Podľa jeho názoru je Štatút vykonávacou normou zákona 
č. 401 a tento sa dnes nezruší, tak § 19 hovorí, že na čele Útvaru hlavného architekta je hlavný architekt, ktorý podlieha priamej právomoci primátora. Organizačný poriadok bude hovoriť, že je v priamej riadiacej pôsobnosti riaditeľa, štatút bude hovoriť, že primátora. Hlavný architekt takto nebude vedieť, v koho právomoci je. Stále bude tvrdiť, že Štatút mesta je platný vo svojej podstate tak ako je, pokiaľ to mestské zastupiteľstvo nezmení. Podľa jeho názoru, už len v tomto bode je v rozpore s organizačným poriadkom. Ak mu niekto odpovie na túto otázku, tak je zvedavý, či v tejto chvíli bude organizačný poriadok vyššia právna norma.

p. Gamcová, poslankyňa MZ –Požiadala p. Sotolářa o vysvetlenie posledného odstavca
v prílohe 1 b – poslanci mestského zastupiteľstva nie sú oprávnený zasahovať do ostatnej činnosti odborných zamestnancov... Chcela by vedieť, o čo sa opiera toto tvrdenie. Ďalšia otázka na riaditeľa Magistrátu mesta, ktorý povedal, že poslanci dostali kompletný audit. Ona osobne ho nevie nájsť. Pod slovom audit rozumie presný prehľad efektívnosti, procesov magistrátu, odhalenie možných nedostatkov a poukázanie na nevyužité procesy. Toto je definícia auditu.

p. Kolárčik, riaditeľ Magistrátu mesta Košice – Nové organizačné usporiadanie významne
vnáša jeden moment a to je flexibilita. Poslanec p. Halenár sa pýtal, či môže napomôcť tomu, aby sa rýchlejšie odpovedalo. On za mesiac svojho pôsobenia na Magistráte mesta videl, že veľa krát bolo potrebné zmobilizovať ponad tie fixne stanovené organizačné útvary skupinu ľudí a tá aby pracovala nielen 5 minút, ale 3-krát 1,5 hodiny a podobne a fungujú isté pracovné skupiny na magistráte, ale nie sú používané na systémové pracovné metódy. Tento nový organizačný útvar združovaním príbuzných úloh, ale aj zároveň vytváraním ako keby systémového nástroja týchto pracovných skupín, kde zamestnanci ponad svoje oddelenia pracujú na 3-4 projektoch a pracujú veľmi flexibilne a vytvárajú sa tak isté pracovné návyky a pracovné schopnosti týchto zamestnancov, aby dokázali pružnejšie reagovať nielen na projektové výzvy, ale aj na veľmi sofistikované komplexné odpovede a na podnety občanov. Čiže tá flexibilita je významnejšie zabudovaná. 

p. Sotolář, spracovateľ materiálu – Pokiaľ ide o stanovenie počtu zamestnancov. Na to, aby
povedal, koľko zamestnancov potrebuje, potrebuje  sa zorientovať v tom, koľko má povinných úloh, koľko je fakultatívnych úloh. To bolo aj zmyslom celého tohto materiálu, kde sa vymedzili a charakterizovali kompetencie ako zákonné povinnosti mesta. Od tohto základného rámca, ktorý je daný predkladaným návrhom organizačného usporiadania sa odvíja obsahová náplň činností jednotlivých oddelení a referátov. Určí sa obsahové plnenie na základe platnej právnej úpravy. Potom je ďalšia časť, ktorá bude premietnutá na každom oddelení a referáte v náplni práce každého zamestnanca, tak ako to ukladá platná právna úprava na úseku odmeňovania zákonov 552 a 553/2003 o výkone prác vo verejnom záujme. Dostane sa to presne do toho rámca, ktorý zákon predpokladá, keď hovorí, že každý zamestnanec musí vedieť, za čo je zodpovedný a v akom rozsahu. Tento model je potrebné dotiahnuť a musí sa doťahovať priebežne. Každou novou právnou úpravou niekomu na úrade pribudne zodpovednosť. Ak stále počúva o tom, že zamestnancov na úrovní obcí pribúda a teraz nerobí žiadnu obhajobu, ale v samospráve sa pohybuje od roku 1990 a preto vie, že pribúdať ich bude vždy. Dôvod – predpokladá sa, že úradníkov štátnej správy bude ubúdať, hoci podľa súkromného názoru ich vôbec neubúda, ale samosprávnych pribúdať bude. To je zmyslom celej reformy verejnej správy deklarovanej na Slovensku či pravicou, či ľavicou, jednoducho celým politickým spektrom. Tam, kde sa presúvajú tie úlohy, tak sa budú presúvať aj adekvátne počty pracovníkov. Adekvátne je to, čo sa potom premietne do obsahovej náplne činnosti a do jednotlivých náplní činností. Ak sa dnes predloží návrh zo strany mesta, aby sa rozšíril počet zamestnancov, tak k tomu by chcel vidieť zoznam predpisov a zákonov o čo sa rozšírili úlohy a kompetencie a aby videl obsahovú náplň a náplň činností každého nového zamestnanca. Nie mená, o tom rozhoduje výlučne primátor, ale treba sa pýtať na náplň činností týchto zamestnancov. Ak sa takýmto spôsobom dosiahne rovnováha, čo určite bude dlhší proces ako týždeň, ale iná cesta nie je. Tú cestu treba niekde začať, pokračovať v nej  a dokončiť ju. Toto je variant, o ktorom si myslí, že je jasný. Po zosumarizovaní všetkých tých kompetencií sa možno dospeje k tomu, že je tu množstvo ľudí, ktorí sú tu navyše, že sa nevie, čo im dať do náplne práce, ale aj opak môže byť pravdou. V tomto štádiu, bez toho, aby išiel do ďalších etáp, to povedať nevie. Ale toto je predpoklad a bude sa to musieť doriešiť. 
Pokiaľ ide o to, v čom sa zlepší postavenie Útvaru hlavného architekta, resp. postavenie stavebného úradu – stavebným úradom je vždy mesto. To je z pohľadu práva. Túto formuláciu treba rozdeliť, že kto budú tí poverení zamestnanci, ktorí budú vykonávať túto agendu, či sú spôsobilí, v akom rozsahu ju budú vykonávať. Do tejto časti spadá aj určitá časť prác, ktoré vykonáva Útvar hlavného architekta, pretože je to tá oblasť územného plánovania. Čím sa to zlepší? Jeho odpoveď je, že ak má vyvodzovať zodpovednosť ako štatutárny zástupca, potrebuje mať jasné, čo kto robí a kto za čo zodpovedá. To je významný pokrok oproti  tomu, čo sa javí doteraz. 
Pokiaľ ide o otázku špeciálneho stavebného úradu pre komunikácie – je tu množstvo špecializovaných výkonov, ktoré toto mesto vykonáva a sú už chystané novými právnymi predpismi ďalšie, ktoré bude musieť vykonávať. Po korektnom oboznámení sa z obsahom a materiálmi, ktoré mu boli dané k dispozícii a po konzultáciách s vedúcimi doterajších oddelení, takáto špeciálna požiadavka nezaznela tak, aby bol spôsobilý to podriadiť pod potrebu vytvorenia takéhoto systému riadenia. Preto odporúča, aby to ostalo v tej pozícii v akej je.
Štatút mesta je platný a v tejto pozícii akej je postavený, že Útvar hlavného architekta podlieha priamej pôsobnosti primátora je potrebné dať do súladu s platnou právnou úpravou. 
Pokiaľ ide o fungovanie oddelení a referátov, ktoré jediné zákon pripúšťa, nič iné v tej koncepcii schválenej zákonom 401/1990 Zb. o meste Košice, sa nepripúšťa, tak konštatoval, že ustanovenie v tejto časti Štatútu mesta ide nad rámec zákona a preto nie je možné naňho prihliadať. To je jeho právny záver, pod ktorý nemá problém sa podpísať.
Pokiaľ ide o poznámku, že poslanci nie sú oprávnení zasahovať do kompetencií zamestnancov, jeho odpoveď je áno a stojí si za tým. Treba rozlišovať úlohy a činnosti a aj poslanci čoskoro v kontexte programového rozpočtovania zistia, že ich úloha je úplne iná, ako sa starať a aktívne sa podieľať na bežnej agende výkonu administratívnych úkonov. Úloha poslancov je podstatne iná, významnejšia, pretože to nasmerovanie, ciele a vízie, ktoré budú cez Program hospodárskeho a sociálneho rozvoja premietané do jednotlivých vecí, to je to gro činnosti a práce poslanca. Chápané a myslené to bolo tak, že nemôže byť zasahované do výkonu administratívy, do rozhodovacej činnosti a nemôže nastať situácia, kde by sa predkladali spisy a materiály. Tam je povinnosť mlčanlivosti, je tam zákon o ochrane osobných údajov, utajovaných skutočnostiach, množstvo osobitných predpisov, ktoré neumožňujú tento model akceptovať inak, než tak, ako bol uvedený. Toto je len stručné vysvetlenie.

p. Drahovský, hlavný architekt mesta Košice – Úrad plní úlohy, ktoré sú mu dané 
zo zákona, no Útvar hlavného architekta nie je len úrad, neposudzuje veci len plus, alebo mínus. Tak isto k ním chodia ľudia a organizácie, ktorí hovoria o umiestnení investícií do územia, ktoré nie je v súlade s územným plánom. Ako úradník by vedel povedať len, že toto je proces, ktorým to naštartuje, alebo nenaštartuje. Práve preto je Útvar hlavného architekta, ktorý hovorí o vhodnosti, o invenciách, o všetkých ostatných záležitostiach na dané územie. Preto to nie je ani úradnícky postup, či je to možné v zmysle územného plánu, alebo akým procesom sa to preklopí do toho nového územného plánu, ale je to vlastne iná tvorivá činnosť o usmerňovaní územia a jeho rozvoja.

p. Hlinka, poslanec MZ – Faktická poznámka. V počte súčasných 427 zamestnancov
magistrátu nie je zahrnutá aj mestská polícia?

p. Knapík, primátor mesta Košice – Nie, nie je. Tá je mimo. To čo sa teraz do organizačnej
štruktúry zapája, to je doteraz mimo. 

p. Jenčová, poslankyňa MZ – Pán Sotolář asi neporozumel jej otázke, že ako sa majú
poslanci vyrovnať s tým, ak primátor mesta zamestná  napríklad 1500 ľudí bude chcieť peniaze na mzdy, poslanci nebudú súhlasiť, primátor skonštatuje, že nerešpektujú zákonné úpravy a tak sú poslanci postavení do úlohy pozorovateľov, ktorí to musia odklepnúť, lebo primátor má túto kompetenciu, takže nie je spokojná s odpoveďou p. Sotolářa, lebo jej vlastne neodpovedal. Ak odpoveď dostane, bude rada.
Ak sa príjme tento organizačný poriadok, tak to bude rozpor s bodom, že rokovanie mestského zastupiteľstva nie je priestorom na diskusiu a vysvetľovanie. Upozornila kolegov, že najbližšie zastupiteľstvo, už takýmto spôsobom nebudú môcť debatovať, lebo tak je to v materiáli písané.

p. Knapík, primátor mesta Košice – Veci sa budú konzultovať a keď nie, tak nájdu 
nejakého fasilitátora, ktorý to s nimi vyrokuje – primátor verzus zastupiteľstvo. A čo sa týka diskusie o tom, či je tu priestor, alebo nie je priestor, myslí si, že tu je fórum, kde na veci treba hľadať odpoveď a kde sa riešeniu musí vydiskutovať. Samozrejme treba využiť aj iné možnosti, ale 50 poslancov sa zíde len na rokovaní mestského zastupiteľstva a tam tie názory, ak zaznejú, tak sú oprávnené. Čo sa vedelo zodpovedať, to sa zodpovedalo. Rešpektuje každú vecnú aj kritickú, aj dobre mienenú pripomienku. Teraz je priestor, aby poslanci prejavili súhlas s tým, čo tu odznelo, prípadne aj s tým návrhom,  ktorý je pripravený. 
Odovzdal slovo návrhovej komisii. 

p. Cengel, poslanec MZ – Návrhová komisia dostala 4 pozmeňujúce návrhy.
Prvý bol od poslanca Petrvalského v znení:
Mestské zastupiteľstvo v Košiciach podľa § 6 ods. 2 písm. l) a § 15 ods. 2 Štatútu mesta Košice schvaľuje
1. Vytvorenie referátu športu a mládeže v rámci organizačnej štruktúry Magistrátu mesta Košice vo výkonnom oddelení školstva presunom príslušných činností v oblasti športu a mládeže z navrhovaného referátu kultúry a športu.
2. V rámci organizačnej štruktúry Magistrátu mesta Košice vo výkonnom oddelení služieb obyvateľstvu premenovanie výkonného referátu kultúry a športu na referát kultúry. 

Hlasovanie č. 29: za 41, proti -, zdržali sa 2, nehlasovali 3.

p. Knapík, primátor mesta Košice – Konštatoval, že uznesenie bolo schválené.
	
p. Cengel, poslanec MZ – Prečítal pozmeňujúci návrh poslanca Boritáša.
Mestské zastupiteľstvo v Košiciach v súlade s platnými zákonmi a všeobecne záväznými právnymi predpismi
Ukladá riaditteľovi Magistrátu mesta Košice, aby 
1. zabezpečil realizáciu zníženia počtu zamestnancov MMK do konca roka 2009 pri nezmenenom rozsahu kompetencií MMK minimálne o 10 % oproti stavu        platnému k 30.10.2008, t.j. v čase prijímania tohto uznesenia. Zodpovedný: riaditeľ Magistrátu mesta Košice, termín 31.12.2009.
2. Na prvom  rokovaní mestského zastupiteľstva v II. polroku r. 2009 predložiť    písomnú informáciu o: 
a) aktuálnom stave zabezpečenia realizácie znižovania počtu zamestnancov  MMK,
b) aktuálnom stave uvedenia nového organizačného usporiadania MMK do praxe.
Zodpovedný: riaditeľ MMK, termín: 1. rokovanie MZ v II. polroku 2009.
Žiada primátora mesta Košice, aby umožnil v spolupráci s riaditeľom Magistrátu mesta Košice splnenie uznesení uvedených v predchádzajúcom bode. Termín: 31.12.2009.

p. Knapík, primátor mesta Košice – Môže nastať kuriózna situácia, že ak sa toto 
schváli a záverečná časť nie, tak on aj riaditeľ budú dôvodne namietať a na najbližšom rokovaní budú žiadať zrušiť, lebo nebudú mať nástroj na to, aby to mohli presadiť, Nepriamo sa teraz zastupiteľstvo dostáva do pasce. To len na odľahčenie. Dal hlasovať o prečítanom návrhu.

Hlasovanie č. 30: za 28, proti 2, zdržali sa 14, nehlasovali 2.

p. Knapík, primátor mesta Košice – Konštatoval, že uznesenie bolo schválené.

p. Cengel, poslanec MZ – Prečítal návrh poslanca p. Rusnáka.
Mestské zastupiteľstvo  v Košiciach v súlade s platnými zákonmi a všeobecne záväznými predpismi mení
-	v § 2 ods. 2 písm. a) sa za slovo „ zastupiteľstva “ dopĺňa „Rady starostov “,
-	v § 2 ods. 2 písm. b) sa za slová „ mestskej rady “ dopĺňa „Rady starostov “,
-	v § 2 ods.2 písm. d) sa za „ mestskej rady “ dopĺňa „a Rady starostov “.

Hlasovanie č. 31: za 42, proti 1, zdržali sa 2, nehlasoval 1.

p. Knapík, primátor mesta Košice – Konštatoval, že uznesenie bolo schválené

p. Cengel, poslanec MZ – Prečítal návrh poslanca p. Hlinku:
Mestské zastupiteľstvo v Košiciach ukladá riaditeľovi Magistrátu mesta Košice dopracovať predložený návrh Organizačného poriadku Magistrátu mesta Košice      s jeho doplnením o pripomienky odznelé v diskusii, vrátane záverov analýzy      kompetenčného a personálneho auditu na Magistráte mesta Košice a po doplnení       predložiť na riadne rokovanie MZ v Košiciach v decembri 2008. Zodpovedný: riaditeľ MMK.

Hlasovanie č. 32: za 23, proti 3, zdržali sa 19, nehlasoval 1.

p. Knapik, primátor mesta Košice – Konštatoval, že uznesenie bolo prijaté. Keďže je 
požiadavka na doplnenie, tak sa bude treba k tomu vrátiť.

p. Cengel, poslanec MZ – Prečítal záverečný návrh na uznesenie.
Mestské zastupiteľstvo v Košiciach podľa § 11 ods. 4 písm. i) zákona SNR č. 369/1990 Zb. o obecnom zriadení v znení neskorších predpisov a § 10 ods. 3 písm. k) zákona SNR č. 401/1990 Zb. o meste Košice v znení neskorších predpisov a tiež ustanovenia § 6 ods. 2 a § 15 ods. 2  Štatútu mesta Košice schvaľuje Organizačný poriadok (organizáciu) Magistrátu mesta Košice podľa predloženého návrhu vrátane Organizačnej schémy Magistrátu mesta Košice s účinnosťou od 1.1.2009
vrátane schválených dodatkov a doplnkov.

Hlasovanie č. 33: za 31, proti 3, zdržali sa 11, nehlasoval 1.

p. Knapík, primátor mesta Košice – Konštatoval, že uznesenie bolo prijaté. 
Je pred nimi dosť práce. Poďakoval JUDr. Sotolářovi za spoluprácu pri tejto úlohe. Verí, že táto nekončí a že sa stretnú pri doladení a niektorých veciach, ktoré si organizačný poriadok bude vyžadovať. Poďakoval aj poslancom za konštruktívne pripomienky, ktoré odzneli. Viaceré veci boli veľmi trefné, aj z toho budú vyplývať úlohy, na ktorých budú pracovať.
Vyhlásil obedňajšiu prestávku.

––-     ––-     ––-

11. Informácia o preskúmaní územnoplánovacej dokumentácie podľa § 30 
       stavebného zákona

p. Vargovčák, námestník primátora mesta Košice – Nakoľko sa do rozpravy nikto
neprihlásil, dal slovo návrhovej komisii.

p. Cengel, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa príslušných ustanovení Štatútu mesta Košice berie na vedomie informáciu o preskúmaní územnoplánovacej dokumentácie mesta Košice v zmysle § 30 ods. 4 Zákona 50/1976 Zb. v znení neskorších predpisov.

Hlasovanie č. 34: za 32, proti 1, zdržal sa -, nehlasoval -.

p. Vargovčák, námestník primátora mesta Košice – Konštatoval, že materiál pod bodom
č. 11 bol schválený.

––-     ––-     ––-

12. Informácia o výsledku  „kontroly  uplatňovania práv mesta ako vlastníka
       obchodnej spoločnosti a kontroly hospodárenia obchodnej spoločnosti 
       TEHO, s.r.o.

p. Vargovčák, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii.

p. Cengel, poslanec MZ – Prečítal pôvodný návrh na uznesenie.
Mestské  zastupiteľstvo v  Košiciach podľa § 6 ods. 2 písm. ac)  Štatútu mesta Košice berie na vedomie informatívnu správu o výsledku kontroly uplatňovania práv mesta Košice ako vlastníka obchodnej spoločnosti a  kontroly hospodárenia  obchodnej  spoločnosti Tepelné hospodárstvo Košice, s.r.o., Komenského 7, Košice, v  ktorej má  mesto vlastnícky podiel, vykonanej Najvyšším  kontrolným  úradom SR.
Ukladá riaditeľovi Magistrátu mesta Košice informovať Mestské zastupiteľstvo  v  Košiciach o  plnení  uložených  opatrení  na  rokovaní plánovanom v termíne  18.12.2008. 

Hlasovanie č. 35: za 35, proti 1, zdržal sa -, nehlasoval -.

p. Vargovčák, námestník primátora mesta Košice – Konštatoval, že materiál pod bodom 
č. 12. bol schválený.

––-     ––-     ––-

13. Návrh na doplnenie (§ 25) Štatútu mesta Košice

Poznámka: Tento bod bol stiahnutý z rokovania pri schvaľovaní programu.

––-     ––-     ––

14. Návrh transformácie príspevkovej organizácie Bytový podnik mesta Košice,
      zriadenej mestom Košice

p. Dlhý, zástupca riaditeľa MMK – Uviedol materiál. Ide o zosúladenie právnej formy
Bytového podniku s existujúcou platnou úpravou. Opatrenia, ktoré mesto urobilo na zosúladenie tohto stavu v roku 2007, boli hodnotené Najvyšším kontrolným úradom ako nie celkom vyhovujúce, tak isto aj audítorom mesta a bolo im odporúčané urobiť túto zmenu. Celý postup, ako transformácia prebehne, je popísaný v dôvodovej správe. 

V rozprave vystúpili:

p. Vargovčák, námestník primátora mesta Košice – Mal k tomuto bodu doplňujúci návrh
v znení: 
Mestské zastupiteľstvo v Košiciach v súlade s § 6 ods. 2 písm. j) Štatútu mesta Košice schvaľuje
1. Troch zástupcov mesta v dozornej  rade Bytového podniku mesta Košice, s.r.o.  v zložení: JUDr. Cyril Betuš, Budapeštianska 46, JUDr. Marián Melichárek, Železiarenská 62, Ing. Marián Dittrich, Boženy Nemcovej 20. 
2. Zástupcu mesta vo funkcii štatutárneho orgánu - konateľa spoločnosti   Bytový podnik mesta Košice, s.r.o. Ing. Gabriel Hrabovský, Laca Novomeského 5, Košice 
   ku dňu vzniku obchodnej spoločnosti BPMK, s.r.o..

p. Drábik, poslanec MZ – Nemala by sa len tak prejsť taká významná vec, ako je 
privatizácia Bytového podniku mesta Košice len tak bez povšimnutia.  Mal preto niekoľko otázok na zástupcu riaditeľa MMK p. Dlhého. Má na túto privatizáciu Bytového podniku dva náhľady. 
Prvý náhľad je: Ak by sa jednalo o vytvorenie spoločnosti s ručením obmedzeným, ktorá preberie všetky záväzky, všetky dlhy, všetky nepopulárne záležitosti, celý ten „maglajs“ v hodnote zhruba 400 mil. Sk, potom do 6 mesiacov táto organizácia vyhlási konkurz a mesto by sa zbavilo týchto nepekných záležitostí, tak by za to hlasoval a všetkým by odporučil, aby za takúto formu hlasovali, lebo by to tomuto mestu pomohlo. Ale keď sa na to pozrie z druhej stránky, že mesto vytvára súkromnú kapitálovú spoločnosť s ručením obmedzeným s výškou imania 200 tis. Sk, pre koho táto organizácia bude potrebná, pre koho bude relevantná ako obchodný partner a pre koho nie. Pýta sa na to preto, lebo dlhuje spoločenstvám vlastníkov bytov, má rôzne zmluvy na práce a iné veci, je partnerom Štátneho fondu rozvoja bývania, preto to nie je jednoduchá záležitosť a teba sa na to pozrieť. Treba sa pozrieť, či budú zachované všetky činnosti, ktoré slúžia občanom. Mesto má 1600 vlastníckych bytov. Budú tieto byty v poriadku, budú partnermi. On má napríklad ako spoločenstvo bytov zmluvu s Bytovým podnikom na 5 mil. Sk. Bude môcť považovať s.r.o. s majetkom 200 tis. Sk za rovnocenného partnera? Môže kľudne, bez obáv žiť, že táto s.r.o. neskrachuje a on nepríde o svoje peniaze? Treba sa pozrieť aj na takéto veci. On by si nedovolil hlasovať za transformáciu Bytového podniku na súkromnú kapitálovú spoločnosť bez toho, aby si nevypočul aj druhú stránku a to riaditeľku Bytového podniku mesta Košice p. Stankovú a na túto otázku by chcel ešte pred hlasovaním počuť stanovisko hlavného kontrolóra mesta, pretože je to veľmi vážna záležitosť.
Vedia, aké opatrenia a aké kroky vyplývajú z kontrolného zápisu, ale zároveň by mali vedieť, že keď si mesto zriadilo vlastnú príspevkovú organizáciu, tak by sa malo k nej správať tak, aby všetky veci boli v ažurite. Ak má vysoké príjmy, tak jej ich treba zobrať, ak má nízke príjmy, tak jej treba pridať. Myslí si, že to nie je ťažká matematika, kde treba riešiť rovnice o štyroch neznámych. 

p. Dlhý, zástupca riaditeľa MMK – Odpoveď na otázku pána poslanca Drábika je 
v navrhovanom uznesení v časti A bod 5. Bytový podnik bude partnerom pre mesto, predovšetkým je to jeho 100 %-ná dcéra a bude vykonávať všetky tie činnosti, ktoré okrem iného aj pre mesto tento podnik zabezpečoval. 

p. Stanková, poverená riaditeľka BPMK – Transformácia Bytového podniku mesta Košice
určite nie je jednoduchou záležitosťou. Samotný Bytový podnik je dnes na trhu skoro 58 rokov a stále vo forme priamo riadenej svojim zriaďovateľom mestom Košice. V súčasnej dobe v tejto organizácii je 150 zamestnancov a k dnešnému dňu prešiel rôznymi zemetraseniami, kedy mal Bytový podnik absolútny nedostatok finančných prostriedkov a do roku2003 bola vykazovaná strata vo výške skoro 50 mil. Sk. Následne zmobilizovali všetky sily na to, aby mestu nespôsobovali problémy a začali pracovať tak, aby sa táto strata eliminovala. No pri súčasnom pomere sociálneho bývania, ktorý k spravovanému majetku Bytového podniku k dnešnému dňu je 80 % oproti 20 %-tám toho ostatného, neumožňuje podniku existovať bez príspevkov mesta a dotácii aj v budúcnosti. 
Dnes sa ako riaditeľka poverená vedením tohto podniku nestavia proti týmto zmenám, je však potrebné zvážiť všetky ekonomické parametre, ktoré touto organizáciou hýbu a celá činnosť Bytového podniku je odvíjaná od finančných prostriedkov. Treba zvážiť, ako táto činnosť pre budúcnosť aj v tejto obchodnej spoločnosti bude vedieť slúžiť občanom mesta Košice tak, aby jeho rozpočet zaťažovala čo najmenej, resp. robila spravovanie bytov na parkete sociálneho bývania v plnom rozsahu bez toho, aby to obyvatelia pocítili a mali pocit, že sú nejako znevýhodňovaní, alebo neriešení tak, ako by to chceli.

p. Jenčová, poslankyňa MZ – Faktická poznámka.  Asi zle rozumela vystúpeniu riaditeľky
BPMK. Ako to, že BPMK je riadený Magistrátom mesta? On nemá svoju riaditeľku? Druhá otázka: Čo s tou stratou, ktorú momentálne BPMK má?  Tá pôjde niekomu na plecia, alebo zapadne prachom?

p. Vargovčák, námestník primátora mesta Košice – Tieto veci sú čiastočne uvedené
	v materiáli.

p. Hojer, hlavný kontrolór mesta Košice – Zase mu pripadla tá ťažká úloha povedať svoj
negatívny názor na túto transformáciu. V celom materiáli chýba ekonomická vízia, ako táto spoločnosť s ručením obmedzeným bude ďalej fungovať, pretože väčšina jej príjmov je fiktívnych a dnes sa vie, že Bytový podnik mesta Košice má pohľadávky vo výške 300 mil. Sk. Táto neutešená finančná situácia môže spôsobiť, že spoločnosť s ručením obmedzeným sa po dvoch mesiacoch dostane do platobnej neschopnosti a ktorýkoľvek dodávateľ, ktorýkoľvek subjekt, ktorý bude mať pohľadávku voči s.r.o. ju môže dať do konkurzu. Mohlo by potom dôjsť k tomu, že zdravá časť tejto s.r.o. sa predá, alebo ďalej sprivatizuje a mestu ostane na krku všetko to, čo je negatívne a to, čo zaťaží následne rozpočet mesta Košice. Odporúčal preto dopracovať ekonomickú víziu tohto projektu, aby bolo jasné, ako to bude fungovať po ekonomickej stránke.

p. Drábik, poslanec MZ – Faktická poznámka. Poďakoval hlavnému kontrolórovi, hoci 
toho povedal málo. Zástupca riaditeľa MMK p. Dlhý povedal ešte menej. To ich nezaujíma, koľko bude stáť mesto tento krok? Alebo teraz, keď sa robí takýto významný krok, že sa Bytový podnik transformuje, kľudne sa môže povedať, že privatizuje, lebo to bude súkromná kapitálová spoločnosť, nepovie sa, koľko to bude stať mesto? Už by sa malo povedať, že v rozpočte na rok 2009 to bude tak a tak upravené. Veď takúto analýzu mali poslanci pri tomto kroku dostať. Osobne má s.r.o. 17 rokov, preto vie o čom hovorí. A ako občan a predseda spoločenstva bytov vzťahy s Bytovým podnikom, preto to hovorí. Ináč by k tejto téme nediskutoval. Obáva sa toho, ako to bude. To nikto z ostatných sa neobáva ako to bude? Alebo je všetko také dobré? On si prečítal tu analýzu 3-krát, už dosť o tom diskutoval aj s p. Dlhým, aj na mestskej rade, aj kde kade inde, ale vôbec mu nevychádza dobre toto, čo je napísané.

p. Petrenka, poslanec MZ – Pamätá si obdobie, keď Bytový podnik mal v správe
nejakých 21 tisíc bytov, zabezpečoval prevádzku tepelných zariadení, realizoval výstavbu výmenníkových staníc, spravoval sekundárne rozvody, robil investičnú výstavbu, v rámci ktorej bolo aj vybudované aj jeho terajšie sídlo t.j. hospodársko -stavebný areál. Bytový podnik prešiel určitým obdobím, keď z dôvodu predaja bytov, sa ich počet zmenšil na tú výšku, akú má v správe teraz, to znamená tých 2255 bytov. Nezdá sa mu celkom správne, keď sa teraz prichádza s myšlienkou transformovať Bytový podnik na spoločnosť s ručením obmedzeným s tým, že je tam obrovský podiel majetku, sú tam záležitosti z hľadiska nedoriešených finančných transakcií. Zaujímalo by ho, ako sa naloží s hospodársko - stavebným areálom a aká je vízia celého areálu v pôsobnosti nového právneho subjektu, ktorý sa navrhuje zriadiť.

p. Dlhý, zástupca riaditeľa MMK – Ospravedlnil sa, ak povedal málo, ale v podstate 
Bytový podnik napĺňa všetky podmienky zákona, na základe ktorých je mesto povinné ho zrušiť. Keďže zodpovední pracovníci mesta sú toho názoru, že tento podnik má svoje opodstatnenie, má svoju činnosť a procesy upravené tak, že fungujú dobre, poskytuje služby, ktoré sú prijímané, sú prospešné, preto považujú za veľmi žiaduce tento podnik zachovať, lebo mesto ho potrebuje. Optimálna možnosť, ako to spraviť, je transformácia na obchodnú spoločnosť spôsobom, ako je to uvedené v materiáli. Keby sa bavili v ekonomických kategóriách, medzi príspevkovou organizáciou a rozpočtovou, aj vzhľadom na novelu v rámci postupov účtovania, účtovníctvo príspevkovej organizácie a obchodnej spoločnosti je takmer identické, až na nie veľmi dôležité detaily. Dnes Bytový podnik hospodári s vyrovnaným výsledkom hospodárenia. Pohľadávky, to sú pohľadávky minulé, dôležité je pozerať sa na to, aký je ich ďalší rast a tento rast sa podarilo výrazne spomaliť a už len tento rast pohľadávok nespôsobuje Bytovému podniku platobnú neschopnosť, resp. neschopnosť uhrádzať svoje záväzky včas, čiže rovnako bude fungovať aj v právnej forme s.r.o.. Ide o to, že v súčasnosti Bytový podnik nespĺňa pod mienku zákona o rozpočtových pravidlách, aby mohol existovať v právnej forme ako príspevková organizácia. 

p. Buraš, poslanec MZ – Spýtal sa predkladateľa materiálu na zmluvné vzťahy  
a finančné prostriedky z Fondu rozvoja bývania na rekonštrukciu a opravy bytov, keďže to nie sú malé čiastky. Posledná čiastka, ktorú Bytový podnik získal v poslednom čase je viac ako 100 mil. Sk a bola použitá práve na rekonštrukciu bytov. Ako to bude následne, ak sa budú rekonštruovať byty, alebo kto bude žiadať  po transformácii finančné zdroje a či to vôbec bude možné žiadať.

p. Dlhý, zástupca riaditeľa MMK – Čo sa týka Štátneho fondu rozvoja bývania, záväzky,
ktoré vyplývajú doterajšiemu Bytovému podniku vo forme príspevkovej organizácie, budú záväzkami obchodnej spoločnosti, spoločnosti s ručením obmedzeným. 

p. Jenčová, poslankyňa MZ – Faktická poznámka. Má pocit, ako keby tu poslanci dávali
rečnícke otázky. Ona si dá otázku a môže si na ňu aj sama odpovedať. Už niekoľkokrát sa tu dnes stalo, že na otázky poslancov nebolo odpovedané. Nevie, či je to neúcta, či si to niekto nevšimol, či to niekto úmyselne prehliada, kam sa to teda dopracovali, že si tu kladú rečnícke otázky? 
Nedostala odpoveď na otázku, ako sa JUDr. Sotolář pri organizačnej štruktúre vysporiada s financiami. Nedostala teraz odpoveď na otázku, že ako to, že Bytový podnik neriadi pani riaditeľka, ale niekto iný. Nedostala odpoveď na otázku, čo so stratou. Pán poslanec Drábik tak isto nedostal odpovede. Požiadala o zodpovednejší prístup.

p. Dlhý, zástupca riaditeľa MMK – Mrzí ho, že sa mu nepodarilo odpovedať podľa predstáv
pani poslankyne, ale nevie, čo by viac mal dodať.

p. Vargovčák, námestník primátora mesta Košice – Nakoľko sa do rozpravy už nikto  
        neprihlásil, dal slovo návrhovej komisii. 

p. Cengel, poslanec MZ – Návrhová komisia dostala jeden pozmeňujúci návrh
od p. Vargovčáka v znení:
Mestské zastupiteľstvo v Košiciach v súlade s § 6 ods. 2 písm. j) Štatútu mesta Košice schvaľuje
a) Troch zástupcov mesta v dozornej  rade Bytového podniku mesta Košice, s.r.o.  v zložení: 
1. JUDr. Cyril Betuš, Budapeštianska 46, Košice, rodné čísla nebude čítať
2. JUDr. Marián Melichárek, Železiarenská 62, Košice, 
3. Ing. Marián Dittrich, Boženy Nemcovej 20, Košice, 
b) Zástupcu mesta vo funkcii štatutárneho orgánu - konateľa spoločnosti   Bytový podnik mesta Košice, s.r.o. Ing. Gabriel Hrabovský, Laca Novomeského 5, Košice, rodné číslo neprečítal,
   ku dňu vzniku obchodnej spoločnosti BPMK, s.r.o..

Hlasovanie č. 36: za 28, proti 6, zdržali sa 9, nehlasovali 3.

p. Vargovčák, námestník primátora mesta Košice – Konštatoval, že návrh bol prijatý.

p. Cengel, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. j) a ac) Štatútu mesta Košice 
A. schvaľuje 
zrušenie Bytového podniku mesta Košice, príspevková organizácia, IČO 31662579 
so sídlom v Košiciach, Južné nábrežie č. 13 dňom 31.12.2008 s  prechodom práv 
a povinností na zriaďovateľa - mesto Košice,  v súlade s § 21 ods. 13  posledná veta, zákona č.523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov,
B. ukladá 
Bytovému podniku mesta Košice, príspevková organizácia a riaditeľovi MMK zabezpečiť všetky náležitosti súvisiace so zrušením a prevzatím Bytového podniku mesta Košice, príspevková organizácia.

Hlasovanie č. 37: za 27, proti 7, zdržali sa 9.

p. Vargovčák, námestník primátora mesta Košice – Konštatoval, že uznesenie bolo
schválené.

p. Cengel, poslanec MZ – Prečítal ďalšiu časť pôvodného návrhu.
Mestské zastupiteľstvo v Košiciach podľa § 6 ods. 2 písm. j) Štatútu mesta Košice
A. schvaľuje
1. Založenie spoločnosti s ručením obmedzeným  s obchodným menom Bytový podnik mesta Košice, spoločnosť s ručením obmedzením so sídlom Južné nábrežie č. 13,  Košice so 100% - nou majetkovou účasťou Mesta Košice so sídlom v Košiciach, Tr. SNP č. 48/A na zabezpečenie (výkon) správy a údržby bytového fondu vo vlastníctve mesta a ďalšie činnosti určené  zakladateľskou  listinou. 
2. Peňažný vklad mesta Košice do spoločnosti vo výške 200 000,- Sk.
3. Troch zástupcov mesta v dozornej  rade v zložení:
- JUDr. Cyril Betuš, Budapeštianska 46, Košice, rodné číslo sa neuvádza
- JUDr. Marián Melichárek, Železiarenská 62, Košice, rodné číslo sa neuvádza
- Ing. Marián Dittrich, Boženy Nemcovej 20, Košice, rodné číslo sa neuvádza
    ku dňu vzniku OS BPMK, s.r.o.
4. Zástupcu mesta vo funkcii štatutárneho orgánu - konateľa spoločnosti:  
Ing. Gabriel Hrabovský, Laca Novomeského 5, Košice, rodné číslo sa neuvádza
ku dňu vzniku OS BPMK, s.r.o..
5. Nepeňažný vklad – vklad podniku podľa § 59 ods. 4 Obchodného zákonníka podľa znaleckého posudku do spoločnosti Bytový podnik mesta Košice, spoločnosť s ručením obmedzeným ku dňu 1.1.2009, ktorým sú veci, práva, záväzky, práva z priemyselného a duševného vlastníctva a iné majetkové hodnoty, ktoré patria a slúžia na prevádzkovanie Bytového podniku mesta Košice, príspevková organizácia, vrátane prechodu práv a povinností z pracovno-právnych vzťahov zamestnancov.
6. Predmet činnosti Bytového podniku mesta Košice, spoločnosť s ručením obmedzeným v rozsahu činností vykonávaných Bytovým podnikom mesta Košice, príspevková organizácia a ďalších činností takto:
- správa bytového a nebytového fondu
- obstarávanie služieb spojených so správou bytového a nebytového fondu
- údržba bytového a nebytového fondu v rozsahu maliarskych a upratovacích prác
- prenájom nehnuteľností spojený s poskytovaním iných než základných služieb    spojených s prenájmom
- sprostredkovanie predaja, prenájmu a kúpy nehnuteľností (realitná činnosť)
- prenájom hnuteľných vecí
- sprostredkovateľská činnosť v oblasti obchodu
- sprostredkovateľská činnosť v oblasti služieb 
- sprostredkovateľská činnosť v oblasti výroby
- prípravné práce k realizácii stavby
- uskutočňovanie stavieb a ich zmien
- dokončovacie stavebné práce pri realizácii exteriérov a interiérov
- nákladná cestná doprava vykonávaná vozidlami s celkovou hmotnosťou do 3,5 t vrátane prípojného vozidla
- kúpa tovaru na účely jeho predaja konečnému spotrebiteľovi (maloobchod) alebo iným prevádzkovateľom živnosti (veľkoobchod)
- vedenie účtovníctva
- činnosť podnikateľských, organizačných a ekonomických poradcov
- služby súvisiace s počítačovým spracovaním údajov
- vodoinštalatérstvo a kúrenárstvo
- montáž, rekonštrukcia a údržba vyhradených technických zariadení plynových
- montáž, rekonštrukcia a údržba vyhradených technických zariadení elektrických
- opravy cestných motorových vozidiel
- murárstvo
- zámočníctvo
- stolárstvo
- izolatérstvo
- technik požiarnej ochrany
- opravy a montáž určených meradiel
- oprava a údržba potrieb pre domácnosť, športových potrieb a výrobkov jemnej mechaniky
- výkon činnosti stavbyvedúceho
- výkon činnosti stavebného dozoru
- energetická certifikácia
- vnútroštátna nákladná cestná doprava.
B. poveruje primátora mesta Košice 
podpísaním zakladateľskej listiny Bytového podniku mesta Košice, spoločnosť s ručením obmedzeným s náležitosťami podľa § 110 zákona č. 513/1991 Zb. Obchodný zákonník v znení neskorších predpisov.
C. ukladá riaditeľovi MMK a konateľovi Bytového podniku mesta Košice, spoločnosť s ručením obmedzeným zabezpečiť  splnenie všetkých súvisiacich úloh vyplývajúcich z časti A.  

p. Vargovčák, námestník primátora mesta Košice  - Keďže pôvodne nebol prečítaný 
celý návrh na uznesenie, vyhlásil predošlé hlasovanie za zmätočné a dal hlasovať o tomto návrhu.
Hlasovanie č. 38: za 27, proti 6, zdržali sa 8, nehlasovali 5.

p. Vargovčák, námestník primátora mesta Košice – Konštatoval, že materiál pod bodom 
14 bol schválený.
––-     ––-     ––-

15. Plán a metodika riadenia projektu Integrovaný dopravný systém (IDS)
      mesta Košice

p. Filipko, poslanec MZ – Predložil materiál, ktorý vyplýva aj z jeho poverenia, ktoré
dostal od mestského zastupiteľstva. Materiál dostali poslanci aj na stoly v tlačenej podobe v komplexnom vydaní. Myslí si, že ako vysoko odborný a koncepčný materiál tento bude doručený aj všetkým ostatným zložkám, vedúcim odborných útvarov mesta a starostom. Spracovateľom tohto materiálu je Ing. Šarak, ktorý je
pripravený zodpovedať prípadné otázky odborného charakteru. Na tomto materiáli participoval ako konzultant a spoločne dospeli k tomuto výsledku. 
Získali k nemu odborný externý posudok od Výskumného ústavu dopravného, od spoločnosti Inprop, spoločnosť pre informatiku prognózy a optimalizáciu, ako aj od Útvaru hlavného architekta mesta Košice. Všetky posudky sú kladné a podporné a odporúčajú tento materiál schváliť a postupovať podľa neho. Od času, keď30.9.2008  predložili tento materiál do procesu prerokovania v mestskej rade a ostatných orgánov mesta, postupne sa už udiali veci, ktoré uviedol. 
Zhruba pred dvoma týždňami obdržali podpísaný dodatok k štvordohode, ktorý bol podpísaný Ministerstvom dopravy, pôšt a telekomunikácií SR, Železnicou SR, Košickým samosprávnym krajom a Mestom Košice o realizácii IDS koľajovej dopravy v Košickom regióne na území mesta Košice. Pripravili návrh dvojdohody, v súčasnosti prebieha jeho pripomienkovanie z odborného hľadiska. Je to vlastne aktualizácia dohody z roku 2004 medzi Mestom Košice a Košickým samosprávnym krajom o realizácii integrovaného dopravného systému a verejnej osobnej dopravy. Prebehli a prebiehajú rokovania na rôznych úrovniach o riešení problematiky dopravy. Mnohé problémy z časti napomôže riešiť aj tento projekt.  Uviedol dva príklady. Premostenie koľají železníc na Rampovej ulici, koľajové a verí, že aj cestné, ďalej odľahčenie nadmerného cestného zaťaženia v oblasti pri Hypermarkete Tesco vybudovaním električkovej trate na sídlisko Ťahanovce. 
Ďalší dôležitý moment, ktorý sa udial v pondelok 27.10.2008 – na rokovaní zastupiteľstva Košického samosprávneho kraja bol prerokovaný materiál o inštitucionalizácii integrovaného dopravného systému verejnej osobnej dopravy košického kraja. Tento materiál dostal jednohlasnú podporu. Materiál odporúča predsedovi KSK podpísať novú dohodu s mestom Košice a spoločne vytvárať podmienky pre vznik organizátora regionálnej integrovanej dopravy. 
Predložený materiál hovorí o tom istom cieli. Pre postupné napĺňanie tohto spoločného cieľa je nevyhnutné vytvoriť podmienky finančné, organizačno-technické, personálne, aj zmluvné. 
Z dôvodu vývoja, ktorý v tomto procese nastal až po predložení tohto základného materiálu, predložil doplňujúce uznesenie, keďže napriek návrhu Správy komunikácií mesta Košice financie na integrovanú dopravu neboli zatiaľ finančným oddelením Magistrátu mesta zapracované do návrhu rozpočtu, doplnil návrh na financovanie projektu a odporúčanie pre primátora mesta Košice k podpisu tejto dohody. Jeho prvý doplňujúci návrh, ktorý vyplynul z odborného posudku je, aby v názve plán a metodika IDS figurovalo „mesta Košice“, aby tento projekt bol identifikovateľný. Požiadal návrhovú komisiu, aby si osvojila toto oslovenie.
Prečítal návrh na doplnenie tohto uznesenia.
Mestské zastupiteľstvo v Košiciach v zmysle platných právnych predpisov predkladá zapracovať do programového rozpočtu mesta Košice pre roky 2009 čiastku 5 mil. Sk, pre rok 2010 čiastku 5 mil. Sk, pre rok 2011 čistku 10 mil. Sk pre zabezpečenie úloh vyplývajúcich z plánu a metodiky riadenia projektu IDS mesta Košice.  Zodpovedný: riaditeľ MMK, termín: na rokovanie MZ k rozpočtu na roky 2009-2011. Odporúča primátorovi mesta Košice podpísať novú dohodu o realizácii Integrovaného dopravného systému s predsedom Košického samosprávneho kraja a spoločne vytvárať podmienky pre vznik organizátora regionálnej integrovanej dopravy. Odporúčaný termín: do konca roka 2008.
Na utvrdenie sa v tomto zámere a podporu uviedol, čo je to vlastne integrovaná doprava. Integrovaná doprava je optimalizované organizované využívanie  všetkých disponibilných dopravných prostriedkov tak, aby boli využívané čo najefektívnejšie, aby boli poskytované čo najkvalitnejšie služby a aby bolo zabezpečené aj meranie a zhodnocovanie tejto kvality. 
Treba si  uvedomiť, že všetky druhy verejnej dopravy sú dotované na rôznych úrovniach. Železnice z úrovne štátu, prímestské autobusové dopravy a SAD na úrovni samosprávnych krajov a obcí a mestské hromadné dopravy na úrovní miest a obcí. Treba si uvedomiť, že sú to dotácie z verejných peňazí a tento fakt je dôvodom na pristúpenie k integrácii. 

V rozprave vystúpili:

p. Betuš, poslanec MZ – Víta tento materiál, ktorý sa dostal na rokovanie mestského 
zastupiteľstva a oceňuje prácu Ing. Šaraka, ktorý mal odvahu a pustil sa do spracovania tohto dokumentu, pretože vstupom Slovenska do Európskej únie sa Slovenská republika zaviazala uskutočňovať v sektore dopravy program Európskej dopravnej politiky. 
Už dosť dlho je pertraktované na rokovaniach mestského zastupiteľstva, že by bolo potrebné vytvoriť, spracovať, predložiť, schváliť, finančne podporiť nejaké koncepčné, moderné riešenie integrovanej dopravy v Košiciach a v Košickom samosprávnom kraji. Integrovaný dopravný systém je strategickým riešením pre uspokojovanie potrieb mobility ľudí v Košiciach i v regióne. Všetci by si mali preto uvedomiť, že táto IDS by sa mala stať prioritou, lebo súčasný dopravný systém zaostáva a je zo dňa na deň problematickejší o čom svedčia protesty, sťažností cestujúcej verejnosti. 
Po KORIDE – košickej osobnej integrovanej doprave, ktorý tiež bol prejednávaný v mestskom zastupiteľstve a ktorý sa komplexne zaoberá riešením zásadného problému, sa tento materiál dostal na pondelňajšie rokovanie Košického samosprávneho kraja. Podstatné je to, že odzneli aj také slová, že Košický samosprávny kraj víta zvýšenie iniciatívy a aktivity mesta Košice v tejto oblasti. Dokladom toho je aj skutočnosť, že to majú teraz na stoloch. 
Integrovaný dopravný systém a Dopravný podnik mesta Košice budú spojenými nádobami, preto je veľmi potrebné, aby sa DPMK v krátkom čase dal do poriadku, lebo ak nebude fungovať, tak to ohrozí aj samotný zámer. Podporil zároveň doplnok uznesenia, ktorý  predložil poslanec p. Filipko, pretože je potrebné plánovať aj financovanie tohto projektu. Odporúča uznesenie schváliť a pracovať na tom veľmi horlivo.

p. Kočiš, poslanec MZ – Súhlasil s predrečníkom. Všimol si, že podstatou tohto materiálu
je, že na prvom mieste je človek, občan. Celé je to postavené na snahe poskytnúť mu službu, nielen ho zdrať z peňazí. Nielen prepraviť ho z bodu A do bodu B, ale ponúknuť mu službu, za ktorú by nielen zaplatil, ale bol by s ňou aj spokojný. Bol by rád, keby zámery z tohto materiálu sa dostali aj do nových liniek a do budovania mestskej hromadnej dopravy.

p. Halenár, poslanec MZ – Spýtal sa predkladateľa, kto je pán Šarak z SKMK a čo má za 
sebou, to znamená nejakú „history“. Kým bolo oponované toto, čo dnes majú schváliť? Zaujal k tomu aj niekto iný nejaký názor? Čo to bude stáť mesto v prípade schválenia? Aké sú nároky na rozpočet pre roky 2009, 2010, 2011 v prípade schválenia takéhoto materiálu?

p. Buraš, poslanec MZ  - Možno by stálo za zmienku  spomenúť aj dopravné integrované
systémy v Európe. Tie sa zakladajú na báze bezpečnosti a nových elektronických komponentov. Uviedol do pozornosti projekt, ktorý sa spustil v Norinbergu, kde už ani vodiči nejazdia, ale jazdia samostatné vozy, ktoré sú integrované, napojené na počítačové systémy a možno že v tých najhorších situáciách je potrebné vziať do úvahy aj to, že nehrozí tam štrajk vodičov. Čo je dôležité, takéto systémy sú vysoko bezpečné. Netreba vymýšľať mobil, ale treba rozmýšľať 10 rokov dopredu, aby sa tieto veci zakomponovali, ak má byť integrovaný dopravný systém prínosom pre ďalšie obdobia.

p. Filipko, poslanec MZ – Poďakoval za podporu a odpovedal na otázky. Pán Šarak bol
od počiatkov zavádzania integrovaného systému v Košiciach a blízkom regióne Košíc. V ostatnom čase pracoval v Železniciach SR a od nového roku je zamestnancom mesta Košice na pol úväzku na Správe komunikácií. Prioritne sa venuje tejto problematike. 
Čo sa týka financií, prečítal to vo svojom doplňujúcom návrhu, kde boli nároky na rozpočet pre ďalšie obdobie. Neznamená to, že tá čiastka je 100 %-tne presná. Tieto úlohy a následné čerpanie vyplynie z naplnenia a zadefinovania priorít, na ktorých by sa mali spoločne dohodnúť. Mal by sa vytvoriť pracovný tím a ten by mal určiť, ktorým aktivitám sa bude venovať prioritne. Nehovorí, že pre mesto Košice nevyplynú ďalšie úlohy a ďalšie finančné nároky, ak sa začnú vysporiadavať pozemky pre stavbu integrovanej trate. Na týchto štúdiách sa pracuje a verí, že čoskoro v spolupráci ÚHA a ďalšími inštitúciami budú vedieť projekt predstaviť a uviesť tu na mestskom zastupiteľstve. 
Poďakoval p. Burašovi za myšlienku. Je to otázka budúcnosti, no budú sa venovať moderným technológiám. Treba však vychádzať j jestvujúceho stavu a ísť postupnými krokmi. Vízia a skutočnosť, z ktorej sa vychádza sa budú musieť niekde stretnúť.

p. Halenár, poslanec MZ – Odborné stanoviská našiel v závere materiálu. K tabuľke na 
strane 34 dole – integrovaný dopravný systém Košice, SK mld.,  1,089  36,5 mil. Eur do 2011 – to sa môže brať ako číslo, ktoré je reálne? To sa plánuje vynaložiť do roku 2011? Toto je požiadavka vzhľadom na schválenie tohto materiálu?

p. Filipko, poslanec MZ – To je čiastka, ktorá je k dispozícii pre tento projekt v zásobníku
ministerstva dopravy na dopravnú infraštruktúru, na stavby spojené s projektom nielen priamo mestských, ale aj s projektom stavieb, ktoré bude budú realizovať Železnice. Všetko je popísané v materiáli. 

p. Vargovčák, námestník primátora mesta Košice – Uzavrel rozpravu a dal slovo návrhovej
komisii.

p. Cengel, poslanec MZ – Návrhová komisia dostala jeden doplňujúci návrh od poslanca
p. Filipka v znení:
Mestské zastupiteľstvo v Košiciach v zmysle platných právnych predpisov predkladá zapracovať do programového rozpočtu mesta Košice pre roky 2009 čiastku 5 mil. Sk, pre rok 2010 čiastku 5 mil. Sk, pre rok 2011 čistku 10 mil. Sk pre zabezpečenie úloh vyplývajúcich z plánu a metodiky riadenia projektu IDS mesta Košice.  Zodpovedný: riaditeľ MMK, termín: na rokovanie MZ k rozpočtu na roky 2009-2011. 
Odporúča primátorovi mesta Košice podpísať novú dohodu o realizácii Integrovaného dopravného systému s predsedom Košického samosprávneho kraja a spoločne vytvárať podmienky pre vznik organizátora regionálnej integrovanej dopravy. Odporúčaný termín: do konca roka 2008.

Hlasovanie č. 39: za 41, proti -, zdržal sa -, nehlasovali 4.

p. Vargovčák, námestník primátora mesta Košice – Konštatoval, že návrh bol prijatý.

p. Cengel, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písmena ac) Štatútu mesta Košice  schvaľuje koncepciu riešenia verejnej  hromadnej  osobnej dopravy na území mesta Košice integrovaným dopravným systémom, ktorého budovanie bude uskutočňované podľa dokumentu „Plán a metodika riadenia projektu IDS mesta Košice.

Hlasovanie č. 40: za 41, proti -, zdržal sa -, nehlasovali 4.

p. Vargovčák, námestník primátora mesta Košice – Konštatoval, že uznesenie bolo 
schválené.
Urobil ešte jednu opravu. Po konzultácii s právnym oddelením, organizačným referátom a návrhovou komisiou konštatoval, že hlasovanie v bode 14 nebolo zmätočné. 
16. Doplnenie uznesenia MZ č. 487 zo dňa 26. – 27. júna 2008

p. Vargovčák, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii. 

p. Hrabovský, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice  schvaľuje doplnenie uznesenia Mestského zastupiteľstva v Košiciach č. 487 zo dňa 
26. – 27. júna 2008 nasledovne: 
v bode 1. pre žiadateľa Spoločnosť dcér kresťanskej lásky sv. Vincenta de Paul sa 
za slovo „ošatenia  “ dopĺňa text „ a zdravotného ošetrenia“.

Hlasovanie č. 41: za 40, proti 1, zdržal sa -, nehlasovali 4.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-

17. Politika a stratégia rozvoja mesta Košice 2008 – 2015 – Aktualizácia PHSR

p. Knapík, primátor mesta Košice – PHSR bol pripravený a prerokovaný v mestskom
zastupiteľstve v roku 2004.  Dielčie informácie o tom, ako sa postupovalo, čo sa bralo do úvahy a čo bolo hlavným cieľom – pripraviť materiál, ktorý zaktualizuje a naviaže sa tesnejšie k tomu, čo upravuje rozvojový program pre Slovensko, strategický referenčný rámec, programový dokument samosprávneho kraja a aj platná legislatíva, to boli dôvody na to, aby sa v reálnom čase platný dokument pripravil, zaktualizoval, aby reálne a efektívne mohli sa uchádzať o mimorozpočtové prostriedky, ktoré predpokladajú, že témy, na ktoré mesto chce istú podporu a tie sú zapracované v strategických dokumentoch. Značná časť programu bola riešená externou spoluprácou s Karpatským rozvojovým inštitútom. Boli vytvorené pracovné tímy, tematické skupiny pracovali, zbierali materiál, vyjadrovali sa. Celý proces bol pripomienkovaný, naposledy v pondelok, keď prebehol krátky seminár za účasti poslancov mestského zastupiteľstva, spracovateľov a odborných konzultantov. Toto všetko je zosumarizované v materiáli, ktorý sa má teraz prerokovať. Akčné plány, ktoré budú pripravené, by mali byť na programe rokovania v decembri a z nich by sa mali odvíjať úlohy, ktoré by mali byť premietnuté do budúcoročného rozpočtu, aby sa dokument v rámci reálnych možností vedel napĺňať, uvádzať do života a v prípade nutnosti aj aktualizovať.

V rozprave vystúpili:

p. Horváth, poslanec MZ – K programu hospodárskeho a sociálneho rozvoja predniesol 
určité pripomienky a predniesol stanovisko k postupu k príprave integrovanej stratégie rozvoja mestskej oblasti. Namieta voči postupu prípravy projektu v lokalite Luník IX,
ktorý ignoruje štruktúru orgánov samosprávy. Orgánom samosprávy nie je umelo vytvorený orgán vedenia mesta. Tento orgán nemá kompetencie tvorby legislatívnych noriem samosprávy. Žiadne vedenie nemá kompetenciu suplovať činnosť volených poslancov, zastupujúcich záujmy obyvateľov mesta. Takýto orgán sa vyskytoval v meste Košice v období pred spoločenskými zmenami v roku 1989. Orgánmi samosprávy podľa zákona SR  sú primátor a zastupiteľstvo so svojimi odbornými komisiami. Výkon rozhodnutí orgánov samosprávy sa zabezpečuje prostredníctvom úradu samosprávy. Preto žiadal, aby sa všetky projekty v rámci programového dokumentu samosprávy – PHSR mesta Košice pripravovali týmto postupom.
1. Pokyn primátora mesta magistrátu – úradu samosprávy, pre spracovanie podkladov pre rokovanie pracovných skupín zastupiteľstva.
2. Predloženie podkladov pre rokovanie pracovných skupín zastupiteľstva predsedom odborných pracovných komisií zastupiteľstva mesta Košice.
3. Rokovanie pracovných skupín zastupiteľstva ukončené uzneseniami.
4. Predloženie podkladov upravených na základe uznesení odborných pracovných komisií zastupiteľstva mesta Košice na rokovanie zastupiteľstva mesta Košice.
5. Rokovanie zastupiteľstva s výstupom – uznesením zastupiteľstva mesta Košice, ktorý je právoplatnou súčasťou programového dokumentu – PHSR mesta Košice.
Každý iný postup je v rozpore so zákonom o samospráve a znemožňuje poslancom zastupiteľstva mesta Košice uplatniť svoje kompetencie tvorby legslatívnych noriem samosprávy. 
Namietal taktiež voči postupu Magistrátu mesta Košice, ktorý ignoruje jeho návrhy na monitoring implementácie Rámcového dohovoru Rady Európy, ktorým sa podporuje uplatnenie práva rodín obyvateľov mesta Košice tvoriacich RNM na integráciu do miestnej vedomostnej spoločnosti. 
V súvislosti s tým oznámil, že využil právo zákonom stanovenú kompetenciu poslanca zastupiteľstva mesta Košice a zriadil v súlade s návrhom opatrení pre aktualizáciu PHSR mesta Košice pracovisko pre monitoring implementácie Rámcového dohovoru Rady Európy v procesoch spoločenskej a priestorovej integrácie Programu hospodárskeho a sociálneho rozvoja inovatívneho regiónu Slovensko – východ. O tejto aktivite poslanca zastupiteľstva mesta Košice informoval predsedu Národnej rady SR na pracovnom rokovaní v Košiciach dňa 27.10.2008.
Požiadal, aby jeho námietky a informácia o zriadení pracoviska poslanca zastupiteľstva mesta Košice pre monitoring implementácie Rámcového dohovoru  Rady Európy v procesoch  SPI a PRI  programu rozvoja inovatívneho regiónu Slovensko – východ, boli zaradené do zápisu z dnešného rokovania zastupiteľstva mesta Košice.

p. Knapík, primátor mesta Košice – Požiadal odborných garantov mesta aj vedúcu 
oddelenia strategického rozvoja, aby zareagovali na námietky k metodike a možno aj k problematike implementácie.

p. Matoušek, poslanec MZ – S potešením si vypočul kolegu, ktorého vystúpenie bolo
veľmi odborné a kvalifikované. Zhodnotil to, na čo aj on poukazoval na seminári.  Rád by vedel, ako je to s mestskými časťami v programe hospodárskeho rozvoja naväzujúc na vetu, že na samospráve sa podieľa mesto Košice a mestské časti. Je to tu zaradené, čo znamená, že môže dôjsť ku kolízii s programami hospodárskeho a sociálneho rozvoja mestských častí. 
Dôrazne protestoval proti názvosloviu „vedenie mesta“, ktoré je v materiáli uvedené a je zložené z primátora mesta, námestníkov primátora a hlavného kontrolóra mesta. Myslí si, že ide o absolútnu neznalosť orgánov samosprávy. Mal by tam byť primátor a mestské zastupiteľstvo. Hlavný kontrolór nemôže byť vedením mesta.
K ďalšiemu konštatovaniu, kde nevie, či má byť smutný, alebo veselý, lebo vývoj v regiónoch by mal byť takýto: Jednotky územnej samosprávy budú riadené skúsenými manažérmi, schopnými komunikovať profesionálnym spôsobom a budú dostatočnou autoritou pre ostatné úrady. Budú mať podporu štátu, ktorý sa snaží pomôcť prílevu kapitálu do rozvoja, po Bratislave a jej okolí aj na východ. Keď toto nastane, tak nevie, či je to návrat do komunizmu, kde už budú len úradovne, ktoré budú riadiť manažéri a nie volení starostovia. Keď vývoj bude takýto, tak si myslí, že aj štruktúru programu hospodárskeho rozvoja a ďalších vecí asi nemá význam na tak dlho pripravovať, keď budúcnosť má byť taká „ružová“.

p. Knapík, primátor mesta Košice – Až na tú ružovú budúcnosť nevidí to vôbec ružovo, ale
pokiaľ to z materiálu vyplýva, tak je to možno optimisticky ladené. Samo od seba to však nebude. 

p. Halenár, poslanec MZ – Doplnil uznesenie o jeden bod a vyzval zároveň kolegov 
poslancov k miernej debate k číslu, ktoré uvedie. V časti ukladá navrhol doplniť bod 3 v znení: Každoročne pre účel plnenia aktivít schválených PHSR vyčleniť 1 % z rozpočtu. O čo mu ide: Bola vykonaná značná práca preto, aby takýto dokument vznikol, aj keď nesúhlasí s niektorými pasážami. V istej úrovni sa ignoroval pohľad ľudí. Prichádzali tam pohľady ľudí, ktorý vôbec neboli v OTS prezentované ako problémy a sú tam zahrnuté. Myslí si, že značná časť dokumentu má svoju kvalitu. Ak sa to nechá v polohe „ukladá bod č. 1 vrátane rozpočtu potrebného na realizáciu navrhovaných aktivít“ vidí to veľmi zle v zmysle čo z toho, čo je v tomto texte napísané, sa dostane do reality. Ak by mestské zastupiteľstvo súhlasilo s vyčlenením 
1 % z príjmovej časti rozpočtu na aktivity PHSR, možnože by to malo akceleračný význam.

p. Weiser, poslanec MZ – Predniesol procedurálny návrh, aby sa po prerokovaní bodu 17/3
prerušilo rokovanie mestského zastupiteľstva.

p. Knapík, primátor mesta Košice -  Odznel procedurálny návrh. Treba si uvedomiť o čom 
je, ak sa ukončí prerokovanie bodu 17/3, tak XX. rokovanie mestského zastupiteľstva bude pre tento deň prerušené a pokračovať sa bude zajtra o 8.00 hod.. Dal hlasovať o tomto návrhu .

Hlasovanie č. 42: za 28, proti 7, zdržali sa á, nehlasovali 2.

p. Knapík, primátor mesta Košice – Konštatoval, že procedurálny návrh našiel podporu. 
Získal 65,11 % hlasov.

p. Orgonášová, vedúca oddelenia strategického plánovania MMK – Ako je zrejmé 
z procesu prípravy aktualizácie PHSR, v posledných etapách bolo zabezpečené verejné pripomienkové konanie, to znamená verejná oponentúra k tomuto materiálu. Táto vyvrcholila stretnutím s poslancami v pondelok. Boli tam formulované pripomienky, ktoré odzneli aj tu na rokovaní, hlavne pokiaľ ide o použitú terminológiu. Toto stretnutie bolo zavŕšením pripomienkovacieho procesu,  preto aj niektoré terminologické nepresnosti, ktoré sa tam vyskytli v časti Implementácia PHSR upravili tak, ako to navrhoval p. Matoušek. Dá sa to nájsť na príslušnej stránke uvedeného materiálu. 
Pokiaľ ide o pripomienku, alebo návrh a podnet p. Horvátha k samotnému procesu integrovanej stratégie, ktorá sa bude rozvíjať, tam viac menej bude záležať na tom, akým spôsobom budú zadefinované podmienky prípravy integrovanej stratégie ministerstvom výstavby a regionálneho rozvoja. Znamená to, že na základe týchto podmienok sa bude tvoriť aj projektový tím. S p. Horváthom, ako poslancom mestského zastupiteľstva v tomto tíme počítajú, rovnako ako sa s ním počíta pri riešení odvetvovej koncepcie týkajúcej sa problematiky občanov, ktorí si vyžadujú osobitnú pomoc, na problémy ktorých tu tiež poukazoval. K ďalším otázkam sa môže vyjadriť JUDr. Steiner, PhD.

p. Steiner, odborný konzultant – V prvom rade ocenil, že sa uskutočnil jeden skvelý 
seminár, ktorého sa zúčastnilo veľké množstvo poslancov, kde sa diskutovalo, odznelo veľa podnetných návrhov. Doplnil dve veci.
Mestské časti verzus mesto. Keď sa to tvorilo v PHSR bolo zahrnutých len 7 mestských častí. Z toho sa analýza robiť nedala. Nechali to preto na pripomienkovacie konanie. Problém je v tom, že zákon o regionálnom rozvoji neukladá, nerieši zatiaľ vzťah medzi mestom a mestskými časťami, či už v Bratislave, alebo v Košiciach a to je jeden z nedostatkov tohto zákona.
Druhá vec, ktorá nie je doriešená ani v tomto dokumente, ani to nie je úplne jasné, ako sa ma postupovať pri tvorbe PHSR, či od mestských častí smerom hore, alebo naopak. V danom prípade bola stratégia postavená tak, že PHSR mestských častí sa odvíjali od celkového pohľadu.
K pridelenie 1 % z príjmov rozpočtu – diskusia k tomu odznela aj počas prípravy. Magistrát mesta Košice pripravuje programový rozpočet, ktorý je priamo naviazaný na PHSR a tam sa nehovorí o 1 %, či 10 %-tách. Každá aktivita, ktorá je realizovateľná, sa premietne do mestského rozpočtu. Finančné oddelenie s nimi spolupracuje a už sa pripravuje takýto kvalifikovaný rozpočet. Čiže vyčleňovať špeciálne percento na rozvoj by bolo kontraproduktívne, pretože sa vyčleňuje celý príjem na rozvoj.

p. Knapík, primátor mesta Košice – Ešte ho vyzval, aby sa vyjadril k metodike, ktorá bola
	pripomienkovaná p. Horváthom, lebo aj toto treba zodpovedať.

p. Steiner, odborný konzultant – Žiaľbohu, z toho čo hovoril p. Horváth neporozumel, o čo
mu išlo. Včera sa s ním stretol a nechal mu 3-4 strany textu, aby sa k tomu vyjadrili. Teraz však nevedel dať patričnú odpoveď. Podľa neho použitá metodika bola dostatočne efektívna a participatívna, aby sa dosiahli žiadúce výsledky. Žiaden dokument nie je ideálny, všetko sa dá zlepšovať, ale toto bola jedna z najlepších príprav.

p. Knapík, primátor mesta Košice – Požiadal, aby sa to potom vykonzultovalo. V zápisnici
to uvedené bude. No treba mať jasno v tom, či došlo k nejakému pochybeniu, alebo ten proces bol štandardný a objektívny. 

p. Halenár, poslanec MZ – Faktická poznámka. Požiadal pána, ktorý vystupoval, aby 
nezahrával do autu jeho návrh, lebo sa cíti skoro urazený, keď dáva návrh na uznesenie a on povie, že v programovom rozpočte bude možno aj 10 %, alebo 1 %, alebo nič. Jeho návrh ošetruje jednu jedinú vec, aby to, čo sa stalo s PHSR za posledné roky, aby sa nestalo opäť. Znamená to, že je tu nejaký dokument, mesto zaň dalo pekných pár peňazí, za prvý PHSR sa „vyvalilo“ takmer pol milióna korún, za druhý, len za kritiku, len za analýzu prvého je to 300 tis. Sk a ďalší milión nad to. Ak by sa podarilo schváliť, že každoročne prinútia rozpočtárov, aby dali 1 % na konkrétne aktivity z tohto PHSR, tak sa urobí hodne dobrej veci.

p. Jeník, poslanec MZ – Oponentúra priniesla mnoho pripomienok, ale napriek tomu si 
myslí, že každé schválenie nejakej stratégie rozvoja mesta je prínosom. Nevie, do akej miery bude napĺňané, bol by rád, keby každoročne dal riaditeľ MMK pripraviť materiál, kde by bolo zhodnotenie ročného plnenia, čo všetko z tohto materiálu, ktorý bude schválený, sa naplnilo.

p. Kupec, poslanec MZ – Všimol si v kapitole Vodovody a kanalizácie pri mestskej časti
Kavečany sa uvádza, že je tam rozostavaná kanalizácia a ČOV. Informoval prítomných, že táto stavba už bola skolaudovaná. Požiadal to opraviť.

p. Knapík, primátor mesta Košice – Uzavrel rozpravu a dal slovo návrhovej komisii. 

p. Cengel, poslanec MZ – Návrhová komisia dostala 1 pozmeňujúci návrh od p. Halenára.
V bode ukladá navrhol bod č. 3: Každoročne pre účel plnenia aktivít schválených v PHSR vyčleniť minimálne 1 % z príjmu rozpočtu.

Hlasovanie č. 43: za 18, proti 2, zdržali sa 18, nehlasovali 6.

p. Knapík, primátor mesta Košice – Konštatoval, že uznesenie nebolo prijaté.

p. Cengel, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice  schvaľuje politiku a stratégiu rozvoja mesta Košice 2009 – 2015 – Aktualizáciu PHSR.
Ukladá 
1. Súčasne s Návrhom programového rozpočtu pre roky 2009 – 2011 predložiť 
na rokovanie mestského zastupiteľstva Akčný plán rozvoja mesta, obsahom ktorého bude návrh aktivít na plnenie cieľov a opatrení aktualizovaného PHSR do roku 2011, vrátane  rozpočtu potrebného na realizáciu navrhovaných  aktivít. Z: riaditeľ MMK T: MZ – 12/2008
2. Zabezpečiť kompatibilitu Návrhu programového rozpočtu pre roky 2009 – 2011 a Akčného plánu rozvoja mesta pre roky 2009 – 2011. Z: riaditeľ MMK, T: MZ – 12/2008

Hlasovanie č. 44: za 39, proti 1, zdržali sa 2, nehlasovali 2.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

17/1 Žiadosť o priznanie nenávratného finančného príspevku 
        z operačného programu Zdravotníctvo

p. Knapík, primátor mesta Košice – Materiál bol doplnený pri schvaľovaní programu.
Ide o rekonštrukciu zdravotníckeho zariadenia na Cottbuskej 13 v mestskej časti KVP vrátane návrhu na jeho spolufinancovanie.
Nakoľko sa do rozpravy nikto neprihlásil, dal slovo návrhovej komisii. 

p. Hrabovský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice  schvaľuje
1. podanie žiadosti o priznanie nenávratného finančného príspevku z operačného programu Zdravotníctvo na zabezpečenie projektu rekonštrukcie a  modernizácie zdravotníckej infraštruktúry v zdravotníckom stredisku  Cottbuská 13 v MČ Košice – KVP, ktoré je v súlade s Programom hospodárskeho a sociálneho rozvoja Mesta Košice pre Správu majetku mesta Košice, s.r.o.,
2. spolufinancovanie projektu vo výške 5 % z celkových oprávnených výdavkov 
na projekt,  t.j. vo výške 2 500 000,– Sk. 

Hlasovanie č. 45: za 42, proti -, zdržal sa -, nehlasovali 2.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-

17/2 Žiadosť o  finančný príspevok Podpora rozvoja cestovného ruchu v regióne   
        prostredníctvom cezhraničnej spolupráce

p. Knapík, primátor mesta Košice – Ide o spoluprácu medzi Maďarskou republikou 
a Slovenskou republikou v rokoch 2007-2013.
Nakoľko sa do rozpravy nikto neprihlásil, dal slovo návrhovej komisii. 

p. Hrabovský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice berie na vedomie  dôvodovú správu k  Príprave a spracovaniu Žiadosti o  finančný príspevok  pod názvom „Podpora rozvoja cestovného ruchu v regióne prostredníctvom cezhraničnej spolupráce“  v rámci Programu cezhraničnej spolupráce Maďarská republika – Slovenská republika 2007 – 2013, Prioritná os 1, Opatrenie 1.3.2 Rozvoj spoločných destinácií – propagácia, marketing a predaj.
Schvaľuje
a) predloženie Žiadosti o poskytnutie  finančného príspevku pod názvom „Podpora rozvoja cestovného ruchu v regióne prostredníctvom cezhraničnej spolupráce“  z Programu cezhraničnej spolupráce Maďarská republika - Slovenská republika 2007-2013, Prioritná os 1, Opatrenie 1.3.2 Rozvoj spoločných destinácií – propagácia, marketing a predaj, 
b) zabezpečenie realizácie projektu po schválení žiadosti o poskytnutie  finančného príspevku,
c) spolufinancovanie projektu z rozpočtu mesta Košice vo výške 5 % z celkových oprávnených výdavkov, schválených Spoločným monitorovacím výborom 
na realizáciu projektu – maximálne 14 000 EUR. 

Hlasovanie č. 46: za 41, proti -, zdržal sa -,nehlasovali 3.

p. Knapík, primátor mesta Košice – Konštatoval, že uznesenie bolo prijaté.

––-     ––-     ––-

17/3 Žiadosť o  finančný príspevok  z Programu cezhraničnej spolupráce Maďarská 
         republika – Slovenská republika

p. Knapík, primátor mesta Košice – Ide o oblasť podpory spoločných aktivít, špeciálne 
o podporu ochrany životného prostredia, opatrenie 211, projekt na protipovodňovú ochranu Spoločne – vzájomne. 
Nakoľko sa do rozpravy nikto neprihlásil, dal slovo návrhovej komisii. 

p. Hrabovský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach  podľa § 6 ods. 2 písm. ac) Štatútu mesta Košice berie na vedomie dôvodovú správu k  Príprave a spracovaniu žiadosti o  finančný príspevok  z  Programu cezhraničnej spolupráce Maďarská republika – Slovenská republika 2007-2013, Prioritná os 2, Oblasť podpory 2.1 Spoločné aktivity na podporu ochrany prírodného prostredia, Opatrenie 2.1.1. Vodné a odpadové hospodárstvo  a obnoviteľné zdroje energie  – Projekt  na Protipovodňovú ochranu „Spoločne – vzájomne“.
Schvaľuje
a) predloženie žiadosti o poskytnutie  finančného príspevku z Operačného Programu cezhraničnej spolupráce Maďarská republika – Slovenská republika 2007 - 2013, Prioritná os 2, Oblasť podpory 2.1 Spoločné aktivity na podporu ochrany prírodného prostredia, Opatrenie 2.1.1. Vodné a odpadové hospodárstvo  a obnoviteľné zdroje energie, Rámcová aktivita „Obnova spoločných záplavových území“,
b) zabezpečenie realizácie projektu po schválení žiadosti o poskytnutie  finančného príspevku,
c) spolufinancovanie projektu z rozpočtu Mesta Košice vo výške 5 % (t.j. do 2 mil. SK) z celkových oprávnených výdavkov projektu (t.j. do výšky 40 mil. SK) po jeho schválení  Spoločným monitorovacím výborom.

Hlasovanie č. 47: za 40, proti -, zdržal sa -, nehlasovali 3.

p. Knapík, primátor mesta Košice – Konštatoval, že uznesenie bolo prijaté,
––-     ––-     ––-

p. Knapík, primátor mesta Košice – Prerušil XX. rokovanie Mestského zastupiteľstva 
v Košiciach v zmysle schváleného procedurálneho návrhu.

––-     ––-     ––-

Pokračovanie XX. rokovania Mestského zastupiteľstva v Košiciach dňa 31.10.2008

p. Knapík, primátor mesta Košice – Otvoril pokračovanie XX. rokovania mestského 
zastupiteľstva a pokračovať sa bude ďalším bodom č. 18,

––-     ––-     ––-

18. Interpelácie 

p. Knapík, primátor mesta Košice – V súlade s § 63 Rokovacieho poriadku MZ je možné 
interpelovať primátora, námestníkov primátora a členov mestskej rady. Interpelácie je možné predložiť aj písomne, tlačivá majú pracovníčky organizačného referátu a  budú vybavené v štandardnom čase. 

p. Matoušek, poslanec MZ – Interpeloval primátora mesta Košice v súvislosti s jeho 
postavením vo Vodárenskej spoločnosti. Vodárenská spoločnosť vykonáva prekopávky bez súhlasu mesta len oznamovacou povinnosťou mestu a tieto prekopávky zanechávajú komunikácie v dosť dezolátnom stave. Mesto dalo do komunikácií v rámci PPP - projektov nemalé čiastky, ktoré majú mať záruku 10 rokov a kto sa prejde po meste, uvidí skutočný stav. Zároveň interpeloval Vodárenskú spoločnosť, ktorá je partnerom mesta vo vzájomných dohadovacích vzťahoch, najmä plôch, ktoré sú tzv. dažďové a mesto im za to poskytuje určité úľavy. Pri osobných rokovaniach na Majetkovej komisii Vodárenská spoločnosť niekoľkokrát zmenila svoj postoj a tento postoj nie je v prospech mesta, ktorého je 19 %-tným akcionárom. Dovolil si požiadať primátora aby v zmysle svojho postavenia v týchto veciach konal, resp. keď, nedôjde k náprave, inicioval aj zmenu v týchto orgánoch, resp. na riadiacich postoch. 

p. Mutafov, poslanec MZ – Mal štyri námety na interpelácie.
Po prvé, poprosil písomne odpovedať na toto: v tlači bola informácia o spore 
a názorových rozporoch medzi hlavným architektom p. Drahovským a prezidentom futbalového klubu. Keďže mesto má 50 %-tnú účasť vo futbalovom klube a p. Drahovský je zároveň podľa schválenej organizačnej štruktúry jeden z výkonných úradníkov mesta, myslí si, že by bolo dobré zladiť tieto názory aby sa takéto kontraverzné názory vydiskutovali a netraumatizovali športovú a inú verejnosť. Neznamená   to,  že  či   má  pravdu  alebo  nie, ale  treba  to  vydiskutovať  vo  vnútri, 
v kancelárii a von dať jednoznačný výstup. 
Po druhé, chcel by upozorniť na uznesenie z predchádzajúceho dňa, ktoré sa týkalo transformácie príspevkovej organizácie Bytový podnik mesta Košice. Myslí si, že tam v uznesení nebolo všetko v poriadku, pretože pri transformácii príspevkových organizácií je treba vyčísliť a dať to do uznesenia, koľko tá transformácia bude mesto stáť v rámci jeho rozpočtu. Ak to bude potrebné, poprosil doplniť uznesenie. 
Ďalej by chcel opätovne interpelovať primátora, ako štatutárneho zástupcu mesta Košice v súvislosti s článkom v dnešných novinách ohľadom 43 mil. Sk, ktoré má Dopravný podnik mesta Košice zaplatiť. Ak by tento rozsudok nadobudol právoplatnosť aj vykonateľnosť, zaplatí sa to z verejných zdrojov. Pripomenul, že všetky záväzky podpisovali dvaja ľudia z predchádzajúceho predstavenstva. Je to problém, ktorý by sa mal poriadne preštudovať a dať písomnú odpoveď.
Ďalej požiadal o písomnú odpoveď vo veci platu pre uvoľneného poslanca, či správy uverejnené v novinách sú pravdivé alebo nie.
V súvislosti s podnetom p. Matouška a vzhľadom na prítomnosť p. Hrehu, riaditeľa Vodárenskej spoločnosti, podal návrh, aby sa hlasovalo o tom, aby sa mu dalo slovo aby mohol odpovedať na vznesené otázky poslancov.

p. Knapík, primátor mesta Košice – Druhá časť interpelácie p. Matouška patrí skôr do 
kategórie dopytov. 
K otázkam, ktoré boli naznačené, s prvou súhlasil. Je to vec, ktorá sa má vydiskutovať v domácom prostredí, stanovisko, ktoré zaznie by malo byť jednoznačné a nie je vhodné vymieňať si názory cez médiá. 

p. Gamcová, poslankyňa MZ – Predniesla niekoľko interpelácií.
Dopytovala riaditeľa MMK ako budú odškodnení občania, ktorí platili za odpad v rozpore so zákonom a ako sa bude nakladať s tými, ktorí vôbec neplatili. Poprosila o odpoveď na predchádzajúcu interpeláciu a to aké boli nedoplatky za odpad v časti Luník IX. 
Ďalej by ju zaujímal zoznam všetkých členov prípravných skupín, ktorí sa podieľali na projekte EHMK. 
Ďalej sa pýtala, akým spôsobom, postupom a kedy bol prevedený do osobného vlastníctva byt na Bauerovej 36, ktorý bol dlhé roky v správe mestskej časti. 
Ďalej mala dopyt na riaditeľa MMK. Zruba pred pol rokom sa pýtala na úpravu povrchu areálu Základnej školy Lechkého. Bolo jej prisľúbené, že oprava sa zrealizuje, ale doteraz sa tak nestalo. 
Koľko stál kompetenčný audit a akým spôsobom bola uzatvorená zmluva na odmenu.? 
Otázka na primátora mesta, či je pravda, že náčelníkovi mestskej polície bola vyplatená odmena rádovo v státisícoch korunách. 
Chcela by vedieť, ako bude riaditeľ MMK riešiť vyplatené odmeny, diéty a vreckové poslancom bez správy zo služobných ciest.

p. Filipko, uvoľnený poslanec MZ poverený výkonom osobitných funkcií – Interpeloval 
námetom pre celé mesto. Na ostatnom zasadnutí Komisie národnostných menšín bol ako predseda tejto komisie vyzvaný, aby nadniesol jednu myšlienku, s ktorou prišiel p. Čabala, ktorý bol dlhoročným poslancom mestského zastupiteľstva. Je to myšlienka zriadiť Spoločný dom národnostných menšín. Myslí si, že táto téma môže byť vysoko aktuálna aj v súvislosti s projektom EHMK, keďže jedným z nosných pilierov je aj myšlienka komunikácie rôznych národností v tomto Interface. Nechcel písomnú odpoveď, verí, že táto myšlienka sa bude postupne riešiť, vytipujú sa možné objekty, vydiskutuje sa náplň aká by tam mohla byť. Ako príklad uviedol Dom národnostných menšín v Prešove. Dá sa pozrieť, ako to funguje inde, ale ide hlavne o to, aby sa naplnili ich predstavy v meste.

p. Knapík, primátor mesta Košice – Poďakoval a uzavrel bod interpelácie.

––-     ––-     ––-

19. Dopyty, informácie a vysvetlenia

p. Knapík, primátor mesta Košice – Uviedol tento bod s tým, že poslanci môžu vznášať 
svoje dopyty na riaditeľa magistrátu, námestníkov, riaditeľov organizácií ktorých zriaďovateľom je mesto, prípadne v ktorých má svoju spoluúčasť a na tieto dopyty bude v 30-dňovej lehote zodpovedané. 

p. Dolná, poslankyňa MZ – Otázka na riaditeľa MMK. Ako budú ďalej riešené byty na 
Golianovej ulici, rekonštruované v druhej etape. Vzhľadom na to že ich mestská časť mala a ešte aj má veľa problémov s obyvateľmi Golianovej ulice, žiadala, aby z týchto bytov dostala MČ Košice – Krásna cca 10 bytov pre mladé rodiny z ich obyvateľov. Požiadala o písomnú odpoveď.

p. Hlinka, poslanec MZ – Spýtal sa riaditeľa MMK k téme organizácie parkovania 
a statickej dopravy v mestskej časti Juh. Asi pred pol rokom sa uskutočnilo k tejto téme rokovanie aj so zástupcami mesta Košice a Správou komunikácií mesta. Išlo o potrebu zosnímkovať stav dopravy a parkovania v naliehavých lokalitách v MČ Juh. Jedná sa hlavne o Palárikovu, Ludmanskú a Požiarnickú ulicu, kde vzhľadom na obrovský počet áut v dôsledku obmedzenia parkovacej plochy v centre mesta, je na týchto uliciach nemožné realizovať obojsmernú premávku, ako to bolo doposiaľ a preto požiadali situáciu prehodnotiť a zjednosmerniť isté úseky, aby tam bol zabezpečený prechod. Týka sa to aj Mlynárskej a Vojvodskej ulice, od Južnej triedy, sú tam malometrážne byty a kde je tiež situácia neúnosná. 
Opätovne sa spýtal na riešenie tohto stavu, keďže mu bolo sľúbené, že do konca augusta bude táto problematika poriešená, ale zatiaľ nepozná výsledok. Riešiť to musí predovšetkým mesto.

p. Matoušek, poslanec MZ – Mal dopyt na riaditeľa magistrátu, či obdržal návrh trhového 
poriadku mesta Košice od Miestneho podniku služieb z dôvodu, že pri prechode na Euro musí byť vydaný nový trhový poriadok a či sa tento nový trhový poriadok bude schvaľovať v najbližšom zastupiteľstve, ako príloha VZN č. 45 mesta Košice. 
Ďalší dopyt sa týka situácie, ktorá vznikla za Cassosportom, kde sa kumuluje komunálny odpad, tzv. čierna skládka je tam sadrokartón, tehly, panely z búracích prác apod.. Tým, že v prípade neidentifikovaného pôvodcu skládky jej likvidovanie vyplýva zo zákona mestu Košice, spýtal sa vedúceho oddelenia výstavby a životného prostredia a náčelníka mestskej polície, ako sa chcú s touto problematikou vysporiadať. Navrhol, aby sa táto skládka v zmysle zákona najprv odstránila a potom tam treba nasadiť monitorovací systém, aby sa dali odhaliť títo pôvodcovia.

p. Jutka, poslanec MZ – Dopyt na náčelníka MsP v súvislosti s projektom, ktorý bol 
schválený, ide o projekt „Bezpečná Terasa“ a jeho realizácia by sa mala začať tohto roku, v rámci ktorého malo prebehnúť aj monitorovanie okolia magistrátu, vrátane parkovacích plôch v okolí magistrátu. Chcel by to dostať písomne a zaujíma ho aj spôsob zabezpečenia realizácie  tohto projektu na rok 2009 zo strany mestskej polície.

p. Kočiš, poslanec MZ – Mal dopyt na riaditeľa MMK ohľadom výkonu MHD, či 
Dopravný podnik mesta Košice v súvislosti s poskytovaním služieb v prázdninovom režime fakturoval aj takto za výkon prepravnej služby na magistrát, či to niekto kontroloval a či mu bolo zaplatené. 

p. Knapík, primátor mesta Košice – Ako to bolo myslené s tou fakturáciou?

p. Kočiš, poslanec MZ – Myslel to tak, že mesto si objednáva službu u Dopravného 
podniku mesta Košice a on za výkony vystavuje nejakú faktúru. Ide mu o to, či fakturoval také výkony, aké v skutočnosti poskytol a či mu mesto akceptovalo tieto faktúry.

p. Knapík, primátor mesta Košice – Rozumie. Keď boli znížené výkony v oblasti dopravy, 
mala by byť aj nižšia fakturácia. 

p. Halenár, poslanec MZ – Mal 4 otázky.
Po prvé, prečo nemá rýchlu informáciu, kde sa dá stiahnuť zmenený program rokovania bežiaceho MZ, toto by bolo dobré zodpovedať hneď.
Druhá otázka: bývalý riaditeľ Sabol bol presunutý na pozíciu vedúceho oddelenie výstavby a životného prostredia. Spýtal sa námestníka zodpovedného za túto oblasť, či od neho dostal p. Sabol v súvislosti s jeho nástupom nejaké konkrétne požiadavky k výkonu jeho práce, resp. či on sám p. Sabol mu predniesol nejakú predstavu o témach a čase, v ktorom by chcel riešiť čo sa týka životného prostredia a výstavby.
Tretia otázka sa týka  nezodpovedanej  e-pošty,  ktorú  zaslal  na  oficiálnu  kontaktnú 
e-adresu magistrat@kosice.sk. Asi pred troma mesiacmi tieto odpovede urgoval, požiadal vyvodiť zodpovednosť voči  zodpovedným pracovníkom a oboznámiť ho s výsledkom. 
Štvrtá otázka: má informáciu, že nie je odpovedané občanom, ktorí cez svojho poslanca kontaktujú Magistrát mesta Košice. Spýtal sa riaditeľa magistrátu, prečo občania dožadujúci sa svojich odpovedí nedostanú odpoveď.

p. Gamcová, poslankyňa MZ – Obrátila sa na pravdepodobne nového riaditeľa Bytového 
podniku mesta Košice. Na svoju interpeláciu ohľadom evidencie súdnych sporov dostala odpoveď, ktorá mala dve vety. Nekomentovala to, len požiadala o podrobnejšiu informáciu, aká je možnosť vymoženia pohľadávok a súdnych sporov na istinu 229 mil. Sk a je pre ňu prekvapením, že BPMK nemá evidenciu súdnych sporov podľa mestských častí. 
Otázka na riaditeľa Dopravného podniku mesta Košice. Zaujala ju informácia, že vo finančnej analýze s výhľadom na ďalších 5 rokov sa znižuje počet objednaných vozo-kilometrov zo strany mesta. Zaujímal by ju dôvod tohto zníženia.

p. Drábik, poslanec MZ – Požiadal písomnú odpoveď od riaditeľa MMK, keďže včera mu 
nebolo zodpovedané na veľmi dôležitú otázku, koľko bude stáť mesto Košice transformácia Bytového podniku mesta Košice, príspevková organizácia na Bytový podnik mesta Košíc, s.r.o. a ako to bude premietnuté do rozpočtu mesta na rok 2009, aká to bude čiastka. Ako náhle sa bude robiť rozpočet a bude to vedieť, tak prosí, aby ho písomne informoval.

p. Knapík, primátor mesta Košice – Uzavrel bod dopyty a navrhol hlasovať o možnosti dať 
vystúpiť p. Hrehovi, riaditeľovi Vodárenskej spoločnosti, aby mohol odpovedať na dopyt, ohľadom nejakých prekopávok, ktoré sa realizujú na území mesta.

Hlasovanie č. 48: za 38, proti -, zdržal sa -, nehlasovali 2.

p. Knapík, primátor mesta Košice – Konštatoval, že návrh bol prijatý.  Je to možno prvý
krát, keď štatutár spoločnosti, kde je mesto akcionárom a už tretí rok vykonáva svoje akcionárske práva v tomto významnom podniku, môže viac povedať o problémoch spoločnosti.  V budúcnosti by sa možno mohol pripraviť bod, kde by sa informácie o Vodárenskej spoločnosti mohli prerokovať na mestskom zastupiteľstve, hlavne v oblastiach, ktoré sa dotýkajú mestských častí i samotného mesta.

p. Hreha, riaditeľ Vodárenskej spoločnosti – K otázke ohľadom prekopávok, 
Východoslovenská vodárenská spoločnosť priznáva, že v Košiciach s tým bol problém. Ide o to, že verejnú súťaž vyhrala firma Aspron, ktorá nedodržiava všetky pravidlá. Práve pred týždňom jej bola daná výpoveď, takže momentálne hľadajú náhradné riešenie a dúfa, že v najbližšej dobe to už  bude absolútne v poriadku, pretože ich pracovníci si svoju prácu urobili, zabetónovali, zasypali prekopávky štrkom, tak ako to bolo zmluvne dohodnuté  a firma Aspron mala do 5 dní prekopávky zaasfaltovať. Nerobí tak, dokonca majú informáciu, že za 6 mesiacov sa neudialo v jednej mestskej časti nič, čo je chybou aj riaditeľa závodu, ktorý už mal informovať generálne riaditeľstvo. Nechcel to však na zastupiteľstve riešiť. Jednoducho bola daná tejto firme výpoveď a bude to v najbližšej dobe dočasne zabezpečovať. Všetky nedostatky by do týždňa mali byť odstránené a potom vypíšu novú verejnú súťaž na dodávateľa týchto prác.

p. Kupec, poslanec MZ – Pán riaditeľ Hreha spomenul jednu mestskú časť, možno tým
myslel Kavečany, lebo on od júna, kedy boli prekopávky urobené, bojoval za ich odstránenie. Keby Vodárenská spoločnosť aspoň dieru zabetónovala a vyrovnala štrkom, bolo by to dobré, ale diery sú také veľké, že sa tam nedá prejsť. Nie je to celkom tak, že zo strany Vodárenskej spoločnosti by bolo všetko urobené. Verí, že do týždňa to bude urobené a po napadnutí snehu budú vedieť komunikácie udržiavať v pojazdnom stave.

p. Matoušek, poslanec MZ – Faktická poznámka. Spýtal sa p. generálneho riaditeľa, či
uvažuje aj s určitými konzultáciami pri týchto prekopávkach, lebo pokiaľ vie, Vodárenská spoločnosť vždy vyhradí určitý koridor, keď sa tento koridor vyspraví, neladí s ostatným. Navrhol aj Správe komunikácií mesta Košice, aby sa dohodli s Vodárenskou spoločnosťou na koofinacovaní týchto prekopávok, aby to malo spoločný ráz a aby  táto práca vydržala niekoľko rokov.

p. Gamcová, poslankyňa MZ – Faktická poznámka. Spýtala sa generálneho riaditeľa
p. Hrehu, že kde sa podeli žulové kocky z bývalej električkovej trate na Kostolianskej ulici. 

p. Betuš, poslanec MZ – Situácia na sídlisku Ťahanovce nie je utešená. Ide o oblasť riešenia
prekopávok a ich úpravy do pôvodného stavu. Zvolali k tomu pracovné rokovanie, na ktorom sa zúčastnil nejaký pracovník z Vodárenskej spoločnosti. Z tohto pracovného stretnutia sa spísal zápis. Ide hlavne o prekopávky a rozbité priestory v okolí ulice Čínskej a Európskej triedy, kde od leta nikto nie je schopný dať túto komunikáciu do poriadku aj napriek tomu, že tam boli použité prostriedky z PPP – projektov. Požiadal generálneho riaditeľa, aby si dal predložiť ten zápis a nech niekto konečne tie priestory po prekopávkach dá do poriadku.

p. Knapík, primátor mesta Košice – Jedná sa o prekopávky, ktoré spôsobili poruchy na 
vodovodoch a kanalizácii. Požiadal ešte p. Hrehu o krátku odpoveď.

p. Hreha, generálny riaditeľ Vodárenskej spoločnosti – O tých kockách nevie nič, pretože
Kostoliansku ulicu im robia dodávateľsky Inžinierske stavby. Nevie, či tam nejaké kocky pod asfaltom boli, môže to zistiť.
Čo sa týka spolupráce s mestom, je jednoznačne za komplexné opravy. Ak idú robiť nejakú ulicu, oznamujú to Magistrátu mesta Košice, lebo potrebujú na práce súhlas a keď vie mesto poskytnúť finančné prostriedky, aby urobili celý asfaltový pás, tak on s tým môže len súhlasiť. Problém je v tom, že to nemôžu celé zafinancovať oni. Výnimkou bola Vrátna ulica, kde na základe dohôd sa podieľali na úprave celého povrchu. Vodárenská spoločnosť však nemá finančné prostriedky, aby mohla upravovať aj povrch komunikácie v celej šírke.
Čínsku ulicu si dá preveriť a zodpovie písomne.
Krátka poznámka. Na Majetkovej komisii pri MZ vznikol jeden problém. Niekoľko krát to už s primátorom mesta riešili, no zatiaľ sa nič neudialo.

p.Knapík, primátor mesta Košice – Myslí si, že túto nedoriešenú otázku je možné dotiahnuť 
na spoločnom rokovaní v krátkom čase, no nie je vhodné tým zaťažovať celé poslanecké grémium.
Uzavrel tento bod.

––-     ––-     ––-

20. Zmena doby nájmu nehnuteľnosti zrušenej Základnej školy Škultétyho 10, Košice 
      z doby neurčitej na dobu určitú – 25 rokov

p. Knapík, primátor mesta Košice – Dôvod zmeny dobu nájmu je jasne uvedený 
v dôvodovej správe.

V rozprave vystúpili:

p. Petrvalský, poslanec MZ – Materiál prešiel komisiou školstva, športu a mládeže. 
Komisia ho odporučila mestskému zastupiteľstvu prerokovať a schváliť.

p. Hojer, hlavný kontrolór mesta Košice – Navrhol, aby v texte uznesenia bolo napísané,
za akých podmienok sa predlžuje nájom na 25 rokov, aby tam bolo uvedené to, čo je napísané v dôvodovej správe, že do toho a toho dátumu preinvestujú určitú sumu peňazí. Ide mu o to, aby aj po rokoch bolo jasné, prečo táto zmena nastala.
 
p. Petrvalský, poslanec MZ – Táto doba sa nepredlžuje, ale skracuje, lebo pôvodne bol
prenájom na dobu neurčitú. Dá sa to urobiť tak, aby bol na ten čas dohodnutý špeciálny režim.

p. Knapík, primátor mesta Košice – V matematike znamená neurčito aj nekonečno, je to 
veľmi veľké číslo, ale ak majú byť vecní, mal by si niekto osvojiť návrh hlavného kontrolóra, aby táto podmienka bola zapracovaná do uznesenia. Ak nie, tak potom sa bude hlasovať o pôvodnom znení uznesenia. 

p. Hlinka, poslanec MZ – Osvojil si návrh hlavného kontrolóra a požiadal, aby ho návrhová
komisia prečítala.

p. Knapík, primátor mesta Košice – môže byť aj odkaz na dôvodovú správu, nemusí to byť 
exaktne zadefinované a pripraví sa to potom do podmienok nájomnej zmluvy. Ukončil rozpravu a dal slovo návrhovej komisii. 

p. Dittrich, poslanec MZ – Prečítal upravený návrh na uznesenie. 
Mestské zastupiteľstvo v Košiciach podľa § 29 ods. 1 písm. b) Štatútu mesta Košice  schvaľuje prenájom nehnuteľnosti zrušenej Základnej školy Škultétyho 10, Košice Evanjelickému gymnáziu J. A. Komenského, Škultétyho 10, Košice na dobu určitú, a to 25 rokov za podmienky, že do 12,5 roka odo dňa schválenia tohto uznesenia preinvestuje na zateplení budovy školy 5,2 mil. Sk. Márnym uplynutím tejto doby stráca nájomná zmluva platnosť.

Hlasovanie č. 49: za 38, proti -, zdržali sa 7, nehlasoval 1.

p. Knapík, primátor mesta Košice – Konštatoval, že upravené uznesenie bolo schválené.

––-     ––-     ––-

21. Zverenie majetku mesta do správy MČ Košice - Pereš

p. Knapík, primátor mesta Košice – Upozornil poslancov, že nebude špeciálne uvádzať 
materiály, lebo väčšina je takých, že už v dôvodovej správe by mali byť uvedené všetky informácie. Ak by boli nejaké požiadavky, treba ich predniesť v rozprave, aby sa urýchlil čas.

V rozprave vystúpili:

p. Boritáš, poslanec MZ – Poslanci k tomuto bodu dostali dve odlišné písomné stanoviská, 
preto navrhol v súlade s rokovacím poriadkom § 37 a § 42 požiadal, aby poslanci mestského zastupiteľstva hlasovali o tom, aby bolo v rozprave umožnené vystúpiť zástupcovi MČ Košice – Pereš  a zástupcovi  detského centra Lienočka, každému z nich v maximálnom čase 3 minúty.

p. Knapík, primátor mesta Košice – Dal hlasovať o prednesenom procedurálnom návrhu.

Hlasovanie č. 50: za 39, proti -, zdržali sa 5, nehlasovali 2.

p. Knapík, primátor mesta Košice – Konštatoval, že návrh bol prijatý.

p. Karabín, starosta MČ Košice – Pereš – Miestny úrad ich mestskej časti je 
v katastrofálnom stave a musia sa vysťahovať. Jediné priestory, ktoré pripadajú do úvahy sú priestory bývalej základnej školy na Krompašskej ulici. V súčasnej dobe tieto priestory, dá sa povedať, že okupuje, občianske združenie Lienočka, ktoré nemá žiadnu zmluvu. Je tam 12 detí, nie je to žiadna škôlka, ani škola, je to občianske združenie. Tieto deti môžu zobrať materské škôlky v meste, v Lorinčíku, alebo na Pereši. Nechodia tam deti z Pereša, ale deti z mesta. Jemu ako starostovi nejde o 3-4 úradníkov, ale o 1358 obyvateľov mestskej časti, ktorí chodia za ním na úrad a nevie si predstaviť, žeby chodili niekde do mesta. Toto je pre nich otázka existencie. Ak sa miestny úrad toho roku nepresťahuje, naozaj nevie, čo bude v novom roku, lebo budova sa mu rozpadá, nemá správu od žiadneho technika, od inštalatéra. Dole už musel uzavrieť priestory, sú zatopené. Upratovačku kopol elektrický prúd. Naozaj je to v dezolátnom stave. Bola to dočasná stavba, no dodnes sa používa. To sťahovanie je nevyhnutné. 
Občianske združenie Lienočka hraje na najcitlivejšiu strunu a to sú deti. Ako keby on vyhadzoval deti. Tieto deti môže zobrať hocikto iný. Jedná sa tu však o súkromný biznis, na ktorý potrebujú tieto priestory, aby si naplnili svoje vrecká. On ich potrebuje pre občanov Pereša.

p. Špaková, zástupkyňa občianskeho združenia Lienočka – Nechcela tu vystupovať v takom
duchu, ako to prezentoval pán starosta. Chcela v prvom rade poukázať na činnosť, ktorú vykonávajú. Za posledný polrok riešenia ich problému s mestom po obdržaní výpovede, nikde nikto nespomenul, akú činnosť vykonávajú. Podľa slov pána starostu, ktoré teraz predniesol, potvrdil, že aj on je neinformovaný. 
Sú neziskovou organizáciou, ktorá má v oficiálnych stanovách uvedené a sú pripojené k nájomnej zmluve na tomto úrade, že zabezpečujú výchovno-vzdelávací proces v priestoroch bývalej základnej školy. Tieto procesy vykonávajú pre deti od niekoľko mesiacov do 2,5 roka. Spýtala sa či materské školy na Bystrickej a v Lorinčíku sú schopné prijať deti v takomto veku. Koľko zariadení, koľkým rodičom zabezpečuje toto mesto takúto službu?  Po celú dobu troch rokov boli presvedčení, že oni sú len predĺženou rukou mesta, že vďaka mestu vykonávajú službu mestu, ktoré im poskytlo školské priestory na túto školskú činnosť. Nie je nikde povedané, že musia byť zriadení mestom, alebo musia byť zaradení do siete škôl, ktoré zaradenie detských jaslí nepozná. Poukázala na biznis – sú to naozaj veľmi tvrdé slová, no verí, že všetci poslanci, hlavne z oblasti školstva vedia a nemusia sa zamýšľať a robiť kalkulácie, aký to je biznis. Zrejme je každému jasné, prečo boli najprv zlikvidované všetky detské jasle v tomto meste. Koľko takýchto zariadení  mesto ponúka? Pokiaľ vie, ponúka dve pre všetkých občanov tohto mesta, kde je v každom po 18 detí. Je toto postačujúce? Je tento biznis, ako ho nazýva pán starosta, biznisom do ich vreciek? Celá rodina sa zaoberá týmto tzv. biznisom. Z troch rokov bolo možné, aby riaditeľ a prevádzkovateľ tohto zariadenia bol len jediný rok zamestnancom tejto spoločnosti, pretože toto zariadenie nebolo schopné z tohto „biznisu“ zaplatiť čo i len odvody za seba do poisťovní. Aj ona musela byť zamestnaná v iných spoločnostiach a robiť túto činnosť len popri zamestnaní a vo svojom voľnom čase. Pán starosta chodí zisťovať cez susedov, prečo sú tam do ôsmej, prečo  tam fungujú cez víkendy, cez sviatky. Je na toto jasná odpoveď? Myslí si, že áno. Treba sa zamyslieť nad tým, čo pán starosta uviedol, že ako je možné, že záujmy týchto občanov, ktoré nie sú záujmami konkrétne mestskej časti, by mali mať prednosť. Oni slúžia občanom celého mesta Košice. Nikdy nedali podmienku, kto do ich zariadenia môže chodiť. Každý rok si predsavzali, že zisky z tohto veľkého biznisu vrátia do mestskej budovy. 
Poprosila, aby mestské zastupiteľstvo dostalo výsledky dopadovej analýzy, právnu analýzu a ekonomickú analýzu, lebo oni majú platnú nájomnú zmluvu, žiadne priestory neokupujú, vykonávajú činnosť, ktorá je v súlade so stanovami, v súlade s nájomnou zmluvou a v súlade s pravidlami prenajímania.
Požiadala, aby si poslanci skúsili prečítať chronológiu postupu mesta za posledný polrok, ktorú uviedla vo včerajšom liste. Poslala cca 10 listov, ktoré mali byť zodpovedané rôznymi úradníckymi sférami, tie neboli zodpovedané.

p. Knapík, primátor mesta Košice – Výstup bol trochu emočne ladený, no chápe, keďže ide
o priamu angažovanosť. Viacerí si iste preverovali tieto informácie. Aj z úrovne mesta sa táto otázka analyzovala, bola dokonca predmetom porady. Rozhodnúť bude treba, lebo obidva záujmy sa nedajú zladiť v jednom objekte. Pán starosta uviedol isté argumenty, takže to riešenie sa bude musieť nájsť. 

p. Kupec, poslanec MZ – Faktická poznámka. O aké deti sa starajú? Je to starostlivosť 24 
hodín denne? Sú to deti z detských domovov, z inkubátorov? Nemajú rodičov? Alebo sú to deti, ktoré majú rodičov?

p. Petrvalský, poslanec MZ – Túto vec analyzovala aj komisia školstva, športu a mládeže. 
Predstavitelia Lienočky boli aj u nich a prezentovali svoje názory, po čom nasledovala dlhá diskusia. Konštatoval, že obe strany majú svoju racionálnu pravdu, ktorá sa nikomu nedá zobrať. Mesto je samosprávny orgán a samospráve pomôcť treba v tejto situácii, v akej sa ocitla mestská časť Pereš. Potrebuje si zrekonštruovať svoje priestory, aby mohla ponúkať občanom Pereša služby tak, ako samosprávny orgán má robiť. Na druhej strane Lienočka vykonáva bohumilú činnosť pre občanov tohto mesta. Zodpovedal aj p. Kupcovi. Toto zariadenie pracuje takým systémom, že ľudia, ktorí chodia do U.S.Steelu prinesú deti ráno do tohto zariadenia a poobede, keď sa vracajú z práce, si ich zoberú. Na požiadanie fungujú aj do neskorších hodín a pokiaľ je nutné, dokážu túto službu zabezpečiť aj cez voľné dni. Je pravdou, že do toho mestského majetku zainvestovali určité finančné prostriedky. Deti v tomto veku vyžadujú upravené priestory. Nakoniec z rozpravy komisie školstva vzišiel kompromisný návrh. V každom prípade bude treba dať objekt mestskej časti Pereš, ale aby ani Lienočka neprišla skrátka, je komisiou poverený predložiť návrh na uznesenie. 
Mestské zastupiteľstvo v Košiciach v súlade s § 29 ods. 1 Štatútu mesta Košice ukladá riaditeľovi MMK pred odňatím nehnuteľného majetku zo správy, ktorý sa nachádza v k.ú. Pereš a je v správe Centra voľného času Orgovánová 5, Košice IČO 35542781 ponúknuť terajšiemu nájomcovi Lienočka, nezisková organizácia, náhradný priestor na jej činnosť.

p. Jenčová, poslankyňa MZ – Najprv reagovala na predrečníka. Už také uznesenia mali 
v prípade seniorov, že sa niečo podmienilo. Tieto činnosti určite chýbajú, či sú to seniori, či sú to detské jasle. Všetci sú si toho vedomí, no nemôžu sa nechať tlačiť do situácie, že niekto bude hrať svojim spôsobom na city. Zaujímalo by ju, koľko detí je tam spolu, lebo údaje sa rozchádzajú. Raz je uvedené, že povolenie je na 12, potom sa tam uvádza 30. Preto sa spýtala: Koľko je tam detí? Koľko je detí z Pereša? Aký je mesačný poplatok za jedno dieťa? Koľko investovali a aký nájom majú za túto budovu? Vyzdvihla, že poslanci sú súčasťou samosprávneho orgánu, preto musia mať na zreteli to, aby samosprávne orgány v meste, t.j. aj mestské časti, ktoré tvoria samosprávu, mohli si svoje úlohy plniť.

p. Halenár, poslanec MZ – Ako počúva tú diskusiu, tak sa podľa neho diskvalifikovalo 
zopár ľudí predložením takéhoto návrhu pred poslancov. V prvom rade je to mestská rada, cez ktorú takéto niečo vôbec nemalo prejsť. Mali to obúchať o hlavu starostovi a povedať mu, že keď má problém s dočasným presunutím úradu, tak nech si objedná maringotky, alebo obytné prívesy, alebo hoci čo na dobu, pokiaľ sa bude konať rekonštrukcia, ale vyhadzovať fungujúcu neziskovú organizáciu, ktorá sa stará o základné veci pre pracujúcich ľudí, aby mohli odísť do práce bezpečne a nemať starosť, že čo bude s ich deťmi, to je pre neho diskvalifikácia všetkých členov mestskej rady, ktorí hlasovali za. Druhý, ktorý sa tu diskvalifikoval je jednoznačne starosta mestskej časti Pereš a on ľutuje, že mu podal ruku, keď bola debata o Bystrickej ceste. Je to skrátka neuveriteľné, čo dokáže jeden starosta voči firme, ktorá zabezpečuje tak potrebnú vec. Obrátil sa na starostu: Ak by to bol biznis, prečo tu nie je 100 takýchto neziskoviek? Prečo sa nebijú na trhu o tieto malé deti?

p. Gamcová, poslankyňa MZ – Povedala to, čo tu ešte povedané nebolo a to, že tá 
nezisková organizácia vznikla s cieľom vykonávať činnosť, ktorú mesto nevykonáva. Dôležité je to, že je síce niekoľko jaslí, ale podľa predpisov, štátne, alebo mestské jasle neberú deti, ktoré majú plienky. Pre matky je to asi dosť pochopiteľné, sú rodiny, ktoré dnes bojujú s nedostatkom finančných prostriedkov. Mamičky možno veľmi skoro po pôrode musia nastúpiť do práce a tak nemajú inú možnosť, ako uživiť svoju rodinu a tak sú odkázané na zariadenia, ktorých je veľmi málo. To naozaj nie je biznis. Lienočka berie deti, ktoré majú plienky. To je podstatné. Vykonávajú činnosť, ktorú mesto nevie zabezpečiť. Povedala to aj na komisii a zdá sa jej to nefér, akým spôsobom bolo pripravené toto uznesenie. V apríli dostala Lienočka výpoveď zo zariadenia s 3-mesačnou výpovednou lehotou. Myslí si, že sa to mohlo vyriešiť inak. Mesto sa mohlo zachovať aj voči tejto organizácii trošku tolerantnejšie a ponúknuť náhradné priestory. Veď umiestniť 30 detí nie je taký problém, možno aj do niektorej z mestských materských škôlok, ktoré sú voľné a nemajú dostatočnú vyťaženosť. To uznesenie, ktoré pripravila komisia školstva má svoje opodstatnenie a vyriešilo by to problém, ktorý si tu poslanci medzi sebou podávajú. Mrzí ju, že sa k tomu vyjadrujú tí, ktorí možno ani rodinu nemajú a nevedia celkom pochopiť problémy ekonomické, finančné a sociálne, s ktorými sa dnes borí mladá rodina.

p. Betuš, poslanec MZ – Faktická poznámka. Demografický vývoj v Košiciach ide prudko 
dolu. Materské škôlky, ktoré sú v majetku mesta Košice, sú z roka na rok voľnejšie. Navrhol, aby mestská časť Košice – Pereš dostala šancu opraviť si svoj úrad aj pre občanov tejto mestskej časti a navrhol, aby si predstavitelia Lienočky obehli všetky materské škôlky, prerokovali s riaditeľmi prípadné možnosti umiestnenia tohto zariadenia do materskej škôlky, ktorá má voľné priestory a je problém vyriešený. V jeho mestskej časti na sídlisku Ťahanovce jedno takéto zariadenie funguje a bez problémov.

p. Petrvalský, poslanec MZ – Ide mu o to, že niektorí snáď nepochopili, že jeho uznesenie
je doplňujúce k tomu pôvodnému. Nenahrádza ho. Druhá vec je, že uznesenie smeruje k tomu, aby nemuseli behať po materských škôlkach, na oddelení školstva vedia, kde sú voľné priestory v materských škôlkach. Keď pani Špaková príde a spýta sa na oddelení školstva, tam jej jednoznačne povedia, v ktorej materskej škôlke sú voľné kapacity. Mesto má tú informáciu. 

p. Dittrich, poslanec MZ – Priklonil sa k názoru, že tento bod je mimoriadne citlivý a je 
potrebné rozobrať ho ešte a rozanalyzovať celú problematiku, preto navrhol, aby tento bod, ktorý už nemôže byť vyradený z programu, ale dal návrh na pozmeňujúce uznesenie, kde mestské zastupiteľstvo žiada majetkovú komisiu o opätovné prerokovanie odňatia tohto majetku zo správy  CVČ. 

p. Vargovčák, námestník primátora mesta Košice – Určite je to citlivá téma, no neodpustil 
si jednu poznámku. Všetci sa pamätajú, ako to tu vyzeralo, keď sa rušili základné školy, koľko tu bolo rodičov, celé mesto bolo hore nohami. Spýtal sa pani zástupkyne tohto centra, prečo tu nie je ani jeden z rodičov, keď je to centrum také skvelé a prečo ani jeden rodič neprejavil nejaký záujem. 

p. Müller, poslanec MZ  - Povedal prítomným niekoľko myšlienok. Vie, v akej situácii sú 
dnešné mladé rodiny, ako mamička potrebuje ísť do práce, ako je rada, keď má kde dať 2,5 ročné dieťa. Keď sa rušili školy, vtedy aj on povedal, že každá doba má svoje krivdy. Aj dnešné rozhodnutie jednej strane vyvolá pocit krivdy. Ako poslanec aj za mestskú časť Pereš musí predovšetkým hájiť záujmy samosprávy. Čo sa týka myšlienky, aby mesto hľadalo neziskovým organizáciám v Košiciach priestory, myslí si, že to by nešli správnym smerom. Pani, ktorá predstavuje záujmy neziskovej organizácie Lienočka, počula, že v Košiciach sú materské škôlky, kde nie je taký počet žiakov, aby tam nebolo možné umiestniť takéto zariadenie, len sa treba pozrieť a problém bude vyriešený. K ekonomickým záležitostiam sa nevyjadroval, lebo nepozná pozadie.

p. Boritáš, poslanec MZ – Predniesol procedurálny návrh na ukončenie diskusie.

p. Knapík, primátor mesta Košice – Dal hlasovať o procedurálnom návrhu.

Hlasovanie č. 51: za 38, proti -, zdržali sa 4, nehlasovali 3.

p. Knapík, primátor mesta Košice – Konštatoval, že návrh bol prijatý. V rozprave ešte
vystúpili prihlásení poslanci.

p. Kočiš, poslanec MZ – Nechcel ešte viac rozvíriť túto hladinu. Myslí si, že obidve strany 
mali pravdu. Je potrebné, aby v meste bola takáto služba zabezpečovaná a rovnako si myslí, že miestny úrad by mal mať zodpovedajúci priestor a vytvorené vhodné pracovné podmienky. Škoda, že sa to nezmanažovalo elegantne a skôr, aby sa to nemuselo riešiť tu na mestskom zastupiteľstve a to tak, žeby sa ponúkol primeraný náhradný priestor, ktorý by zodpovedal súčasnému priestoru a mohlo sa ísť kľudne ďalej. Myslí si, že mesto má dosť takýchto voľných priestorov. Preto do budúcna požiadal, aby sa takéto veci doriešili skôr a nie na rokovaní sa na tom politicky vybíjali. Mnohí z prítomných deti vychovávali v socializme, on ich vychováva teraz, vtedy bolo všetko zabezpečené a rodičia sa o nič nemuseli starať. Treba skúsiť takýto komfort ponúknuť aj občanom tohto mesta. Netreba sa povyšovať jeden nad druhého, či je to biznis, alebo to nie je biznis. Táto doba je kapitalistická a biznis je všetko. Aj za to, čo tu rozpráva má zaplatené. Navrhol podporiť návrh, ktorý predniesol poslanec Petrvalský, nech mesto ponúkne náhradný priestor.

p. Bereš, poslanec MZ – Vrátil sa k neziskovej organizácii Senior dom a požiadal, aby sa 
postupovalo takým istým spôsobom, aby sa nerobili rozdiely medzi jednotlivými neziskovými organizáciami, lebo je jedno či sú to dôchodcovia, alebo či sú to deti. Keď sa raz prijalo nejaké stanovisko, že mesto neziskovým organizáciám výjde v ústrety, tak ho treba uplatňovať. Pri Senior dome mestu ide o to, aby sa budova odpredala, lebo treba naplniť rozpočet, za čo boli organizácii ponúknuté náhradné priestory. V tomto prípade mesto potrebuje túto budovu na zabezpečenie samosprávnych úkonov, preto je vhodné podľa návrhu p. Petrvalského ponúknuť náhradné priestory. Čo ho v materiáli p. Špakovej iritovalo, je, že v poslednom odseku apelovala na to, že sú tu predstavitelia občanov a vlády SR, ktorá nás v programovom vyhlásení k niečomu zaviazala. A posledná veta: Teraz máte možnosť rozhodnúť sa ako toto programové vyhlásenie vlády a vašich voličov chcete naplniť v praxi – tak k tomu dodal, že on osobne programové vyhlásenie vlády nenapĺňa.

p. Dittrich, poslanec MZ – Nakoľko mu bolo povedané, že vo faktickej poznámke nemôže 
dávať návrhy na uznesenie, prihlásil sa do diskusie. Nezisková organizácia Lienočka funguje na Pereši. Spýtal sa, či sú tam voľné náhradné priestory. Ak sa jej ponúknu náhradné priestory napr. na Furči, tak ľudia, ktorí doteraz využívali túto organizáciu v súvislosti so svojim zamestnaním, pravdepodobne nebudú nosiť deti na Furču, alebo do inej mestskej časti. Stojí skutočne za zamyslenie, aké bude riešenie tohto prípadu. Preto navrhol uznesenie vrátiť do majetkovej komisie a zaoberať sa tým podrobne.

p. Knapík, primátor mesta Košice – Vystúpili všetci prihlásení do rozpravy. Dal priestor
na odpoveď p. Jeníkovej, aby povedala, aké riešenia sa od apríla hľadali. K pánu Dittrichovi – ak je to viazané na smer U.S.Steel, reálne by do úvahy prichádzala mestská časť Lorinčík, prípadne Poľov alebo Šaca.

p. Jeníková, vedúca oddelenia školstva MMK – Riešia sa tu dve veci a to je vec nájomnej 
zmluvy, ktorá bola vypovedaná v zmysle nájomnej zmluvy medzi mestom Košice a neziskovou organizáciou Lienočka ešte v apríli 2008. Rozhodnúť sa má o zverení majetku mesta do správy MČ Košice – Pereš a odňatie zo správy Centra voľného času Technik na Orgovánovej ulici. 
Odzneli tu niektoré veci takého druhu, žeby mohli ovplyvniť rozhodovanie mestského zastupiteľstva. Nie je pravdou, že mesto Košice túto službu neposkytuje. Mesto Košice prevádzkuje dvoje detských jaslí. Okrem toho sú ďalšie 4 jasle, ktoré prevádzkujú neziskové organizácie takého istého charakteru ako Lienočka. Fungujú na mestských častiach KVP, Ťahanovce, Juh a Západ. Vedia o nich len z toho dôvodu, lebo sú prevádzkované v budovách materských škôl. Tieto neziskové organizácie postupovali bežným spôsobom. Dali si žiadosť na oddelenie majetku, na oddelenie školstva a hľadali si priestor na to, aby mohli prevádzkovať svoju činnosť.
Nie je teda pravdou, že tieto zariadenia neberú deti s plienkami. Tie detské jasle, ktoré prevádzkuje mesto, aj detské jasle, ktoré sú prevádzkované neziskovými organizáciami v týchto štyroch mestských častiach, berú deti s plienkami. Deti s plienkami neberú materské školy, ktoré už berú deti od dvoch rokov, ale za tej podmienky, že to dieťa už nemá plienku. Mesto Košice túto potrebu mladých rodín, ktoré chcú umiestniť deti vo veku nižšom ako 2 roky, zabezpečuje minimálne 6 detskými jasľami v rôznych častiach mesta Košice.
K doplňujúcemu uzneseniu – občianske združenie Lienočka od času, kedy dostalo riadne v zmysle zmluvy výpoveď, nepožiadalo o náhradné priestory. Ako náhle by mali žiadosť o náhradné priestory, tak by sa ňou zaoberali a ponúkli by tomu občianskemu združeniu náhradné priestory.

p. Jenčová, poslankyňa MZ – Faktická poznámka. Nedostala odpoveď na svoje otázky. 
Koľko detí, koľko z Pereša, aký je poplatok, koľko investovali, aký mali nájom. 

p. Knapík, primátor mesta Košice – Toto je čiastočne zodpovedané v materiáli, aj v liste, 
ktorý predstaviteľka občianskeho združenia priniesla. Netreba ísť do detailov, lebo to je špecifikum, ktoré mestskému zastupiteľstvu netreba rozoberať. 

p. Gamcová, poslankyňa MZ – Faktická poznámka. Zareagovala na vystúpenie 
p. Jeníkovej. Opierala sa práve o informáciu, ktorú ona sama poskytla na komisii školstva. Možno si to medzi tým overila, ale nech netvrdí, že ona klame, pretože ona sama jej odpovedala na komisii školstva na otázku, či mestské detské jasle berú deti s plienkami, že nie. 

p. Knapík, primátor mesta Košice – Je dostatok informácii k tomu, o čom treba rozhodnúť.
Je tu aj alternatívne riešenie s odporúčaním, aby sa hľadala tá možnosť. To však treba potvrdiť už len hlasovaním. Pani Špakovej povedal, že to nie je tak akútne, aby mestské zastupiteľstvo potrebovalo viac informácií. Každému je jasné, že robia prospešnú činnosť, ktorú treba oceniť, ale tak ako tu bolo povedané, sú tu dva záujmy, ktoré sú rovnako naliehavé a potrebné, preto je tu návrh hľadať riešenie, ktoré by to kombinovalo.
Dal slovo návrhovej komisii. 

p. Dittrich, poslanec MZ – Návrhová komisia dostala k tomuto bodu 2 pozmeňujúce 
návrhy. 
Mestské zastupiteľstvo na základe príslušných právnych predpisov žiada majetkovú komisiu o opätovné prerokovanie odňatia majetku, ktorý je v správe CVČ Orgovánová 5 v prospech MČ Košice – Pereš. 

Hlasovanie č. 52: za 6, proti 10, zdržali sa 28, nehlasoval 1.

p. Knapík, primátor mesta Košice – Konštatoval, že uznesenie nebolo prijaté.

p. Dittrich, poslanec MZ – Prečítal ďalší pozmeňujúci návrh.
Mestské zastupiteľstvo v Košiciach ukladá riaditeľovi Magistrátu mesta Košice pred odňatím nehnuteľného majetku zo správy CVČ Orgovánová 5, Košice, ktorý sa nachádza v k.ú. Pereš, ponúknuť terajšiemu nájomcovi Lienočka, n.o. náhradné priestory na jeho činnosť.

Hlasovanie č. 53: za 29, proti 3, zdržali sa 11, nehlasovali 2.

p. Knapík, primátor mesta Košice – Konštatoval, že uznesenie bolo schválené.

p. Dittrich, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 29 ods. 1 písm. l) Štatútu mesta Košice  schvaľuje odňatie nehnuteľného majetku, ktorý sa nachádza v katastrálnom území Pereš a je evidovaný Správou katastra Košice na LV č. 1247 pozostávajúceho z pozemku o výmere 579 m2, parc. č. 406, zastavané plochy a nádvoria, pozemku o výmere 1203 m2, parc. č. 407, ostatné plochy, budovy na parc. č. 406, súpisné číslo 953, zo správy Centra voľného času Orgovánová  5, Košice, IČO: 35542781 a jeho zverenie do správy Mestskej časti Košice – Pereš.

Hlasovanie č. 54: za 36, proti 2, zdržali sa 5, nehlasovali 2.

p. Knapík, primátor mesta Košice – Konštatoval, že uznesenie bolo prijaté. Záver je taký, 
že oddelenie školstva môže občianskemu združeniu pomôcť a aj mestská časť Pereš by sa mala podieľať na tom, aby tie záujmy sa zladili a táto služba sa mohla občanom poskytovať tak, aby ten zámer nebol zmarený.

––-     ––-      ––-
21/1 Návrh na úpravu rozpočtu mesta Košice

p. Knapík, primátor mesta Košice – Odovzdal rokovanie námestníkovi primátora
mesta Košice p. Vargovčákovi. Ospravedlnil sa z neúčasti na ďalšom programe. Verí, že ďalší priebeh bude rýchly. Do ďalších sviatočných dní zaželal prežiť ich v slávnostnom duchu.

p. Petrvalský, poslanec MZ – Je predkladateľom tohto návrhu. Materiál zohľadňuje tú 
skutočnosť, že v regionálnej infraštruktúre vzdelávania na rekonštrukciu a modernizáciu základných škôl boli vydelené prostriedky vo výške 5 mil. Sk. Je jasné, že týchto 5 mil. Sk mesto do konca roka nepreinvestuje, preto je dôležité túto čiastku rozdeliť na iné činnosti, ktoré by sa do konca roka stihli a ktoré budú mať svoje využitie. Návrh na uznesenie je tiež v písomnej podobe. 3,3 mil. Sk sa plánuje na rekonštrukciu telocvične pri zrušenej ZŠ Petzvalova. V tejto telocvični sa hrajú školské súťaže, školské ligy a je dôležité, aby bola v poriadku. Ďalej je to na stavebné úpravy ZŠ Želiarska, kde bola presťahovaná materská škôlka z Repnej ulice a je potrebné urobiť tam stavebné úpravy práve pre túto materskú škôlku. Navrhol z kapitálových výdavkov preklasifikovať sumu 1.400 tis. Sk na bežné výdavky kvôli tomu, že podľa zákona NR SR o odmeňovaní niektorých zamestnancov pri výkone prác vo verejnom záujme pedagogickému zamestnancovi, vymysleli triednych učiteľov v materských školách, s čím rozpočet nepočítal. Toto triedne učiteľstvo si vyžaduje presne túto sumu.

p. Vargovčák, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii. 

p. Dittrich, poslanec MZ – Predniesol návrh na uznesenie. 
Mestské zastupiteľstvo v Košiciach podľa § 6 ods. 2 písm. c) Štatútu mesta Košice  schvaľuje
1. Zmenu účelu použitia kapitálových výdavkov v sume 3 300 tis. Sk v položke investičných nákladov rozpočtu vzdelávania pod názvom „regionálna infraštruktúra vzdelávania – rekonštrukcie a modernizácie ZŠ“ na rekonštrukciu telocvične pri zrušenej ZŠ Petzvalova.
2. Zmenu účelu použitia kapitálových výdavkov v sume 300 tis. Sk  v položke investičných nákladov rozpočtu vzdelávania pod názvom „regionálna infraštruktúra vzdelávania – rekonštrukcie a modernizácie ZŠ“ na investičnú akciu „Stavebné úpravy na ZŠ Želiarska“.
3. Preklasifikovanie kapitálových výdavkov v sume 1 400 tis. Sk na bežné výdavky.

Hlasovanie č. 55: za 32, proti 1, zdržali sa 9, nehlasovali 2.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

21/2 Dotácie podľa Koncepcie politiky mesta Košice vo vzťahu k deťom a mládeži

p. Vargovčák, námestník primátora mesta Košice – Dal slovo predkladateľovi.

p. Petrvalský, poslanec MZ – Toto je podobný materiál, ako ten, keď sa schvaľovali 
dotácie pre športovcov a mládež. V kapitole, kde sa schválilo na túto činnosť 20 mil. Sk boli aj dotácie pre mládežnícke organizácie. Vtedy však ešte nebola schválená koncepcia, schválená bola na predminulom zastupiteľstve a na jej základe sa 1 mil. Sk rozdelil medzi mládežnícke organizácie v meste. Spôsob rozdelenia je presne rozpísaný v tomto materiáli. Nie je to nápor na rozpočet, Ide o rozdelenie už schválených finančných prostriedkov.

V rozprave vystúpili:

p. Blaškovičová, poslankyňa MZ – V súlade so zákonom o konflikte záujmov povedala, 
že je radovou členkou neziskovej organizácie občianskeho združenia Soroptimis, takže nebude hlasovať. 

p. Čižmáriková, poslankyňa MZ – Je to aj jej prípad. Tak isto je v občianskom združení
Soroptimis – klub. Je to v tretej časti grantového programu – podpora aktivít pre deti a mládež. Tiež nebude hlasovať.

p. Vargovčák, námestník primátora mesta Košice – Uzavrel rozpravu a dal slovo návrhovej
komisii.

p. Dittrich, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. c) Štatútu mesta Košice   schvaľuje dotácie podľa Koncepcie politiky mesta Košice vo vzťahu k deťom a mládeži v celkovej sume 936 150,- Sk podľa predloženého návrhu v prílohe.

Hlasovanie č. 56: za 39, proti 1, zdržal sa -, nehlasovali 5.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

21/3 Dotácia podľa VZN mesta Košice č. 76  na vzdelávanie, výchovu a rozvoj telesnej 
         kultúry 

p. Petrvalský, poslanec MZ – Tento materiál je cezčasový. Poslanci sa zrejme pamätajú, 
keď sa pred olympiádou v Pekingu schvaľovali dotácie pre športovcov, ktorí boli kvalifikovaní na olympiádu a p. Slaven Dizdarevič, desaťbojár z Akademiku Technická univerzita Košice v tom období ešte kvalifikáciu nemal. Olympijské limity splnil deň pred olympiádou a tak mal možnosť na ňu odcestovať. Nedostal žiadne finančné prostriedky na prípravu a nebol podporovaný ani materským klubom. Celú prípravu – 205 tis. Sk v zahraničí si zaplatil zo svojich vlastných peňazí a z pôžičiek. Podľa VZN mesta Košice č. 76 aj on má nárok, lebo splnil olympijský limit a celkom úspešne reprezentoval mesto na olympiáde, kde zo 40 desaťbojárov sa umiestnil na 24. mieste, preto požiadal mesto, aby aj jemu bola priznaná dotácia 150 tis. Sk tak, ako ostatným olympionikom. 

V rozprave vystúpili:

p. Ivanko, poslanec MZ – Nemá nič proti poskytnutiu odmeny, no nech sa neschvaľuje 
niečo, čo nie je skutočné.  V materiáli sa uvádza, že je to za majstrovstvá sveta v roku 2008, o ktoré vôbec nejde.

p. Vargovčák, námestník primátora mesta Košice – Požiadal návrhovú komisiu, aby bol 
upravený tento text.

p. Petrvalský, poslanec MZ – Je to preklep, lebo majstrovstvá sveta v ľahkej atletike budú 
v roku 2009.

p. Vargovčák, námestník primátora mesta Košice – Uzavrel rozpravu a dal slovo návrhovej 
komisii. 

p. Dittrich, poslanec MZ – Prečítal návrh na uznesenie.
Mestské zastupiteľstvo v Košiciach  podľa § 6 ods. 2 písm. c) Štatútu mesta Košice  schvaľuje dotáciu podľa VZN mesta Košice č. 76  na vzdelávanie, výchovu a rozvoj telesnej kultúry vo výške 150 000,- Sk z položky „ostatné“ klubu ATU Košice, ktorá bude použitá na čiastočné náklady športovca Slavena Dizdareviča spojené s prípravou 
na OH v Pekingu a majstrovstvá sveta v roku 2009. 

Hlasovanie č. 57: za 42, proti 2, zdržal sa -, nehlasoval 1.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

22. Zverenie majetku mesta do správy MČ Košice – Juh

V rozprave vystúpili:

p. Cengel, poslanec MZ – Upozornil, že v návrhu na uznesenie nie je uvedené číslo
parcely, výmera a druh pozemku.

p. Pučanová, vedúca oddelenia správy majetku MMK – Nie je to tam uvedené, lebo 
	uznesenie odkazuje na prílohu č. 1, ktorú odporúča prečítať.

p. Vargovčák, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii s odporúčaním, aby prečítala aj prílohu.

p. Dittrich, poslanec MZ – Požiadal o písomné doplnenie tejto prílohy, lebo materiál
v elektronickej podobe ju neobsahuje.
Po doručení prečítal návrh na uznesenie.
Mestské zastupiteľstvo v Košiciach podľa § 29 ods. 1 písm. l ) Štatútu mesta Košice   schvaľuje zverenie majetku mesta Košice do správy  MČ Košice –Juh:
názov nehnuteľností	:  pozemky a stavba (príloha č. 1)
k. ú.: Južné mesto
parc. č. 510/398, výmera 264 m2, zastavaná plocha
parc. č. 1914/001, výmera 411 m2, zastavaná plocha
parc. č. 3059/002, výmera 300 m2, ostatná plocha
parc. č. 733/059, výmera 846 m2, ostatná plocha
parc. č. 733/083, výmera 835 m2, ostatná plocha
parc. č. 3051/093, výmera 220 m2, ostatná plocha
parc. č. 1617/036, výmera 741 m2, ostatná plocha
k. ú.: Skladná
parc. č. 723/018, výmera 284 m2, ostatná plocha
parc. č. 1603/091, výmera 124 m2, ostatná plocha
stavby:
Detské ihrisko I, okruh Turgenevova, dátum zaradenia 31.10.2003
parc. č. 733/059
LV č.  11650, 10527
účel zverenia	: správa a údržba pozemkov a stavby
deň zverenia	: dňom účinnosti zmluvy o zverení majetku mesta do správy

Hlasovanie č. 58: za 42, proti -, zdržal sa -, nehlasovali 3.

p. Vargovčák, námestník primátora mesta Košice – Konštatoval, že uznesenie bolo
schválené.

––-     ––-     ––-

23. Zverenie majetku mesta Košice do správy MČ Košice – Nad jazerom

p. Vargovčák, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii. 

p. Dittrich, poslanec MZ – Prečítal návrh na uznesenie. 
Mestské zastupiteľstvo v Košiciach podľa § 29 ods. 1 písm. l ) Štatútu mesta Košice   schvaľuje zverenie majetku mesta Košice do správy  MČ Košice – Nad jazerom :
názov nehnuteľností	: pozemky
k. ú.: Jazero
LV č.: 11650 a 1704
parcely číslo	: 3991/28, 4096/79 a 2433 
výmera	: 151 m², 139 m²  a 330 m²  
druh pozemku	: zastavané plochy
účtovná hodnota parciel	: 120.800,- Sk, 111.200,- Sk a 264.000,- Sk
účel zverenia	: správa a údržba pozemku
deň zverenia	: dňom účinnosti zmluvy o zverení majetku mesta 
                                                         do správy

Hlasovanie č. 59: za 44, proti -, zdržal sa -, nehlasoval 1.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

24. Zmena uznesenia MZ č. 472 zo dňa 24.4.2008 o predaji budovy a pozemkov 
      v k.ú. Košická Nová Ves pre MČ Košice - Košická Nová Ves

p. Vargovčák, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii. 

p. Dittrich, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. b) a § 29 ods.1 písm. a)  Štatútu mesta Košice mení uznesenie MZ v Košiciach  č. 472 zo dňa 24.4.2008 v časti schvaľuje nasledovne:
slová „parc. č. 4/1 s výmerou 391 m² a parc. č. 958 s výmerou 221 m²“ sa nahrádzajú slovami „parc. č. 4/1 s výmerou 395 m² a parc. č. 958 s výmerou 180 m²“.

Hlasovanie č. 60: za 45, proti -, zdržal sa -, nehlasoval -.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

25. Zmena uznesenia MZ č. 461 zo dňa 24.4.2008 o predaji nebytového priestoru 
      pre Viktora Vaškovského na ul. Zvonárska 9

p. Vargovčák, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii.

p. Dittrich, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien mení uznesenie MZ v Košiciach č. 461 zo dňa 24. 4. 2008 v časti schvaľuje nasledovne: slová „vo veľkosti 1173/10000“ sa nahrádzajú slovami „vo veľkosti podielu 634/10000.“

Hlasovanie č. 61: za 40, proti 2, zdržal sa -, nehlasovali 3.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

26. Odpredaj 2 voľných bytov formou verejnej dražby

p. Vargovčák, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii.

p. Dittrich, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. b), § 29 ods. 1 písm. b) a § 39a ods. 3 Štatútu mesta Košice a v súlade so zákonom NR SR č. 182/1993 Z.z. o vlastníctve bytov a nebytových priestorov v znení neskorších zmien schvaľuje
1. odpredaj bytu č. 3 v bytovom dome Postupimská 4, súp. č. 749 na parc. č. 2340 
v k.ú. Furča vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na pozemku vo veľkosti 116/10000 formou verejnej dražby s vyvolávacou cenou 700 000,- Sk,
2. odpredaj bytu č. 23 v bytovom dome Krosnianska 77, súp. č. 790 na parc. č. 2942 
v k.ú. Furča vrátane spoluvlastníckeho podielu na spoločných častiach a zariadeniach domu ako aj spoluvlastníckeho podielu na  pozemku vo veľkosti 114/10000 formou verejnej dražby s vyvolávacou cenou 700 000,- Sk.

Hlasovanie č. 62: za 42, proti -, zdržal sa -, nehlasovali 3.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

27. Prevod vlastníctva nebytového priestoru pre Tibora Szentpéteriho
      na ul. Hlavná 12

V rozprave vystúpili:

p. Cengel, poslanec MZ – Spýtal sa, či návrh na uznesenie bude platné, lebo kataster 
pri prevode potrebuje, aby v uznesení bolo katastrálne územie, číslo listu vlastníctva, číslo parcely.

p. Pučanová, vedúca oddelenia správy majetku MMK – Takéto uznesenia kataster stále 
akceptoval, preto predpokladá, že aj teraz bude akceptovať. Pokiaľ ide o nebytové priestory, sú uznesenia v rovnakej podobe.

p. Vargovčák, námestník primátora mesta Košice – Nakoľko sa do rozpravy už nikto 
neprihlásil, dal slovo návrhovej komisii.

p. Dittrich, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje prevod vlastníctva  nebytových  priestorov vrátane spoluvlastníckeho podielu na spoločných častiach, zariadeniach domu  ako aj alikvotnej časti pozemku vo veľkosti 472/10000 prislúchajúceho k nebytovému priestoru na ul. Hlavná 12 pre nájomcu nebytového priestoru Tibora Szentpéteriho za cenu 1 700 000,- Sk.

Hlasovanie č. 63: za 37, proti 2, zdržali sa 2, nehlasovali 4.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

28. Prevod vlastníctva nebytového priestoru pre Renature, s.r.o. na ul. Hlavná 25

p. Jenčová, poslankyňa MZ – Faktická poznámka. Požiadala o vyhlásenie 10 minútovej 
prestávky, lebo aj keď to ide dobre, na prerokovanie čaká ešte veľa bodov. Je to procedurálny návrh.

p. Vargovčák, námestník primátora mesta Košice – Odznel procedurálny návrh na 
vyhlásenie  10 minútovej prestávky. Dal o ňom hlasovať.

Hlasovanie č. 64: za 21, proti 9, zdržali sa 12, nehlasovali 3.

p. Vargovčák, námestník primátora mesta Košice – Konštatoval, že návrh neprešiel 
a pokračuje sa ďalej v rokovaní o bode č. 28 – Prevod vlastníctva nebytového priestoru pre Renature, s.r.o.

V rozprave vystúpili:

p. Gamcová, poslankyňa MZ – Prečo cena na Hlavnej ulici je za m2 nižšia, ako 
v predchádzajúcom bode?

p. Pučanová, vedúca oddelenia správy majetku MMK – Návrh ceny nebytového priestoru 
navrhuje majetková komisia a pri tomto nebytovom priestore zohľadnila, že má vstup z dvora.

p. Vargovčák, námestník primátora mesta Košice – Čiže vstup nie je priamo z Hlavnej 
ulice. Nakoľko sa do rozpravy už nikto neprihlásil, dal slovo návrhovej komisii.

p. Dittrich, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje prevod vlastníctva  nebytového  priestoru vrátane spoluvlastníckeho podielu na spoločných častiach, zariadeniach domu ako aj alikvotnej časti pozemku vo veľkosti 306/10000 prislúchajúceho k nebytovému priestoru na ul. Hlavná 25 pre nájomcu nebytového priestoru Renature, s.r.o. za cenu 2 260 000,- Sk.

Hlasovanie č. 65: za 36, proti 1, zdržali sa 6, nehlasovali 2.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

29. Prevod vlastníctva nebytového priestoru pre Evu Kajlovú a Ing. Štefana Kajlu – 
      KAJTEX na ul. Hlavná 12

p. Vargovčák, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii.

p. Dittrich, poslanec MZ – Prečítal pôvodný návrh na uznesenie.
Mestské zastupiteľstvo  v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje prevod vlastníctva nebytového priestoru vrátane spoluvlastníckeho podielu na spoločných častiach, zariadeniach domu ako aj alikvotnej časti pozemku vo veľkosti 834/10000 prislúchajúceho k nebytovému priestoru pre nájomcu nebytového priestoru a to Evu Kajlovú a Ing. Štefana Kajlu – KAJTEX, nebytový priestor na ul. Hlavná 12  za cenu 3 200 000,- Sk.

Hlasovanie č. 66: za 35, proti 1, zdržali sa 7, nehlasovali 2.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

30. Odpredaj pozemku v k.ú. Terasa pre Ing. Ivana Maleša a Ľubomíru Malešovú
      a JUDr. Michala Zimu a JUDr. Bibiánu Zimovú

p. Vargovčák, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii.

p. Dittrich, poslanec MZ – Prečítal pôvodný návrh n a uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje odpredaj pozemkov vo vlastníctve mesta Košice v k.ú. Terasa: 
1. parc. č. 4680/830 s výmerou 22 m2 pre Ing. Ivana Maleša a Ľubomíru Malešovú do bezpodielového spoluvlastníctva za cenu 1 700,- Sk/m2,
2. parc. č. 4680/837 s výmerou 20 m2 pre JUDr. Michala Zimu a JUDr. Bibiánu Zimovú do bezpodielového spoluvlastníctva za cenu 1 700,- Sk/m2.

Hlasovanie č. 67: za41,proti -, zdržali sa 2, nehlasovali 2.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

31. Prevod vlastníctva nebytového priestoru pre Juraja Hrnčírika 
      na ul. Čapajevova 13

p. Vargovčák, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii.

p. Hrabovský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice v súlade so zákonom NR SR č. 182/1993 Z. z. o vlastníctve bytov a nebytových priestorov v znení neskorších zmien schvaľuje prevod vlastníctva nebytového priestoru vrátane spoluvlastníckeho podielu na spoločných častiach, zariadeniach domu ako aj alikvotnej časti pozemku vo veľkosti 628/10000 prislúchajúceho k nebytovému priestoru pre nájomcu nebytového priestoru a to Juraja Hrnčírika, nebytový priestor na ul. Čapajevova 13 za cenu 845 000,- Sk.

Hlasovanie č. 68: za 38, proti 1, zdržali sa 5, nehlasovali 3.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

32. Odpredaj pozemku v k. ú. Baška pre Mareka Korpu

p. Vargovčák, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii.

p. Hrabovský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa  § 6 ods. 2 písm. b) a  § 29 ods. 1 písm. b) Štatútu mesta Košice schvaľuje predaj  nehnuteľnosti pozemku parc. č. 644 s výmerou 152 m2 v k. ú. Baška vo vlastníctve mesta Košice pre Mareka Korpu za cenu  1 200,- Sk/m2.

Hlasovanie č.69: za 42, proti -, zdržali sa 2, nehlasoval 1.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

33. Odpredaj pozemku v k. ú. Terasa pre Ing. Františka Bačinského
      a Ing. Annu Bačinskú

p. Vargovčák, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii.

p. Hrabovský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu mesta Košice schvaľuje odpredaj nehnuteľnosti – časti pozemku parc. č. 4680/11 (novovytvorená parc. č. 6979)  s výmerou 17 m2,  k. ú. Terasa vo vlastníctve  mesta  Košice pre  Ing. Františka Bačinského a Ing. Annu Bačinskú za cenu  1100,- Sk/m2. 

Hlasovanie č. 70: za 42, proti 1, zdržal sa 1, nehlasoval 1.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

34. Odpredaj pozemku v k. ú. Košické Hámre pre Ing. Jána Voška a Irenu Voškovú

p. Vargovčák, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii.

p. Hrabovský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice odpredaj  nehnuteľnosti – časti pozemku parc. KN-E č. 614 (novovytvorená parc. č. 124/6)  s výmerou 155 m2 v  k. ú. Košické Hámre vo vlastníctve  mesta  Košice pre Ing. Jána Voška a Irenu Voškovú za cenu  200,- Sk/m2.

Hlasovanie č. 71: za 43, proti 1, zdržal sa -, nehlasoval 1.
 
p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

35. Odpredaj pozemku v k.ú. Košické Hámre pre MUDr. Vieru Koperdanovú

p. Vargovčák, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii.

p. Hrabovský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje odpredaj nehnuteľnosti – pozemku  parc. č. 257 s výmerou 13 m² a časti  parc. č. 265/1 (novovytvorená parc. č. 265/16) s výmerou 387 m²  k. ú. Košické Hámre vo vlastníctve mesta Košice pre MUDr. Vieru Koperdanovú za cenu  80 650,- Sk.

Hlasovanie č. 72: za 43, proti 1, zdržal sa -, nehlasoval 1.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

36. Odpredaj pozemku v k.ú. Malá Lodina pre Ľuboša Koloucha

p. Vargovčák, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii.

p. Hrabovský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje odpredaj nehnuteľnosti – pozemku  parc. č. 527/68 s výmerou 334 m² a   parc. č. 527/72  s výmerou 95 m²  k.ú. Malá Lodina  vo vlastníctve mesta Košice pre Ľuboša Koloucha za cenu  200,- Sk/m2.

Hlasovanie č. 73: za 44, proti -, zdržal sa -, nehlasoval 1.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

37. Odpredaj pozemku v k. ú. Severné mesto formou verejnej dražby, resp. OVS

p. Vargovčák, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii.

p. Hrabovský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a  § 29 ods. 1 písm. b) Štatútu   mesta   Košice   schvaľuje   predaj   nehnuteľnosti  –   pozemku   parc. č.  895 
s výmerou 592 m2 v k. ú. Severné mesto  vo vlastníctve mesta Košice formou  verejnej  dražby, resp. OVS za vyvolávaciu cenu 2 200,- Sk/m2.

Hlasovanie č. 74: za 40, proti 1, zdržal sa -, nehlasovali 4.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

38. Odpredaj pozemku  v k.ú. Nižná úvrať do podielového spoluvlastníctva pre S&P 
      Slovakia, s.r.o v podiele 2/3 k celku  a ŽILINSKÚ AUKČNÚ, a.s. v podiele 
      1/3 k celku

p. Vargovčák, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii.

p. Hrabovský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje  odpredaj  nehnuteľnosti  - pozemku časť parc. č. KN-E 8515/502 (novovytvorená parc. č. 1388/11, č. 1387/122, č. 1388/10 a č. 1387/123) spolu s výmerou 391 m², zastavaná plocha v k.ú. Nižná úvrať vo vlastníctve mesta Košice do podielového spoluvlastníctva pre S&P Slovakia, s.r.o. v podiele 2/3 k celku  a ŽILINSKÚ AUKČNÚ, a.s. v podiele 1/3 k celku za cenu 2500,- Sk/m².

Hlasovanie č. 75: za 39, proti -, zdržali sa 2, nehlasovali 4.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

39. Predaj pozemkov pod garážami v užívaní fyzických osôb a právnickej osoby

p. Vargovčák, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii.

p. Hrabovský, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj pozemkov  pod garážami v užívaní fyzických osôb a právnickej osoby :	
1. Mária Lomogová, parc. č. 3889 s výmerou 20 m2  v  k.ú. Jazero za cenu 24 300,- Sk
2. Mária Lomogová, parc. č. 3890 s výmerou 20 m2  v  k.ú. Jazero za cenu 24 300,- Sk
3. Zuzana Terkaničová, parc. č. 772/23 s výmerou 19 m2  v k. ú. Šaca  za cenu     
     19 000,- Sk
4. Ján Sopko, parc. č. 4341/11 s výmerou 20 m2  v k.ú. Terasa  za cenu 25 760,- Sk
5. Vladimír Žák, parc. č. 463 s výmerou 21 m2  v k.ú. Stredné mesto za cenu
    47 733,-Sk
6. Ing. Viera Labašová, parc. č. 4729/26 s výmerou 21 m2  v k.ú. Terasa za cenu  
    27 447,- Sk
7. Spoločnosť Ježišova, parc. č. 2754/6 s výmerou 17 m2  v k.ú. Severné mesto 
    za cenu 30 039,- Sk

Hlasovanie č. 76: za 42, proti -, zdržal sa 1, nehlasovali 2.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

40. Predaj pozemku  v  k.ú.  Terasa pre FARMAKOL, spol. s r.o. Ľubotice

p. Vargovčák, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii.

p. Cengel, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj nehnuteľnosti  pozemku časť parc. č. 3886/1 (novovytvorená parc. č. 3886/5)  s výmerou 7 m² v k.ú. Terasa vo vlastníctve mesta Košice pre FARMAKOL, spol. s r.o. Ľubotice za cenu 4 500,- Sk/m². 

Hlasovanie č. 77: za 42, proti -, zdržal sa 1, nehlasovali 2.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

40/1 Odpredaj pozemku  v  k.ú. Krásna pre Beátu Kočišovú

V rozprave vystúpili:

p. Kočiš, poslanec MZ  - Prehlásil, že s touto osobou nemá žiaden vzťah, ide o zhodnu 
zmien.

p. Vargovčák, námestník primátora mesta Košice – Nakoľko sa do rozpravy už nikto 
neprihlásil, dal slovo návrhovej komisii.

p. Cengel, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. b) a § 29 ods. 1 písm. b) Štatútu mesta Košice schvaľuje  odpredaj pozemkov - časti parc. KN-E č. 51, časti parc. KN-E č. 102, časti parc. KN-E č. 103 a časti parc. KN-E č. 104 vo vlastníctve mesta Košice v zmysle geometrického plánu č. 339/2008 s celkovou výmerou 230 m2 v k.ú. Krásna pre Beátu Kočišovú za cenu 2 500,- Sk/m². 

Hlasovanie č. 78: za 42, proti -, zdržal sa 1, nehlasovali 2.

p. Vargovčák, námestník primátora mesta Košice – Konštatoval, že uznesenie bolo 
schválené.

––-     ––-     ––-

41. Rôzne

p. Vargovčák, námestník primátora mesta Košice – Otvoril v tomto bode rozpravu.

p. Berberich, poslanec MZ – Dal do pozornosti prítomným 19. ročník Festivalu sakrálneho 
umenia, ktorý sa bude konať 14. až 23. novembra. Bližšie informácie o programe sú na stránke mesta.

p. Rychnavský, poslanec MZ – Požiadal, aby mohol vystúpiť riaditeľ Správy majetku
mesta Košice ohľadom bufetu.

p. Vargovčák, námestník primátora mesta Košice – Dal hlasovať o tomto návrhu.

Hlasovanie č. 79: za 34, proti 1, zdržali sa 5, nehlasovali 5.

p. Vargovčák, námestník primátora mesta Košice – Konštatoval, že návrh bol prijatý.

p. Herman, riaditeľ Správy majetku mesta Košice – Včera odznela otázka, že ako je to 
s bufetom, ktorý má byť v prevádzke. Včera si osobne preveril situáciu. Nájomca a prevádzkovateľ bufetu a stravovacieho zariadenia Obedy, s.r.o. poskytol informácie, že všetka technologická pripravenosť je už dovezená, je nainštalovaná. Treba len pripojiť elektrickú energiu, treba súhlas hygieny a nahodiť ceny na tovar. Čiže je to otázka niekoľkých dní a XX. rokovanie mestského zastupiteľstva bolo posledné bez bufetu.

p. Petrvalský, poslanec MZ – Vyslovil poďakovanie Ing. Burašovi. Od 4. do 8.10.2008
s riaditeľmi základných škôl, aj s niektorými poslancami a zamestnancami Magistrátu mesta Košice bola vykonaná sektorová návšteva v Štrassburgu, Luxenburgu a Bruselu, t.j. miest, v ktorých sídli Európska únia. Navštívili vyslanectvo Bavorskej republiky pri Európskej únii. Bol to skutočne z celej cesty veľký zážitok a všetci zúčastnení mu za toto ďakujú. Otvára sa tu otázka, či by sa nemal uvoľniť jeden poslanec, ktorý by sa zaoberal len otázkami Európskej únie a Šengenu. Mal by v náplni práce kontakt s týmito Európskymi inštitúciami a mohol by napríklad takéto akcie zorganizovať aj pre iné časti tohto mesta.

p. Vargovčák, námestník primátora mesta Košice – Uzavrel tento bod.

––-     ––-     ––-

41/1 Zmeny  v dozorných radách obchodnej  spoločnosti MFK, a.s.
        a  obchodnej spoločnosti Kosit, a.s. Košice

p. Vargovčák, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii.

p. Cengel, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 a § 23 – 27 Štatútu mesta Košice a príslušných ustanovení Obchodného zákonníka  
Odvoláva z funkcie člena dozornej rady  za mesto Košice v obchodných spoločnostiach :
Mestský Futbalový  Klub Košice, a.s. Ing. Eduarda  Buraša na vlastnú žiadosť,
Kosit, a.s.  Košice  Ing. Petra Bajusa na vlastnú žiadosť.
Volí do funkcie člena dozornej rady  za mesto Košice v obchodných spoločnostiach: Mestský Futbalový  Klub Košice, a.s. Ing. Petra Bajusa, 
Kosit, a.s.  Košice  Ing. Jozefa Filipka.

Hlasovanie č.80: za 32, proti 1, zdržali sa 7, nehlasovali 4.

p. Vargovčák, námestník primátora mesta Košice – Konštatoval, že uznesenie bolo 
schválené.

41/2 Doplnenie majetkovej komisie

p. Čečko, námestník primátora mesta Košice – Za členov návrhovej komisie navrhol
poslancov p. Drábika a p. Weisera.

V rozprave vystúpili:

p. Halenár, poslanec MZ – Otázka na predkladateľa, pána námestníka, čo je dôvodom
rozšírenia majetkovej komisie, prečo práve o týchto dvoch ľudí a prečo si nevšíma jeho niekoľkonásobné  návrhy, aby zvážil rozšíriť majetkovú komisiu o takých ľudí, ktorí priamo na zasadaní, tu, ukázali svoj vzťah k majetku mesta hlasovaním proti nezákonnému predaju. Aký je dôvod pre týchto dvoch ľudí a prečo nepredkladá návrh na niektorého z tých, ktorí hlasovali proti nezákonnému predaju. Na tieto dve otázky by rád poznal odpoveď.

p. Gamcová, poslankyňa MZ – Tiež sa spýtala na dôvod, lebo pri každom uznesení by mala 
byť dôvodová správa. Predniesla návrh na doplnenie majetkovej komisie o Ing. Stanislava Kočiša. Myslí si, že je to jeden z mála poslancov v tomto 50-člennom zastupiteľstve, ktorý má skúsenosti z predajom majetku,s cenami, so znaleckými posudkami, so všetkými záležitosťami, ktoré sa týkajú predaja majetku. Myslí si, že je jedným z tých, ktorí by tam mali byť.

p. Boritáš, poslanec MZ – Faktická poznámka. Pripomenul všetkým, že je výsostným 
právom predsedu každej komisie predkladať návrhy. To sa stalo, on je s tým spokojný, sú to ľudia, ktorých poznajú, sú to poslanci, preto dôvodové správy nie je nutné vypracovať.

p. Čečko, námestník primátora mesta Košice – Odpovedal spoločne všetkým diskutujúcim. 
Poslanci Drábik a Weiszer majú skúsenosti v práci s majetkom, vedia sa v tom dobre orientovať, budú prínosom pre majetkovú komisiu. Reálne zvažuje rozšírenie majetkovej komisie a aj návrh na kolegu p. Kočiša bude reálne zvažovať. Zatiaľ sa rozhodol pre týchto dvoch, ktorých navrhol. 

p. Halenár, poslanec MZ – Faktická poznámka. P. Čečko by výrazne napomohol 
k zrýchleniu procesu, keby teraz povedal svoj názor k predloženému návrhu na poslanca p. Kočiša. Myslí, že to, čo by povedal, by mohlo v značnej miere zapôsobiť na výsledok hlasovania.

p. Vargovčák, námestník primátora mesta Košice – Nakoľko sa do rozpravy už nikto 
ďalší neprihlásil, dal slovo návrhovej komisii.

p. Cengel, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 15 ods. 2 zákona č. 369/1990 Zb. o obecnom zriadení v znení neskorších predpisov a podľa § 6 ods. 2 písm. ab) a § 11 ods. 2 Štatútu mesta Košice volí za členov majetkovej komisie pri MZ Ing. Jozefa Drábika, poslanca MZ a Ing. Adriana Wieszera, poslanca MZ.
Hlasovanie č. 81: za 36, proti 1, zdržali sa 3, nehlasovali 4.

p. Vargovčák, námestník primátora mesta Košice – Konštatoval, že uznesenie bolo 
schválené. Zvoleným poslancom pogratuloval.

––-     ––-     ––-

41/3 Zmeny v Komisii regionálneho rozvoja a cestovného ruchu pri MZ

p. Buraš, poslanec MZ – Jedná sa o doplnenie komisie regionálneho rozvoja a cestovného 
ruchu o neposlanca JUDr. Romana Dohoviča. Jeho prínos by bol značný, keďže v danej oblasti pôsobí. Návrh na uznesenie odovzdal návrhovej komisii.

p. Vargovčák, námestník primátora mesta Košice – Nakoľko sa do rozpravy nikto 
neprihlásil, dal slovo návrhovej komisii.

p. Cengel, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 15 ods. 2 zákona SNR č. 369/1990 Zb. o obecnom zriadení v znení neskorších predpisov, § 6 ods. 2 písm. aa) a § 11 ods. 2 Štatútu mesta Košice  volí za člena Komisie regionálneho rozvoja a cestovného ruchu pri Mestskom zastupiteľstve v Košiciach p. JUDr.  Romana Dohoviča. 

Hlasovanie č. 82: za 38, proti 1, zdržal sa -, nehlasovali 4.

p. Vargovčák, námestník primátora mesta Košice – Konštatoval, že uznesenie bolo 
schválené a  p. Dohovič bol zvolený za člena komisie regionálneho rozvoja a cestovného ruchu.

––-     ––-     ––-

41/4 Určenie platu  Ing. Jozefovi Filipkovi, poslancovi poverenému výkonom 
         osobitných úloh a činností počas funkčného obdobia

p. Weiszer, poslanec MZ – Materiál k tomuto bodu bol zverejnený v elektronickej
podobe. V podstate sa jedná o materiál, ktorým sa nadväzuje na uznesenie z júlového zastupiteľstva, kde ustanovili do funkcie uvoľneného poslanca kolegu Filipka. Následne na základe právnych analýz bol prijatý záver, aby jeho plat bol odsúhlasený mestským zastupiteľstvom. V zmysle toho predložil návrh na stanovenie jeho platu, ktorý predložil návrhovej komisii. 
Druhým návrhom sú úpravy odmeňovacom poriadku a poriadku náhrad pre poslancov, kde sa zapracujú zmeny, ktoré súvisia so vznikom tejto novej funkcie.
S uvedeným návrhom je primátor mesta oboznámený a stotožnil sa s ním. 

V rozprave vystúpili:

p. Boritáš, poslanec MZ – Prešiel si tento materiál. Pôvodný návrh sa mu nezdal veľmi 
šťastný. Tento predložený návrh je už v súlade so zákonmi, je jasne formulovaný, preto požiadal kolegov o podporu.

p. Gamcová, poslankyňa MZ – Nekomentovala skutočnosť, že je to predložené na poslednú 
chvíľu. Vie, že pán poslanec si zaslúži nejakú odmenu. Chcela by však vedieť, z čoho vyplýva tých 66 %. Je to strašne zaujímavé číslo. Myslí si, že je nenormálne schvaľovať a legalizovať stav, ktorý je v rozpore so zákonom od 1.8.2008. Nikdy sa s tým nestretla, v žiadnej firme, ani v žiadnej štátnej organizácii. Nechce sa tým dotknúť pána poslanca a povedala by to, nech by sa to týkalo kohokoľvek, no myslí si, žeby mali vedieť, aká je pracovná náplň a nielen imaginárne formulovanie úloh, ktoré boli schválené na niektorom z predchádzajúcich zastupiteľstiev. Ona tento návrh bohužiaľ podporiť nemôže, lebo je v rozpore s jej svedomím. 

p. Halenár, poslanec MZ – Vidí to aj on v elektronickej forme, hoci pred hodinou to ešte 
viditeľné nebolo. Má veľký problém práve s tým, keďže primátor má plat 144 tisíc, alebo 139 tisíc, tak 66 % zo 139 tisíc je niečo cez 80 tisíc korún. Môže byť, tak narýchlo to nevedel spočítať. Chcelo by to aspoň slovne pridať, za čo je zodpovedný a čo bude mestskému zastupiteľstvu predkladať ako výsledok svojej práce. Pretože ak výsledky svojej práce bude predkladať tak, ako včera ráno predložil nejaký integrovaný dopravný systém – nech si poslanci všimnú, že v tomto meste ako hekticky fungujú tie najdôležitejšie dokumenty, ktoré sa ho týkajú. Vie, že na jeho hlase vôbec nezáleží, ale pochybuje, že to niekto z kolegov z koalície čítal, ktorá tu má väčšinu. A ak sa mýli, rád sa aj opraví. Ide totiž o to, že takéto rozsiahle a vážne materiály sa predkladajú na poslednú chvíľu a zrejme nik, okrem úzkej skupiny ľudí nevie, aké dôsledky z toho plynú. Ak sa má takto pokračovať ďalej, tak nesúhlasí s tým, aby pán poslanec Filipko mal taký vysoký plat.

p. Weiszer, poslanec MZ – Reagoval na otázky p. Gamcovej a p. Halenára. Jedná sa 
o spoločný návrh klubu SDKÚ, DS,  SMK, MKP a KDH, ktoré navrhli takúto výšku a čo sa týka obsahovej náplne, povinnosti uvoľneného poslanca boli jasne deklarované v uznesení, ktoré toto zastupiteľstvo prijalo. K tomu niet čo dodať.

p. Filipko, poslanec MZ – Faktická poznámka. Oznámil, že keďže je v tomto prípade 
dotknutou osobou, v tomto bode nebude hlasovať.

p. Kočiš, poslanec MZ – Spýtal sa, či je to v súlade so všetkými zákonmi, aby nehrozilo,
že to niekto spochybní.

p. Weiszer, poslanec MZ – V úvode vravel, že tento návrh sa opiera o právne analýzy,
ktoré sú k dispozícii na Magistráte mesta.

p. Kočiš, poslanec MZ – Faktická poznámka. On sa bojí práve tých právnych analýz, 
lebo čo právnik, to iná analýza. To hovorí úprimne, taký je svet, taká je skúsenosť. A kto tú analýzu potvrdí, alebo vyvráti, je prokurátor. Ide mu o to, a by sa vyhli ďalšiemu prípadnému sporu.

p. Petrenka, poslanec MZ – Otázka na širšie zamyslenie. Magistrát mesta Košice eviduje
366 zamestnancov. Nebolo by riešením, keby bol pán Filipko zamestnancom  Magistrátu mesta? Tým by sa možno predišlo aj možným spochybeniam.

p. Vargovčák, námestník primátora mesta Košice – Nakoľko sa už nikto do rozpravy 
neprihlásil, dal slovo návrhovej komisii. 

p. Cengel, poslanec MZ – Návrhová komisia dostala dva návrhy. Prečítal prvý.
Mestské zastupiteľstvo v Košiciach podľa  § 25  ods. 7  zákona  č. 369/1990  Zb. o obecnom  zriadení v znení neskorších predpisov schvaľuje
A. Ing. Jozefovi Filipkovi, poslancovi Mestského zastupiteľstva v Košiciach, ktorý je na výkon funkcie dlhodobo plne uvoľnený zo zamestnania  mesačný  plat  
vo  výške  66 %  z určeného platu primátora mesta Košice, zaokrúhlený na celé stovky korún nahor  s účinnosťou  od  1.8.2008,  najdlhšie  do  konca volebného obdobia, na ktoré bol zvolený.
B. Ak písomná informácia v zmysle  uznesenia  Mestského  zastupiteľstva  
v   Košiciach   č. 551  bod  C  zo dňa 30. júla 2008 o čiastkových dosiahnutých výsledkoch v zabezpečovaných oblastiach bude prijatá poslancami MZ s výhradou, je možné znížiť mesačný plat maximálne v rozsahu do 30 % na stanovené obdobie. Opatrenie v súlade s príslušným uznesením vykoná primátor mesta Košice. 

Hlasovanie č. 83: za 21, proti 3, zdržali sa 4, nehlasovali 3.

p. Vargovčák, námestník primátora mesta Košice – Konštatoval, že tento návrh bol 
schválený. 

p. Cengel, poslanec MZ – Prečítal ďalší návrh.
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice schvaľuje doplnok s účinnosťou od 1.8.2008
a)	Odmeňovacieho poriadku poslancov Mestského zastupiteľstva v Košiciach za výkon činností súvisiacich s výkonom funkcie poslanca a určenie odmien pre neposlancov za činnosť v stálych komisiách Mestského zastupiteľstva v Košiciach prijatého uznesením MZ č 283 dňa 25.10.2007 a v znení zmeny prijatej uznesením MZ č. 394 zo dňa 11.3.2008 nasledovne: v čl. 1 posledná veta „nevzťahuje sa na odmeňovanie námestníkov primátora počas výkonu ich funkcie námestníka“ dopĺňa o text „a poslanca povereného výkonom osobitných úloh a činností počas funkčného obdobia, na ktoré bol zvolený za poslanca“.
b)	Poriadku o náhradách poslancov Mestského zastupiteľstva v Košiciach za výkon činností súvisiacich s výkonom poslanca Mestského zastupiteľstva v Košiciach, prijatého uznesením MZ č. 283 dňa 25.10.2007 a v znení zmeny prijatej uznesením MZ č. 394 dňa 11.3.2008 nasledovne: V čl. 1 predmet sa dopĺňa o vetu „Nevzťahuje sa na odmeňovanie námestníkov primátora počas výkonu ich funkcie námestníka primátora a poslanca povereného výkonom osobitných úloh a činností počas funkčného obdobia, na ktoré bol zvolený za poslanca.“

Hlasovanie č. 84: za 20, proti 3, zdržali sa 2.

p. Vargovčák, námestník primátora mesta Košice – Konštatoval, že mestské zastupiteľstvo
nie je uznášania schopné, lebo hlasovalo iba 25 poslancov. Z toho dôvodu toto uznesenie nebolo schválené.

p. Dittrich, poslanec MZ – Tým, že nebolo prijaté uznesenie o zmene odmeňovacieho 
poriadku, tak nemôže byť platné ani uznesenie, ktoré bolo schválené pred tým. Najprv sa malo schváliť uznesenie o zmene odmeňovacieho poriadku a potom schváliť plat. Teraz, keďže nebol schválený odmeňovací poriadok, tak na základe čoho. 

p. Vargovčák, námestník primátora mesta Košice – Spýtal sa p. Dittricha, čo chce s tým
teraz robiť. Bude potrebné sa k tomu vrátiť.

p. Cengel, poslanec MZ – Vysvetlenie je také, že bude mať nárok aj na odmenu ako 
poslanec, aj na plat. Neschválením zmeny v odmeňovacom poriadku bude mať poslanec p. Filipko nárok na obidve náhrady. 

––-     ––-     ––-

	Program rokovania mestského zastupiteľstva sa vyčerpal. Rokovanie mestskej rady je plánované na deň 13.11.2008. Na ďalšom rokovaní mestského zastupiteľstva sa stretnú 18.12.2008. 
	Námestník primátora mesta Košice MUDr. Marek Vargovčák poďakoval prítomným za aktívnu účasť a vyhlásil XX. rokovanie Mestského zastupiteľstva v Košiciach za ukončené. 

          Ing. Marek Kolárčik					           Ing. František  Knapík
riaditeľ Magistrátu mesta Košice					primátor mesta Košice

Zápisnica vyhotovená dňa 25.10.2008
Zapisovateľka: Mária Lapšanská

Overovatelia zápisnice:

Ing. Michal Müller	..........................................	Podpísal dňa  3.12.2008

Ing. Ľuboš Pajtáš	..........................................	Podpísal dňa  3.12.2008

O b s a h :

1	Úvod, k programu rokovania
6	Informácia o vzniku Rady seniorov
11	Informácia o plnení úloh vyplývajúcich z  uznesení MZ od  XVIII. rokovania MZ  a prehľad o  odpredaji  nehnuteľného a hnuteľného majetku mesta
14	Informácia o činnosti primátora mesta Košice
21	Správa o činnosti hlavného kontrolóra mesta Košice
24	Správa náčelníka Mestskej polície Košice o činnosti MsP Košice od XVIII.
	rokovania MZ konaného dňa 28. 08. 2008
27	Správa o odpovediach na interpelácie a dopyty poslancov mestského zastupiteľstva, ktoré boli prednesené na pokračovaní XVIII. rokovania  MZ  v Košiciach dňa  11.9.2008
30	VZN mesta Košice o erbe a vlajke mestskej časti Košice – Sídlisko KVP
30 	Zmena VZN mesta Košice č. 65 o úhradách za poskytovanie sociálnych služieb v pôsobnosti  územnej samosprávy – stiahnutý z rokovania
30	Zmeny a doplnky VZN mesta Košice č. 71  o miestnych daniach
31	Zmeny a doplnky ÚPN HSA Košice, lokalita Barca, Za železnicou
31	Organizačný poriadok Magistrátu mesta Košice
51	Informácia o preskúmaní územnoplánovacej dokumentácie podľa § 30 stavebného zákona
52	Informácia o výsledku  „kontroly  uplatňovania práv mesta ako vlastníka obchodnej
spoločnosti a kontroly hospodárenia obchodnej spoločnosti TEHO, s.r.o., v ktorej má 
mesto vlastnícky podiel“ vykonanej Najvyšším kontrolným úradom Slovenskej republiky
52 	Návrh na doplnenie § 25 Štatútu mesta Košice – stiahnutý z rokovania
52	Návrh transformácie  príspevkovej organizácie Bytový podnik mesta Košice zriadenej mestom Košice
59	Plán a metodika riadenia projektu Integrovaný dopravný systém (IDS) mesta Košice
63	Doplnenie uznesenia MZ č. 487 zo dňa 26. – 27. júna 2008
63	Politika a stratégia rozvoja mesta Košice 2009 – 2015 – Aktualizácia PHSR
68	Žiadosť o priznanie nenávratného finančného príspevku z operačného programu Zdravotníctvo
68	Žiadosť o  finančný príspevok Podpora rozvoja cestovného ruchu v regióne prostredníctvom cezhraničnej spolupráce
69	Žiadosť o  finančný príspevok  z Programu cezhraničnej spolupráce Maďarská republika – Slovenská republika
70	Pokračovanie XX. rokovania MZ v Košiciach dňa 31.10.2008
70	Interpelácie
72	Dopyty, informácie a vysvetlenia
76	Zmena doby nájmu nehnuteľnosti zrušenej Základnej školy Škultétyho 10,
Košice z doby neurčitej na dobu určitú – 25 rokov
77	Zverenie majetku mesta do správy MČ Košice - Pereš
84	5. úprava rozpočtu mesta Košice na rok 2008
85	Dotácie podľa Koncepcie politiky mesta Košice vo vzťahu k deťom a mládeži
86	Dotácia podľa VZN mesta Košice č. 76  na vzdelávanie, výchovu a rozvoj telesnej kultúry
87	Zverenie majetku mesta do správy MČ Košice – Juh
88	Zverenie majetku mesta Košice do správy MČ Košice – Nad jazerom
88	Zmena uznesenia MZ č. 472 zo dňa 24.4.2008 o predaji budovy a pozemkov v k.ú.
Košická Nová Ves pre MČ Košice - Košická Nová Ves
89	Zmena uznesenia MZ č. 461 zo dňa 24.4.2008 o predaji nebytového priestoru pre Viktora Vaškovského na ul. Zvonárska 9
89	Odpredaj 2 voľných bytov formou verejnej dražby
90	Prevod vlastníctva nebytového priestoru pre Tibora Szentpéteriho na ul. Hlavná 12
90	Prevod vlastníctva nebytového priestoru pre Renature, s.r.o. na ul. Hlavná 25
91	Prevod vlastníctva nebytového priestoru pre Evu Kajlovú a Ing. Štefana Kajlu - KAJTEX na ul. Hlavná 12
92	Odpredaj pozemku v k.ú. Terasa pre Ing. Ivana Maleša a Ľubomíru Malešovú a JUDr. Michala Zimu a JUDr. Bibiánu Zimovú
92	Prevod vlastníctva nebytového priestoru pre Juraja Hrnčírika na ul. Čapajevova 13
93	Odpredaj pozemku v k. ú. Baška pre Mareka Korpu
93	Odpredaj pozemku v k. ú. Terasa pre Ing. Františka Bačinského a Ing. Annu Bačinskú
94	Odpredaj pozemku v k. ú. Košické Hámre pre Ing. Jána Voška a Irenu Voškovú
94	Odpredaj pozemku v k.ú. Košické Hámre pre MUDr. Vieru Koperdanovú
94	Odpredaj pozemku v k.ú. Malá Lodina pre Ľuboša Koloucha
95	Odpredaj pozemku v k. ú. Severné mesto formou verejnej dražby, resp. OVS
95	Odpredaj pozemku  v k.ú. Nižná úvrať do podielového spoluvlastníctva pre S&P  Slovakia,  s.r.o v podiele  2/3  k  celku  a  ŽILINSKÚ  AUKČNÚ,  a.s.     v podiele  1/3 k celku
96	Predaj pozemkov pod garážami v užívaní fyzických osôb a právnickej osoby
96	Predaj pozemku  v  k.ú.  Terasa pre FARMAKOL, spol. s r.o. Ľubotice
97	Odpredaj pozemku  v  k.ú. Krásna pre Beátu Kočišovú
97	Rôzne
98	Zmeny  v dozorných radách obchodnej  spoločnosti MFK, a.s. a  obchodnej spoločnosti Kosit, a.s. Košice
99	Zmeny v  Majetkovej komisii pri MZ
100	Zmeny v Komisii regionálneho rozvoja a cestovného ruchu pri MZ
100	Určenie platu  Ing. Jozefovi Filipkovi, poslancovi poverenému výkonom osobitných úloh a činností počas funkčného obdobia
104	Záver